ޤުރްއާނުގެ ތަރުޖަމާ (އުރުދޫ)\nރޯދައިގެ ވަޞިއްޔަތް - ރޯދައިގެ މަޤާމު\nއައްޝައިޚް ޙަސަން މޫސާ ފިކުރީ - 06 އޯގަސްޓް 2011 - 00:00\nރޯދައިގެ އަޅުކަމަށާއި ރޯދަވެރިޔާއަށް ދީނުގައިވަނީ ޚާއްޞަ މަޤާމެއް ދެއްވާފައެވެ. އަލްއިމާމުލް ބުޚާރީ އާއި އަލްއިމު މުސްލިމު، އަބޫހުރައިރާ ރަޟިޔަ ﷲ ޢަންހުގެ އަރިހުން ރިވާކުރައްވާފައިވެވެ. މާތް ނަބިއްޔާ މުޙައްމަދު ޞައްލަ ﷲ ޢަލައިހި ވަސައްލަމަ ޙަދީޘްކުރައްވާފައިވެއެވެ. "كُلُّ عَمَلِ ابْنِ آدَمَ لَهُ إِلاَّ الصِّيَامَ فَإِنَّهُ لِى وَأَنَا أَجْزِى بِهِ" "މާތް ﷲ ވަޙީކުރެއްވިއެވެ. އާދަމުގެ ދަރިޔާގެ ހުރިހާ ޢަމަލެއްވަނީ އޭނާއަށެވެ. ރޯދަފިޔަވައެވެ. އެރޯދަވަނީ ތިމަންރަސްކަލާނގެއަށެވެ. އަދި ތިމަންރަސްކަލާނގެ އެރޯދައަށް ޖަޒާ ދެއްވަމެވެ."\nއިންސާނާ ކުރާ ހުރިހާ ހެޔޮ ޢަމަލެއް އޭނާ ކުރަނީ މާތް ﷲ ގެ ޙަޟުރަތަށެވެ. އަދި އެ ޢަމަލުތަކުގެ ޖަޒާދެއްވަވަނީވެސް އެކަލާނގެއެވެ. ނަމަވެސް މި ޙަދީޘްފުޅުގައި އެވަނީ ރޯދައަށް ވަކިން ޚާއްޞަކޮށް އިޝާރާތްކުރައްވާފައެވެ. މިކަމުން ދޭހަވަނީ ރޯދައިގެ މަޤާމު މާތް ﷲ ގެ ޙަޟުރަތުގައި އެހެން ހުރިހާ އަޅުކަމަކަށްވުރެ މަތިވެރިވެގެންވާކަމެވެ.\nމި ޙަދީޘްފުޅުގެ ފަހުބައިގައިވެއެވެ. "ރޯދައަކީ އައްޑަނައެކެވެ." އެއްވެސް ޝައްކެއްނެތެވެ. ރޯދައަކީ ތިމާގެ ޝަހުވާނީ އެދުންތަކާއި ތިމާގެ ޖިސްމާނީ އިޙްސާސްތައް ކޮންޓުރޯލުކޮށް ހަމަޔަށް އަޅުވަން ދަސްކޮށްދޭ އަޅުކަމެވެ. ފާފަތަކުންނާއި ނުބައި ބަސްތަކުން އެއްކިބާވެގެން މެނުވީ މިއަޅުކަން ފުރިހަމަ ނުކުރެވޭނެއެވެ. އެހެންކަމުން ރޯދައިގެ އަޅުކަމަކީ ރޯދަވެރިޔާ ފާފައިން ސަލާމަތްކޮށްދޭ އައްޑަނައެކެވެ.\nއެޙަދީޘްފުޅުގައި ދެން ސަލާމާއި ޞަލަވާތްލެއްވި އިތުރު އެކަލޭގެފާނު ޙަދީޘްކުރައްވާފައިވެއެވެ. "ތިޔަބައިމީހުންގެ ތެރެއިން މީހަކު ރޯދައަށް ހުރެއްޖެ ކަމުގައިވަނީނަމަ ޖިންސީ އެދުންތަކާއި ޒުވާބުކުރުންފަދަ (ދުލުގެ ފާފަތަކުން) އެއްކިބާވެގެން ހުންނާށެވެ. މީހަކު ޒުވާބެއްދީ އަރާރުމެއް ފަށައިފިނަމަ ބުނާށެވެ. ތިމަންނާ މިހުރީ ރޯދައަށެވެ." އެބަހީ ރޯދައަށް ހުރި މީހެއްކަން އަނެކާއަށް ހަނދާންކޮށްދޭށެވެ. އަދި ހަމައެވަގުތު ތިމާގެ ނަފްސުވެސް އެކަން ހަނދާންކޮށް އެފަދަ އަރާރުންތަކާއި ހުތުރުކަން ބޮޑުވެގެންވާ ބަސްތަކުން އެއްކިބާވާށެވެ.\nމިފަދައިން ރޯދަވެރިޔާގެ ރޯދައިގެ އަޅުކަން މާތް ﷲ ރުއްސަވާފަދަ ޙާލެއްގައި ހުރެ ފުރިހަމަކޮށްފިނަމަ އޭނާގެއަށް އޮތީ ބޮޑުވެގެންވާ ދަރުމައާއި ޘަވާބެވެ. އަދި މާތް ﷲ ގެ ރުއްސެވުން ލިބިއްޖެ މީހާއަކީ ދެދުނިޔޭގެ ބާއްޖަވެރިއްކަން ކަށަވަރެވެ.\nއެފަދައިން ރޯދަ ފިރުހަމަކުރާ މީހާއަށް މާތް ﷲ ގެ ޙަޟުރަތުގައިހުރި މަޤާމުވެސް އެޙަދީޘްފުޅުގައިވަނީ ބަޔާންކޮށްދެއްވާފައެވެ. "މުޙައްމަދުގެފާނުގެ ނަފްސު އެފަރާތެއްގެ އަތްޕުޅުގައިވާ އިލާހު ގަންދީ ވިދާޅުވަމެވެ. ރޯދަވެރިޔާގެ އަނގައިގެވަސް މާތް ﷲ ގެ ޙަޟުރަތުގައި މިސްކުގެ ވަހަށްވުރެ ހެޔޮވެގެންވެއެވެ. އަދި ރޯދަވެރިޔާއަށް ދެ އުފާވެރިކަމެއްވެއެވެ. ރޯދަވީއްލާހިނދު އެކަމުގެ ސަބަބުން ލިބޭ އުފާވެރިކަމާއި އޭނާގެ ވެރިރަސްކަލާނގެއާއި ބައްދަލުވާހިނދު އެ ރޯދައިގެ ސަބަބުން އޭނާއަށް ލިބޭ އުފާވެރިކަމެވެ."\nމާތް ﷲ ރުއްސަވާފަދަ، އެކަލާނގެ ޙަޟުރަތުގައި ޤަބޫލުވެވިގެވާ ރޯދައެއްކަމުގައި ތިބާގެ ރޯދަ ހެދުމަށް ގަދައަޅައި މަސައްކަތް ކުރުމަށް ވަޞިޔަތް ކުރަމެވެ.\nއައްޝައިޚް ޙަސަން މޫސާ ފިކުރީގެ ބައެއް އެހެނިހެން ޕޯސްޓުތައް\nލޮބުވެތި ބެލެނިވެރިންނޭވެ! ސަމާލުވާށެވެ.\nރޯދައިގެ ވަޞިއްޔަތް - ޙައިޟުވެރިޔާ ލައިލަތުލް ޤަދުރި ވިލޭރޭ ކުރަންވީ ޢަމަލުތައް!\nރޯދައިގެ ވަޞިއްޔަތް - މިސާލަކަށް ބަލަންވީ ފަރާތް\nރޯދައިގެ ވަޞިއްޔަތް - ތައުބާވުން\nރޯދައިގެ ވަޞިއްޔަތް - ހެޔޮކަންކަމަށް އަވަސްވެގަންނާށެވެ.\nރޯދައިގެ ވަޞިއްޔަތް - ހެޔޮ ބަދަލެއް ގެނައުމަށް ރަނުގެ ފުރުޞަތެއް\nމި ވެބްސައިޓުގައި ހިމެނޭ ލިޔުންތަކާއި ފޮތްތައް ވިޔަފާރީގެ އުޞޫލުން ބޭނުން ކުރެވޭނީ އަޅުގަނޑުމެންގެ ޚާއްޞަ ހުއްދައެއްލިބިގެންނެވެ.


Covid-19 : Raajje kulhey match thah ves suspend\nކޮވިޑް-19: ރާއްޖޭގެ މެޗުތައްވެސް ސަސްޕެންޑް\nވޯލްޑް ކަޕް ކޮލިފިކޭޝަންގައި ރާއްޖެ އާއި ގުއާމް ކުޅުނު މެޗުގެ ތެރެއިން --- ފޮޓޯ: އެފްއޭއެމް\nފެތުރެމުންދާ ކޮވިޑް 19 ގެ ބިރު ވެރިކަން އުފެދުމުން ވޯލްޑް ކަޕް ކޮލިފިކޭޝަންގައި ރާއްޖޭގެ ގައުމީ ފުޓްބޯޅަ ޓީމު ކުޅެން ހަމަޖެހިފައިވާ މެޗުތައް ވެސް ސަސްޕެންޑް ކޮށްފި އެވެ.\nއެ ނިންމުން، އިއުލާން ކުރީ ފީފާއިންނެވެ. ފީފާއިން އިއްޔެ އާންމު ކޮށްފައިވާ ބަޔާނުގައި ބުނެފައި ވަނީ އޭއެފްސީ އާ ގުޅިގެން އެ ކޮންފެޑްރޭޝަންގެ މެންބަރު ގައުމުތަކާ މަޝްވަރާ ކުރުމަށް ފަހު މެޗުތައް ފަސް ކުރުމަށް ނިންމާފައިވާ ކަމަށެވެ.\nފީފާއިން ނިންމާފައި ވަނީ މި މަހުގެ 23 ން 31 ކުޅެން ހެމަޖެހިފައިވާ މެޗުތަކާއި ޖޫން އެކަކުން ނުވަޔަކަށް ކުޅެން ހަމަޖެހިފައިވާ މެޗުތައް އެހެން ތާރީހަކަށް ފަސް ކުރުމަށެވެ.\nއެ ތާރީހްތަކުގައި ކުޅެން ހަމަޖެހިފައިވާ މެޗުތައް ސަސްޕެންޑް ކުރުމުން، މިމަހު 26 ވަނަ ދުވަހު ޗައިނާއާ ދެކޮޅަށް ކުޅެން ހަމަޖެހިފައިވާ އެ ގައުމުގެ ހޯމް މެޗާއި 31 ވަނަ ދުވަހު ސީރިއާ ދެކޮޅަށް މާލޭގައި ކުޅެން ހަމަޖެހިފައިވާ މެޗު ވެސް ވަނީ ސަސްޕެންޑް ވެފަ އެވެ.\nޗައިނާއިން މިދިޔަ އަހަރު ފަހު ކޮޅު ފެނުނު ކޮވިޑް 19 ގެ ސަބަބުން، ޗައިނާ އާއި ރާއްޖެ ކުޅެން ހަމަޖެހިފައިވާ މެޗު، އޭއެފްސީން ވަނީ ޗައިނާގެ ފުޓްބޯލް އެސޯސިއޭޝަންގެ މަޝްވަރާގެ މަތިން ތައިލެންޑަށް ބަދަލު ކޮށްފަ އެވެ. އެ މެޗު ކުޅެން ހަމަޖެއްސީ، ތައިލެންޑްގެ ބުރިއަމްގެ ޗޭންގް އެރީނާގަ އެވެ. މިހާރު މި މެޗު ވެސް ފަސް ކުރުމުން މެޗުގެ ވެނޫ ބަދަލު ވުމަކީ އެކަށީގެންވާ ކަމެކެވެ.\nޖޫން އެކަކުން ނުވަޔަކަށް ކުޅެން ހަމަޖެހިފައިވާ މެޗުތައް ފަސް ކުރުމުން، ޖޫން ނުވައެއްގައި ޕިލިޕީންސްގައި ރާއްޖެއިން އެ ގައުމާ ދެކޮޅަށް ކުޅެން ހަމަޖެހިފައިވާ މެޗު ވެސް ވަނީ ސަސްޕެންޑް ކޮށްފަ އެވެ.\nފީފާއިން ބުނީ، އޭއެފްސީ އާއި ފީފާއިން މަޝްވަރާ ކުރުމަށް ފަހު، ފަސް ކުރެވުނު މެޗުތައް އަލުން ކުޅޭނެ ތާރީހެއް އިއުލާން ކުރާނެ ކަމަށެވެ. އެހެންނަމަވެސް، މެޗު ކުޅޭ ގައުމުތަކުން ދޭދޭ ގައުމުތަކުގެ މެދުގައި އެއްބަސް ވެވި ސަލާމަތާއި ރައްކާތެރިކަން ކަށަވަރު ކުރެވޭނަމަ މެޗުތައް ކުރިއަށް ގެންދެވޭނެ ކަމަށެވެ.\nމި އަހަރު ތުރުކްމެނިސްތާންގައި ބޭއްވުމަށް ހަމަޖެހިފައިވާ އޭއެފްސީ ފުޓްސަލް ޗެމްޕިއަންޝިޕްއާއި އޯގަސްޓް މަހު ލިތުއޭނިއާގައި ބޭއްވުމަށް ހަމަޖެހިފައިވާ ފުޓްސަލް ވޯލްޑް ކަޕްވެސް ވަނީ ފަސް ކޮށްފަ އެވެ.\nކޮރޯނާ ވައިރަސް ޖެހުނު ކަމަށް އެންމެ ފުރަތަމަ ރިޕޯޓް ކޮށްފައި ވަނީ ޑިސެމްބަރު 19 ގަ އެވެ. މިހާތަނަށް 114000 މީހުންނަށް މި ބަލި ޖެހުނު ކަމަށް ވަނީ ރިޕޯޓް ކޮށްފަ އެވެ. އަދި 115 ގައުމަކުން 4000 ވުރެ ގިނަ މީހުން ވަނީ މަރުވެފަ އެވެ.\nރާއްޖެގައި ވެސް ހަ މީހަކަށް މި ބަލި ވަނީ ޖެހިފަ އެވެ. އެއީ ބިދޭސީންނެވެ.\nއޭއެފްސީ ގައުމީ ފުޓްބޯޅް ޓީމް ކޮރޯނާ ވައިރަސް + ކޮވިޑް-19\nއޭއެފްސީކަޕްގައި މާޒިޔާ، ޓީސީގެ މެޗުތައް ސަސްޕެންޑް


Semi ge furathama leg gai Napoli in Inter balikohfi | Mihaaru\nސެމީގެ ފުރަތަމަ ލެގުގައި ނަޕޯލީން އިންޓަ ބަލިކޮށްފި\n13 ފެބުރުއަރީ 2020 - 10:45\nމިލާން (ފެބްރުއަރީ 13) – އިޓާލިއަން ކަޕުގެ ސެމީ ފައިނަލުގެ ފުރަތަމަ ލެގުން ރޭ ނަޕޯލީ އިން އިންޓަ މިލާން 1-0 އިން ބަލިކޮށްފި އެވެ.\nމާނައަކީ ނޭޕްލްސްގެ ދަނޑުގައި ކުޅޭ ދެ ވަނަ ލެގު ކޮންމެ ނަތީޖާއަކުން އެއްވަރުކޮށްލައިގެން ވެސް ނަޕޯލީ އަށް ފައިނަލުން ފުރުސަތު އޮތުމެވެ. މި މެޗުގެ ދެ ވަނަ ލެގު އޮންނާނީ އަންނަ މަހުގެ5ވަނަ ދުވަހުގެރެ އެވެ.\nރޭގެ މެޗުގެ ހަމައެކަނި ގޯލް 57 ވަނަ މިނެޓުގައި ޖެހީ ފަބިއަން ރުއިޒެވެ. މި ނަތީޖާ އަކީ ގިނަ ބަޔަކަށް ހައިރާންކަން ލިބޭނެ ނަތީޖާއެކެވެ. އިންޓަ އޮތީ މީގެ ހަތަރު ދުވަސް ކުރިން ވާދަވެރި އޭސީ މިލާން 4-2 އިން ބަލިކޮށް އިޓާލިއަން ލީގުގެ އެއް ވަނައިގަ އެވެ. އަނެއްކޮޅުން ނަޕޯލީ ލީގުގައި އެންމެ ފަހުން ކުޅުނު މެޗުން ލެއްޗޭ އަތުން 3-2 އިން ބަލިވެ ތާވަލުގެ 11 ވަނައިގަ އެވެ.\nއިންޓަގެ ކޯޗު އެންޓޯނިއޯ ކޮންޓޭ ބުނީ މިލާން ޑާބީ މެޗުން ޓީމުގެ ހަކަތަ ވަރަށް ބޮޑަށް ހުސްކޮށްލި ކަމަށެވެ. އަނެއްކޮޅުން ނަޕޯލީ އަކީ ލާޒިއޯ އާއި ޔުވެންޓަސް އަދި ލިވަޕޫލް ބަލިކޮށްފައިވާ ޓީމެއް ކަމަށާއި ތާވަލުގައި ކޮންމެ މަގާމެއްގައި އޮތަސް އެއީ ވަރުގަދަ ޓީމެއް ކަމަށް ކޮންޓޭ ބުންޏެވެ.\nލީގުގެ ގަދަ ހަޔަކަށް ވަދެ ޔޫރަޕުގެ މުބާރާތަކުން ޖާގަ ހޯދުމުގެ ފުރުސަތު ނަޕޯލީ އަށް ހަނިވެފައިވާތީ އެ ފުރުސަތު ލިބެން އޮތް އެންމެ ފަސޭހަ މަގަކީ އިޓާލިއަން ކަޕް ކާމިޔާބުކުރުމެވެ. އެ މުބާރާތުގެ ޗެމްޕިއަން ޓީމަށް ޔުރޮޕާ ލީގުން ފުރުސަތު ލިބޭނެ އެވެ.\nއިޓާލިއަން ކަޕުގެ ދެ ވަނަ ސެމީ ފައިނަލުގެ ފުރަތަމަ ލެގުގައި އޭސީ މިލާނުން މިރޭ އަމިއްލަ ދަނޑުގައި ޔުވެންޓަސްއާ ވާދަކުރާނެ އެވެ. މިއީ ޔުވެންޓަސްގެ ފޯވާޑް ކްރިސްޓިއާނޯ ރޮނާލްޑޯ އާއި މިލާނުގެ ފޯވާޑް ޒަލަޓަން އިބްރަހިމޮވިޗުގެ ކުރިމަތިލުމަކަށް ވާނެ އެވެ. މި މެޗުގެ ދެ ވަނަ ލެގު އޮންނާނީ އަންނަ މަހުގެ ހަތަރު ވަނަ ދުވަހުގެރެ އެވެ.\nއިތުރު ލިޔުންތައް ނަޕޯލީ އިޓާލިއަން ކަޕް


REPORT: Aailaa Ge Firihen Dharin Ge ''KING'' Kamuge Thaaju Nagan Vehjje އާއިލާގެ ފިރިހެންދަރީންގެ “ކިންގެ” ކަމުގެ ތާޖު ނަގަންވެއްޖެ – Huvadhoo News REPORT: Aailaa Ge Firihen Dharin Ge ''KING'' Kamuge Thaaju Nagan Vehjje Huvadhoo News\nއާއިލާގެ ފިރިހެންދަރީންގެ “ކިންގެ” ކަމުގެ ތާޖު ނަގަންވެއްޖެ\nކޮންމެ އާއިލާއަކުން ވެސް އަންހެން ދަރީންނަށްވުރެ ފިރިހެންދަރީންނަށް ދެވޭ އިސްކަމަކީ ދެބަސްވާނެ ކަމެއް ނޫނެވެ. ބައެއް އާއިލާތަކަކީ ފިރިހެން ދަރީން ލިބުމަށް ނުހަނު އެދި އެދި ތިބޭ ބަޔެކެވެ. މިގޮތުން ގިނަ އާއިލާތަކުން ފެންނަމުންދާ އެއް ހަޤީޤަތަކަށް ވެފައި އޮންނަނީ ފިރިހެންދަރީންނަށް އެދެވޭ ލޯތްބާއި އަޅާލުމެވެ. އަންހެންދަރީންނަށް ވުރެވެސް ބޮޑަށެވެ. ނަތީޖާއަކީ އެ އާއިލާތަކުގައި ފިރިހެން ދަރީން އަބަދުވެސް ރަން ތާޖު އަޅުވައިގެން ތިބޭ ކަމެވެ. މާނައަކީ ގޭތެރޭގެ ކޮންމެ ކަމެއްގައިވެސް ބަދަލެއް ނެތި ފިރިހެންދަރީން އެކުދީންގެ މަޤާމްގައި ތިބޭ ކަމެވެ.\nމިގޮތުން ދަރީންނަށް ތަރުބިއްޔަތު ދެވޭ އިރު ގޭތެރޭގެ މަސައްކަތްކުރުމުގައި އަންހެންކުދިން ބައިވެރި ކުރުވައެވެ. ނަމަވެސް ފިރިހެންކުދީން ލައްވައި އެކުދިންނަށް ކުރެވޭ މަސައްކަތްތައް ނުކުރެވެނީ ކީއްވެ ހެއްޔެވެ؟ ފިރިހެންދަރީން ގެއަށް ވަންނަ އިރަށް ލޯބިން ގޮވާލައި ވާހަކަ ދެކެވެއެވެ. އެކުއްޖަކު ލައްވައި ކުޑަ މަސައްކަތެއް ކުރުވަންވެސް ގިނަ ބެލެނިވެރީން ބޭނުން ނުވެއެވެ. މި ދެކެވެނީ އަންހެނުން ކުރާކަހަލަ ބޮޑެތި މަސައްކަތްތަކެއް ކުރުވާ ވާހަކައެއް ނޫނެވެ. ނަމަވެސް އެކުދިންގެ ފެންވަރުން އެކުދިން ލައްވައި މަސައްކަތް ކުރުވަން ޖެހޭ ވާހަކައެވެ.\nތެދުފުޅެކެވެ. ފިރިހެންކުދީންނަކީ އާއިލާގެ ބާރެވެ. އެހެނަސް އެ ބާރަކީ ތަރުބިއްޔަތު ކުރުމުގެ މަރުހަލާއިން އަންހެންކުދިންނާއި ތަފާތު ވާނެ ބާރެއް ނޫނެވެ. ދިރިއުޅުމުގައި ހަރުދަނާ ވުމަށް އެކުދިންނަށް ދަސްކޮށްދޭންޖެހެވެ. ދިރިއުޅުމުގައި ކިތަންމެ ކަމެއް ދަސްކޮށްދޭންޖެހެވެ. ޒިންމާ ނަގަން ދަސްކޮށްދޭންޖެހެވެ. އެހެން ނޫންކަމުގައި ވަނީ ނަމަ ފިރިހެންކުދީންގެ ޒަވާޖީ ހަޔާތުން ނިކުންނާނީ ހިތި ނަތީޖާއެވެ.\nޒަވާޖީ ހަޔާތުގައިވެސް އޭނާގެ ރަން ތާޖުގައި މަޤާމްގައި އޭނާ ދެމިހުންނާނެވެ. މާނައަކީ އަނބިމީހާއަށް އަދާކޮށްދޭންޖެހޭ ހިދުމަތްތަކަށް އެނާއަށް ފަރުވާތެރި ނުވެވޭނެވެ. އަނބިމީހާ ބަލިވިކަމުގައި ވިޔަސް ދޭންޖެހޭ އަޅާލުމެއް ނުދެވޭނެވެ. ގޭތެރޭގެ ކަންތައްތަކުގައި އަނބިމީހާއަށް އެހީތެރި ނުވެވޭނެވެ.\nކޮންމެއަކަސް މިއަދު ތަހްޒީބްމުން އަންނަ ހިނދު ފިރިހެންކުދިން އަންހެންކުދިންނާއި އެއް ފެންވަރެއްގައި ތަރުބިއްޔަތު ކުރުން މުހިންމެވެ.\nEvves hageegatheh nei thaakunthaaku nujehey liyumeh… thee kan onna gotheh noon mihaaraku


Bagaavaai naakaamiyaabu kohlevihjekamah Gabon ge sarukaarun bunefi\nބަޣާވާތް ނާކާމިޔާބު ކޮށްލެވިއްޖެކަމަށް ގެބޯންގެ ސަރުކާރުން ބުނެފި\nގެބޯނަށް މިލިޓަރީ ވެރިކަމެއް ގެނެވުނުކަން ދައުލަތުގެ ޓީވީ މެދުވެރިކޮށް ސިފައިން އިއުލާނު ކުރަނީ. --\nލިބްރެވިލް (ޖެނުއަރީ 7) - ހުޅަނގު އެފްރިކާގެ ގައުމެއް ކަމަށްވާ ގެބޯންގެ ސިފައިން ގެންނަން އުޅުނު ބަޣާވާތް ނާކާމިޔާބުކޮށްލައި، ސިޔާސީ މަސްރަހު މިހާރު ކޮންޓްރޯލް ކުރެވިފައިވާކަމަށް އެ ގައުމުގެ ސަރުކާރުން ބުނެފި އެވެ.\nސިފައިން ބުނެފައި ވަނީ އެ މީހުން ބަޣާވާތެއް ގެންނަން ޖެހުނީ ގައުމަށް ޑިމޮކްރެސީ ގެންނަން ކަމަށެވެ. ސިފައިން ވަނީ ގައުމީ ޓީވީ ސްޓޭޝަނުގެ ކޮންޓްރޯލް ހޯދުމަށް ފަހު ވެރިކަން ހިންގުމަށް "ނޭޝަނަލް ރެސްޓޮރޭޝަން ކައުންސިލެއް" އުފައްދާފައިވާ ކަމަށް ބުނެފަ އެވެ.\nނަމަވެސް، އެކަން ރޭވުމުގައި އިސްކޮށް ހަރަކާތްތެރިވި ހަތަރު ސިފައިންގެ މީހަކު ހައްޔަރުކޮށްފައިވާކަމަށް، ސަރުކާރުގެ ތަރުޖަމާނު މީޑިއާތަކަށް ވަނީ ވިދާޅުވެފަ އެވެ.\nތެލުގެ މުއްސަނދިކަން ލިބިފައިވާ ގެބޯންގައި އާއިލީ ވެރިކަމެއް ކުރަމުން އަންނަތާ މިހާރު ވަނީ ގާތްގަނޑަކަށް ބައި ގަރުނުވެފަ އެވެ. އުމަރު ބޮންގޯގެ ބަދަލުގައި އޭނާގެ ދަރިކަލުން، އަލީ ބޮންގޯ އަށް ވެރިކަން ލިބިވަޑައިގެންނެވީ 2009 ވަނަ އަހަރު އެވެ. އޭނާ ވަނީ 2016 ވަނަ އަހަރު ވެސް އިންތިހާބު ކާމިޔާބު ކުރައްވައިފަ އެވެ. ނަމަވެސް ފަރުވާ އަށް އަލީ ބޮންގޯ ގައުމުން ބޭރުގައި އުޅުއްވާތާ މިހާރު ދެމަހެއްހާ ދުވަސްވެއްޖެ އެވެ.\nއޮކްޓޯބަރު މަހު ސްޓްރޯކެއް ޖެހުމުން ފަރުވާ އަށް ވަނީ މޮރޮކޯ އަށް ވަޑައިގެންފަ އެވެ.\nޑރ. މުރުސީ: ނިއްވާލެވުނު އަލި ގަދަ ބޮތްކެއް!\nއިންޑިއާގެ ޗެންނާއީ ފެނަށް ޖެހިއްޖެ\nމެދުއިރުމައްޗަށް އެމެރިކާގެ އިތުރު 1000 ސިފައިން


ރޮހިންޖާގެ ހާލުގައި ޖެހިފައިވާ މުސްލިމުންނަށް އެހީވުމަށް، ރާއްޖެ ޓީވީން އިސް ނަގައިގެން ހުޅުވި ފަންޑަށް، ދިހަ ގަޑިއިރުގެ ތެރޭގައި މިލިޔަނަކަށް ވުރެ ގިނަ ރުފިޔާ ލިބިއްޖެ އެވެ.\n"ކޯޓުތައް ބެލެވެނީ ވެރިކަން ދަމަހައްޓާ ބައެއް ގޮތަށް"\nރާއްޖޭގެ ފަނޑިޔާރުން އަމަލުކުރައްވާ ގޮތަށް ބަލާއިރު ކޯޓުތަކަކީ ވެރިކަން ކުރާ ފަރާތް ދަމަހައްޓަން ތިބި ބައެއްގެ ގޮތަށް މިހާރު ބެލެވޭ ކަމަށް ކުރީގެ ނައިބު ރައީސް ޑރ. މުހައްމަދު ޖަމީލް އަހުމަދު މިރޭ ވިދާޅުވެއްޖެ އެވެ.\nޖޭޕީގެ ސަމީރު ހައްޔަރުކޮށްފި\nއިދިކޮޅު އިއްތިހާދުން މިރޭ ކުރިއަށް ގެންދާ އެއްވުމުގައި ޖުމްހޫރީ ޕާޓީގެ ސެކްރެޓަރީ ޖެނެރަލް އަހުމަދު ސަމީރު ހައްޔަރުކޮށްފި އެވެ.\nރާއްޖެ ޓީވީގައި ދެއްކެވި ވާހަކަތަކާ ގުޅިގެން، ތިމަރަފުށީ ދާއިރާގެ މެމްބަރު މުހައްމަދު މުސްތަފާ މާދަމާ ފުލުސް އޮފީހަށް ހާޒިރުވާން އަންގައިފި އެވެ.\nރައްޔިތުން ނުކުމެ ސަރުކާރު ވައްޓާލަން ހިތްވަރު ލިބޭ ފަދަ ވާހަކައެއް ދެއްކެވިކަމުގެ ތުހުމަތުގައި ތިމަރަފުށީ ދާއިރާގެ މެމްބަރު މުހައްމަދު މުސްތަފާގެ ޕާސްޕޯޓް ތިން މަސް ދުވަހަށް...\nJuly 23, 2017 24\nMay 08, 2017 45\nރާއްޖެޓީވީއަށް 10،000އަށް ވުރެ ގިނަ ސައިބާ އެޓޭކް\nމިދިޔަ ހޮނިހިރު ދުވަހު ބޭއްވި ލޯކަލް އިންތިހާބުގެ ކަވަރޭޖް ރާއްޖެ ޓީވީން ވަގުތުން ގެނެސްދިން އިރު، އެކަމަށް ހުރަސް އެޅުމުގެ ގޮތުން 10،000އަށް ވުރެ ގިނަ ސައިބާ އެޓޭކް އައި ކަމަށް އެ ޓީވީން މިއަދު ބުނެފި އެވެ.\nMay 04, 2017 16\nއިންތިހާބު ކަވަރުކުރުމުގެ ފުރުސަތު ރާއްޖެ ޓީވީއަށް ނެތް!\nހޮނިހިރު ދުވަހު ބާއްވާ ލޯކަލް ކައުންސިލްގެ އިންތިހާބު ކަވަރުކުރުމުގެ ފުރުސަތު އިލެކްޝަންސް ކޮމިޝަނުން ރާއްޖެ ޓީވީއަށް ނުދިން ކަމަށް އެ ސްޓޭޝަނުން މިއަދު ބުނެފި އެވެ.\nރައީސް އަބްދުﷲ ޔާމީންގެ އިއްޒަތަށް ގެއްލުންވާ ގޮތަށް ރާއްޖެ ޓީވީން ކޮންޓެންޓެއް ގެނެސްދިން ކަމަށް ބުނެ، އެ ޓީވީ ސްޓޭޝަން އެއް މިލިއަން ރުފިޔާ އިން ކުރި ޖޫރިމަނާ މޯލްޑިވްސް...


Hiriyaa dhathuruga Principal aa hatharu dharivarun maruvithaa 8...\nރިޕޯޓު - ހިރިޔާ ދަތުރު\nހިރިޔާ ދަތުރުގައި ޕްރިންސިޕަލާއި ހަތަރު ދަރިވަރުން މަރުވިތާ 8 އަހަރު، ނަމަވެސް ހަނދާނުން ފޮހެލަން ދަތި\n2011 ވަނަ އަހަރުގެ ސެޕްޓެމްބަރު މަހުގެ9ވަނަ ދުވަހަކީ ހިރިޔާ ސްކޫލުގެ އިތުރުން ރާއްޖޭގެ ތާރީހުގައި ކަޅު ދުވަހެއް\nމޫދަށް އެރިއުޅޭއިރު ފަތަން ދަސްކުރުމަކީ މިފަދަ ހާދިސާތަކުގައި ތިމާގެ އަމިއްލަ ރައްކާތެރިކަމަށް އެޅިގެންދާނެ އެންމެ ފުރަތަމަ ފިޔަވަޅު\nކ. މާލެ9ސެޕްޓެންބަރ 2019 | ހޯމަ 19:48 12,094\nނިޔާވެފައިވާ، ޕްރިންސިޕަލް ވ. ފެލިދޫ އަލީ ނާޒިމް - ސަން އޮންލައިން\nތަޖުރިބާ ދަތުރެއްގައި ކ. ހުރައަށް ދިޔަ ހިރިޔާ ސްކޫލުގެ ދަރިވަރުންގެ ތެރެއިން ހަތަރު ދަރިވަރަކާއި އެސްކޫލުގެ ޕްރިންސިޕަލް ވ. ފެލިދޫ އަލީ ނާޒިމް ނިޔާވިތާ މިއަދަށް މިވަނީ އަށް އަހަރު ފުރިފައެވެ.\n2011 ވަނަ އަހަރުގެ ސެޕްޓެމްބަރު މަހުގެ9ވަނަ ދުވަހަކީ ހިރިޔާ ސްކޫލުގެ އިތުރުން ރާއްޖޭގެ ތާރީހުގައި ކަޅު ދުވަހެކެވެ. ކުއްލިގޮތަަކަށް ހިނގި މިހާދިސާއިން ގިނަބައެއްގެ ލޮލުން ކަރުނަ ފާއްދާލިއިރު، ހިރިޔާ ސްކޫލަށް ވެރިވެފައި އޮތް މޮޅިވެރިކަން ސިފަކުރަން ވެސް ދައްޗެވެ. ހިޔާލުވެސް ނުކުރާ ފަދަ ގޮތަކަށް ފަސް ފުރާނަ ނެތިގެން ދިޔައީ ކުޑަކުޑަ ވަގުތުކޮޅެއްގެ ތެރޭގައެވެ.\nހިރިޔާ ސްކޫލުގެ ފަރާތުން މި ދަތުރުގައި ޖުމްލަ 32 ދަރިވަރުން ބައިވެރިވީއިރު އެ ދުވަހު މިހާދިސާ ހިނގި ވަގުތު މޫދަށް އެރި އުޅުނީ އޭގެތެރެއިން ހަތް ކުދިންނެވެ. އެކުދިން މޫދުގައި ތިބެ މަޖާކުރަމުންގޮސް ތިލަ ހިސާބު ފަހަނައަޅާ، ފުން ހިސާބަށް ދެވި ގެނބެން ފެށުމުން ސަލާމަތަށް އެދި ރޮއި ހޭރި ހެދިއެވެ. ކުދިންގެ ރުއިމުގެ އަޑު އިވުމާއެކު ސްކޫލުގެ އޭރުގެ ޕްރިންސިޕަލް އަލީ ނާޒިމް އެސަރަހައްދަށް ދިޔައީ ކަންވާނެގޮތް އެއްގޮތަކަށްވެސް އެނގިގެނެއްނޫނެވެ. އޭނާގެ ލޮބުވެތި ދަރިވަރުން ހިމާޔަތް ކުރާށެވެ.\nކަންވީގޮތުން ނާޒިމްއަށް ސަލާމަތް ކުރެވުނީ އެކުދިންގެ ތެރެއިން ހަތަރު ކުދިންނެވެ. އަދި ދަރިވަރުންތައް ސަލާމަތް ކުރަން އުޅުމުގެ ތެރޭގައި ހުދު ނާޒިމް ވެސް ދުނިޔެއާއި އަލްވަދާއު ކީއެވެ. ނަމަވެސް ދިޔައިރު ދިޔައީ ތިން ކުދިންގެ ފުރާނަ ސަލާމަތް ކޮށްފައެވެ. އެންމެފަހުން މޫދުން ނަގާފައިވަނީވެސް ޕްރިންސިޕަލް ނާޒިމްއެވެ. އޭނާ ދުނިޔެ ދޫކޮށް ދިޔައީ އޭނާގެ ދަރިވަރުންގެ ހައްގުގައެވެ. އެކަމުގައި ފަހަތަކަށް ނުޖެހެއެވެ.\nމި ހިތާމަވެރި ހާދިސާގައި ޕްރިންސިޕަލްގެ އިތުރުން ދެން ނިޔާވެފައިވަނީ އެ ސްކޫލުގެ ދަރިވަރުންގެ ގޮތުގައި ތިބި ހއ. ހޯރަފުށީ ސުވާސާގެ މަރިޔަމް ނާޒު، ގއ. ދެއްވަދޫ މީނާޒު، ހަނދުވަރީވިލާ ރ. ރަސްމާދޫ އައިޝަތު ސާނިހާ މުހައްމަދު ނަސީރު އަދި މ. މޮއިޝާ މަރިޔަމް ޝައިހާއެވެ. އެމީހުންގެ ހަށިތައް ވަޅުލާފައިވަނީވެސް ކައިރި ކައިރީގައެވެ. ޖަނާޒާގައި ގިނަ އަދަދެއްގެ މީހުން ބައިވެރިވީއިރު ގިނަ މީހުން ތިބީ އެއްޗެއް ބުނަން ވެސް ނޭނގޭ ހާލުގައެވެ. ޕްރިންސިޕަލާއި، ނިޔާވި ކުދިންގެ އާއިލާއާއި އެކުވެރިންގެ ލޯމަތިން، ނިޔާވި މީހުން ގެއްލިގެންދިއުމަކީ ކިހާ ބޮޑު ވޭނަކަށް ވާނެކަން ހިޔާލަށް ވެސް ނުގެނެވޭނެއެވެ. ދަތުރަކަށް ފޮނުވި މައިންބަފައިން އެމީހުންގެ ދަރިން، ދަތުރެއްގޮސް ދެން އެނބުރި ދުވަހަކު ވެސް ނާންނާނެއޭ ހިތަކަށް ނާރާނެކަން ޔަގީނެވެ.\nނިޔާވި ކުދިންނަކީ އަދި އެކުދިންގެ އުމުރު ދެބައި ނުވާ ކުދިންނެވެ. ދުނިޔޭގެ އެތައް ކަންކަމެއް ތަޖުރިބާ ކުރަން ނުލިބި އެފަދަ ގޮތަކަށް ނިމިދިއުމަކީ ވަރަށް ހިތާމަވެރި ކަމެކެވެ. މިފަދަ އެހެނިހެން ހާދިސާތައްވެސް ރާއްޖޭގައި ހިނގާފައި އެބަހުއްޓެވެ. ކަނޑުވެގެން މަރުވުމަކީ އެކަމުގައި ވަކި ފަރާތަކަށް ތުހުމަތު ކުރެވޭނެ ކަމެއް ނޫނެވެ. ނަމަވެސް އެފަދަ ކަންކަމުން ރައްކާތެރިވުމަށް ގިނަ ފިޔަވަޅުތަކެއް އެޅިދާނެއެވެ. މޫދަށް އެރިއުޅޭއިރު ފަތަން ދަސްކުރުމަކީ މިފަދަ ހާދިސާތަކުގައި ތިމާގެ އަމިއްލަ ރައްކާތެރިކަމަށް އެޅިގެންދާނެ އެންމެ ފުރަތަމަ ފިޔަވަޅެވެ.


މި އޮތޯރިޓީގެ ނަންބަރު: IUL)221-HRS/221/2018/2) އިއުލާނާއި ގުޅިގެން ޝަރުތު ހަމަވާ ފަރާތެއް ކުރިމަތިލާފައިނުވާތީ އެ މަޤާމަށް އަލުން އިއުލާން ކުރަމެވެ.\nމަޤާމް: އެޑްވޮކޭޓަރ- ޕަބްލިކް ފައިނޭންސް\nއަސާސީ މުސާރަ:-/7,035 ރ\nސަރވިސް އެލަވަންސް: -/2,000 ރ\nޕްރޮބޭޝަންގެ މުއްދަތު (3 މަސްދުވަސް) ހަމަވުމުން ލިވިންގ އެލަވަންސްގެ ގޮތުގައި މަހަކު -/4,000 (ހަތަރުހާސް) ރުފިޔާ ދެވޭނެއެވެ.\nމަޤާމުގެ މަސައްކަތާއި ގުޅޭ ދާއިރާއަކުން ދަށްވެގެން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލްކޮށްފައިވުމާއި އެކު، މަޤާމާއި ގުޅޭ ދާއިރާއެއްގައި6އަހަރު ދުވަހުގެ މަސައްކަތު ތަޖްރިބާ ހުރުން. ނުވަތަ،\nމަޤާމުގެ މަސައްކަތާއި ގުޅޭ ދާއިރާއަކުން ދަށްވެގެން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް5ގެ ސަނަދެއް ހާސިލްކޮށްފައިވުމާއި އެކު، މަޤާމާއި ގުޅޭ ދާއިރާއެއްގައި4އަހަރުދުވަހުގެ މަސައްކަތު ތަޖްރިބާ ހުރުން. ނުވަތަ،\nމަޤާމުގެ މަސައްކަތާއި ގުޅޭ ދާއިރާއަކުން ދަށްވެގެން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް6 ގެ ސަނަދެއް ހާސިލްކޮށްފައިވުމާއި އެކު، މަޤާމާއި ގުޅޭ ދާއިރާއެއްގައި2އަހަރުދުވަހުގެ މަސައްކަތު ތަޖްރިބާ ހުރުން. ނުވަތަ،\nމަޤާމުގެ މަސައްކަތާއި ގުޅޭ ދާއިރާއަކުން ދަށްވެގެން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް7ނުވަތަ އެއަށްވުރެ މަތީ ސަނަދެއް ހާސިލްކޮށްފައިވުން، ނުވަތަ\nމަޤާމުގެ މަސައްކަތާއި ގުޅޭ ދާއިރާއަކުން ދަށްވެގެން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލްކޮށްފައިވުމާއި އެކު، މަޤާމާއި ގުޅުންހުރި އެހެން ދާއިރާއަކުން ލެވެލް6ނުވަތަ އެއަށްވުރެ މަތީ ސަނަދެއް ހާސިލްކޮށްފައިވުން.\nޕަބްލިކް ފައިނޭންސްގެ ދާއިރާއިން ކައުންސިލްތަކުން އެދި ހުށަހަޅާ ތަފާތު ތަމްރީންތައް ހިންގުމާއި، ތަމްރީންތަކަށް ބޭނުންވާ އިދާރީ އަދި ފަންނީ އެހީތެރިކަން ފޯރުކޮށްދިނުމުގެ ކަންކަން ކުރުން.\nޕަބްލިކް ފައިނޭންސްގެ ދާއިރާއިން އެކިއެކި މުވައްސަސާތަކުން އެދޭ ލާމަރުކަޒީ ނިޒާމާއި ގުޅުންހުރި ތަމްރީން ޕްރޮގްރާމްތައް ކައުންސިލްތަކަށް ހިންގާދިނުން.\nޕަބްލިކް ފައިނޭންސްގެ ދާއިރާއިން ޓްރޭނިންގ ރިކުއަރމެންޓްތަކަށް ބޭނުންވާ ކޯސްތައް ފަރުމާ ކުރުމާއި މުޤައްރަރުތައް އެކުލަވާލުމާއި އެމްކިއުއޭ އަށް ހުށަހަޅައިގެން ޓްރޭނިންގ ތައް އެކްރެޑިޓް ކުރުމަށް އެހީތެރިވުމާއި، ޓްރޭނިންގ އަށް ބޭނުންވާ މެޓީރިއަލް ތައްޔާރުކުރުމުގެ ކަންކަން ކުރުން.\nލާމަރުކަޒީ ނިޒާމް ހަރުދަނާކޮށް ހިންގުމަށްޓަކައި ބޭނުންވާ އިދާރީ އަދި ފަންނީ ތަމްރީންތައް ރާވާ ހިންގުން.\nމި މަޤާމަށް ޝައުޤުވެރިވެ ވަޑައިގަންނަވާ ފަރާތްތަކުން މަތީގައިވާ ލިޔުންތަކާއިއެކު 05 ފެބުރުއަރީ 2018 ވާ ހޯމަ ދުވަހުގެ 14:30 ގެ ކުރިން މި އޮތޯރިޓީއަށް ހުށަހެޅުއްވުން އެދެމެވެ.\nމައުލޫމާތާއި ލިޔެކިޔުންތައް ފުރިހަމަނުވާ ފޯމުތައް ބާތިލުކުރެވޭނެއެވެ.


SunOnline: Islaamdheenuge mu'ujizaathakuge therein: Umaru saanee umarubunu abdul azeez rahima'llah - ep07\n1 އަހަރު4މަސް ކުރިން - 15 ޑިސެމްބަރ 2016 1\n... ޢުމަރު ބުން ޢަބްދުލް ޢަޒީޒު ގަވަރނަރކަމުގެ މަޤާމު ފުރުއްވަމުން ގެންދެވީ ނުހަނު ޤާބިލްކަމާއެކުގައެވެ. އެހެންކަމުން ޢުމަރުގެ އެބޭބޭފުޅު ޢަބްދުލްމަލިކު ހުންނެވީ ޢުމަރުގެ މަސައްކަތްޕުޅާމެދު ވަރަށް ފިކުރާވެވަޑައިގެންފައެވެ.\nޢުމަރު ބުނު ޢަބްދުލް ޢަޒީޒު ރަޙިމަހުﷲގެ ބޮޑުބޭބޭފުޅު އަދި އެބޭބޭފުޅު ޢަބްދުލްމަލިކު ބުނު މަރްވާން އަވަހާރަވުމުން ޚަލީފާކަން ލިބިވަޑައިގެންނެވީ ވަލީދު ބުނު ޢަބްދުލްމަލިކަށެވެ.\nއެދުވަސްވަރު އުމަވީ ދައުލަތުން މަދީނާއަށް (ޙިޖާޒުކަރަޔަށް) ފޮނުއްވާ ގަވަރުނަރުންނަކީ މާކާމިޔާބު ބަޔަކަށް ނުވެއެވެ. ގަވަރުނަރުންގެ ފަރާތްޕުޅުން ޙިޖާޒުގެ އަޝްރާފުންނަށް ލިބިވަޑައިގަންނަވާ އަނިޔާގެ ސަބަބުންނެވެ. އެކަމުގެ ޝަކުވާތައް މެދުކެނޑުމެއްނެތި ދިމިޝްޤުގެ ދަރުބާރަށް ދިޔައީ ހުށަހެޅެމުންނެވެ. އެހެންކަމުން ވަލީދު ބުނު ޢަބްދުލްމަލިކު ކަނޑައެޅުއްވީ ޢުމަރު ބުނު ޢަބްދުލްޢަޒީޒު ޙިޖާޒުގެ ގަވަރނަރަކަން ބަދަލުކުރެއްވުމަށެވެ. ބައްޕާފުޅު ޢަބްދުލްމަލިކުގެ ޚަލީފާކަމުގައި ގަވަރުނަރެއްގެ ޙައިޘިއްޔަތުން އުމަރު ޚަނާޞިރާގައި ހޯއްދަވައިފައިވާ ކާމިޔާބީ އާއި ޙިޖާޒުކަރައިގައި ޢުމަރަށް އޮންނަ ތަރްޙީބް ވަލީދަށް އެނގިވަޑައިގަންނަވާތީއެވެ. ޢުމަރުގެ ރީތި ސީރަތާއި ޢިލްމުވެރިކަމާހުރެ ޙިޖާޒުގެ އަޙްލުވެރީން ޢުމަރަށް ވަރަށް ކަމޭހިތައެވެ.\nއިބުނުލް ޖައުޒީ ރަޙިމަހުﷲ "ސީރަތު ޢުމަރު ބުނު ޢަބްދުލްޢަޒީޒު" ގައި ލިޔުއްވައިފައިވެއެވެ. ވަލީދު ބުނު ޢަބްދުލްމަލިކު ޙިޖާޒުގެ ގަވަރނަރކަމުގެ މަޤާމު ޢުމަރަށް ހުށަހެޅުއްވުމުން ޢުމަރު އެމަޤާމު ޤަބޫލު ކުރައްވާނީ ޝަރްޠެއްގެ މަތީންކަމުގައި ވިދާޅުވިއެވެ. އެޝަރުޠަކީ އެހެނިހެން ގަވަރނަރުންނަށް މަޖްބޫރުކުރެވޭގޮތަށް ރައްޔިތުންނަށް އަނިޔާކުރައްވަން ޢުމަރަށް މަޖްބޫރުނުކުރެއްވުމެވެ. ބައިތުލްމާލަށް ޙިޖާޒުކަރައިން ލޯލާރިޔެއް ނުލިބުނުކަމުގައި ވިޔަސްވެހެވެ. ޚަލީފާ ވަލީދު އެޝަރްޠު ޤަބޫލުކުރައްވައި ޢުމަރު ބުނު ޢަބްދުލްޢަޒީޒު ރަޙިމަހުﷲ ޙިޖާޒުގެ ގަވަރނަރކަމަށް ބަދަލުކުރެއްވިއެވެ. ހިޖްރައިން އައްޑިހަ ހަތްވަނައަހަރުގެ ރަބީޢުލްއައްވަލުމަހުގައެވެ.\nޙިޖާޒުގެ އަހްލުވެރީންނަށް އެޚަބަރުލިބުމުން ވަރަށް އުފާކުރިއެވެ. އެބައިމީހުން ޢުމަރާ ގުޅުވައިފައިވާ އުންމީދަކީ ޢަދުލުވެރިކަމެވެ. ޢިލްމުވެރީންނަށް ޤަދަރުކުރެއްވުމާއި އަހްލުބައިތުންނަށް ކަމޭހިތްތެވެމުވެ.\nޢުމަރު ބުނު ޢަބްދުލްޢަޒީޒު މަދީނާއަށް ވަޑައިގެންނެވިއިރު އެކަލޭގެފާނުގެ ތުއްޕުޅުއިރުގެ ބައެއް އެކުވެރީންނާއި އެކުގައި ކިޔަވައި ވިދާޅުވި ބައެއް ބޭކަލުން އިސްތިޤްބާލުގައި ތިއްބެވިއެވެ. އެބޭކަލުން ހީފުޅު ކުރައްވައިގެން ތިއްބެވީ ޢަބްދުﷲ ބުނު ޢުމަރު ރަޟިޔަﷲ ޢަންހު އާއި، ޞާލިޙު ބުނު ކައިސާނު ރަޙިމަހުﷲގެ ތަރްބިޔަތު، ލިބިވަޑައިގެން ހުންނެވި އުމަރު ބުނު ޢަބްދުލްޢަޒީޒު ވެވަޑައިގަންނަވާނީ ތަވާޟުޢުވެރިކަމާއި ޒާހިދުކަމުގައި އަބޫހުރައިރާ އާއި މުޞްޢަބު ބުނު ޢުމައިރު (ރަޟިޔަﷲ ޢަންހުމާ) ގެ ނަމޫނައަކަށް ކަމުގައެވެ. ޢަދްލުވެރިކަމުގައި މުނިމާމާފުޅު އުމަރު ބުނުލް ޚައްޠާބު ރަޟިޔަﷲ ޢަންހުގެ ނަންފުޅު ދިރުއްވާނެ ބޭކަލަކަށް ކަމުގައެވެ. ނަމަވެސް ހަމައެކަނި ޢުމަރު ޒާތީ އެއްޗެހިކޮޅު ތިރީސްޖަމަލުގައި ގެނެވުނު ތަން ފެނިވަޑައިގެންނެވުމުން އެބޭކަލުން ޙައިރާންފުޅުވެ އަންތަރީސްވެވަޑައިގެންނެވިއެވެ. އެބޭކަލުންނަށް ވިދާޅުވެވުނު " ވެރިކަމުގެ އާރާއިބާރާއި ޖާހުގެ ދަށުގައި ޢިލްމު ވަޅުލެވިއްޖެއެވެ."\nޢުމަރު ބުނު ޢަބްދުލްޢަޒީޒު ރަޙިމަހުﷲ އެކަލޭގެފާނުގެ އެއްޗެހިކޮޅު ބޭލުއްވީ ކާފާފުޅު މަރްވާނު ބުނުލް ޙަކަމުގެ ގަނޑުވަރަށެވެ. މެންދުރު ނަމާދު ކުރައްވައި ނިމިވަޑައިގެން މަދީނާގެ އެންމެ ކުރިޔަށް ތިއްބެވި އިލްމުވެރީންނާއި ފިގުހުވެރީންގެ ދިހަބޭކަލުން އަރިހަށްގެންނެވިއެވެ. އެބޭކަލުންގެ ކުރިފުޅުމަތީގައި ވަރަށް އަސަރުގަދަ ތަޤްރީރެއް ކުރެއްވިއެވެ. އެތަޤްރީރުގައި މާތްﷲގެ ރަސްކަންފުޅު ވާސިޠާއަކަށް ހައްދަވައި ވިދާޅުވިއެވެ. " އެއްވެސް މީހަކަށް އަނިޔާއެއް ލިބޭތަން ފެނިވަޑައިގެންފިނަމަ އަޅުގަނޑަށް އަންގަވައިދެއްވާށެވެ. ޚާއްޞަކޮށް އަޅުގަނޑުގެ އެއްވެސް އޮފިސަރަކު މީހަކަށް އަނިޔާއެއް ކުރިކަން އެނގިވަޑައިގެންފިނަމަ މާތްﷲއަށްޓަކައި އަޅުގަނޑަށް މަޢުލޫމާތު ދެއްވާށެވެ. އަނިޔާވެރިކަން ހުއްޓުވައި ޢަދުލުވެރިކަން ޤާއިމުކުރުމުގައި އަޅުގަނޑަށް އަތްބާރު އަޅުއްވައި ދެއްވާށެވެ. އަރަހުށި މާތްﷲ ތިޔަބޭކަލުންނަށް އެކަމުގެ ދަރުމަ ދެއްވާނެއެވެ. ތިޔަބޭކަލުންނަކީ ޙައްޤަށް ނަޞުރު ދެއްވާ ބޭކަލުންކަމުގައި ވެވަޑައިގަންނަވާނެއެވެ. އިރާދަކުރެއްވިއްޔާ ތިޔަބޭކަލުންގެ ލަފާފުޅާއި މަޝްވަރާ ނުހޯދައެއް އަޅުގަނޑު އެއްވެސްކަމެއް ނުނިންމާނަމެވެ."\nފިޤުހުވެރީންނާއި ޢާލިމުން އެނބުރިވަޑައިގެންނެވީ ޢުމަރަށް ހެޔޮދުޢާކުރައްވަމުންނެވެ. މަދީނާގެ އަހްލުވެރީންނަށް އެޚަބަރު ލިބުމުން އެންމެންވެސް ޢުމަރަށް ހެޔޮ ދުޢާކުރިއެވެ. ތުއްޕުޅުއިރުގެ އެކުވެރީންނާއި އެކުގައި ކިޔަވއި ވިދާޅުވި ރަޙްމަތްތެރީން އެޚަބަރު ލިބިވަޑައިގަތުމުން ވިދާޅުވިއެވެ. "ޚިލާފަތުގެ ޚާންދާނުގެ ބޭފުޅަކަށްވާތީ ބޭރުފުށުގެ އަބުއިކަމާއި ފުރަމާނަކަން ވަނީ ޝައްކެއްނެތްގޮތުގައި އުފެދިފައެވެ. ނަމަވެސް މަދީނާގެ އިލްމުވެރީންގެ އަރިހުން ފުރާނަފުޅަށް ލިބިވަޑައިގެންނެވި މާތްކަމާއި އާރޯކަމާއި ތާޒާކަން އަދިވެސް ދެމި އެބަހުއްޓެވެ."\nޢުމަރު ބުނު އަބްދުލްޢަޒީޒު ވެވަޑައިގެންނެވީ ޙިޖާޒުގެ ވަރަށް ކާމިޔާބު ގަވަރުނަރެއްކަމުގައެވެ. ޙިޖާޒުގެ އަހްލުވެރީންނަށް އުމަވީންގެ ފަރާތުން ލިބެމުންދިޔަ އަނިޔާތައް ގާތްގަނޑަކަސް ނިމުމަކަށްގެންނެވިއެވެ. ހަމައެއާއެކު ޙިޖާޒުން ދައުލަތަށް ލިބޭ ވާރުވެސް އެތައްތަނެއް އިތުރުކުރެއްވިއެވެ. އެއްވެސް އަނިޔާއަކާ ނުލައެވެ. ހިންގެވުންތެރިކަމާއި ރޭއްވެވުންތެރިކަމުގެ ޒަރީޢާއިންނެވެ. ޚަޒާނާއާމެދު އަމާނާތްތެރިވެވަޑައިގަތުމާއި ބެލެހެއްޓުންތެރި ވެވަޑައިގަތުމުގެ ޒަރީޢާއިންނެވެ. އެހެންކަމުން ޚަލީފާ ވަލީދަށް ޢުމަރާމެދު ޝަކުވާ ކުރައްވާނެ ޖާގައެއް ލިބިވަޑައެއް ނުގަންނަވައެވެ.\nޢުމަރު ބުނު ޢަބްދުލްޢަޒީޒު މަދީނާ ގަވަރުނަރކަމުގެ މަޤާމުގައި ހުންނެވި އިރު މަދީނާގެ ތަރައްޤީއަށާއި، އިސްލާމްދީނަށް ވަރަށް ބޮޑެތި ޚިދުމަތްތަކެއް ކުރެއްވިއެވެ. އޭގެތެރެއިން އެންމެ ފާހަގަކޮށްލެވޭ ދެޚިދުމަތަކީ އަލްމަސްޖިދުއްނަބަވީ އަލުން ޢިމާރާތް ކުރެއްވުމާއި ކައުސާހިބާ ޞައްލަﷲ ޢަލައިހި ވަސައްލަމަގެ ރައުޟާ މަރާމާތުކުރެއްވުމެވެ.\nއަމީރުލް މުއުމިނީން ޢަލީ ކައްރަމަﷲ ވަޖްހަހޫއަށްފަހު ވެރިކަންކުރެއްވި އެއްވެސް ވެރިޔެއް މަސްޖިދުއްނަބަވީ އަކާ އަޅުއްވައެއް ނުލައްވައެވެ. ނަމަވެސް ހިޖްރައިން އައްޑިހައަށްވަނަ އަހަރު ޚަލީފާ ވަލީދު ބުނު އަބްދުލްމަލިކު އަލްމަސްޖިދުއްނަބަވީ އަލުން ޢިމާރާތްކުރައްވަން ހަމަޖެއްސެވިއެވެ. ޚަލީފާ ވަލީދަކީ އިސްލާމީ ރީތި ޢިމާރާތްތަކެއް ބިނާކުރެއްވުމަށް ޚާއްޞަ ޝައުޤުވެރިކަމެއް ބެހެއްޓެވި ބޭކަލެކެވެ. އެކަލޭގެފާނު ބިނާކުރެއްވި އިސްލާމީ އިމާރާތްތަކުގެ ތެރޭގައި އަލްޤުދުސުގައި ހުންނަ އަލްމަސްޖިދުލް އަޤްޞާ އާއި، ޤުއްބަތުއް ޞަޚްރާ އާއި، ދިމިޝްޤުގެ މަސްޖިދު އަލްޖާމިޢުލް ޢުމަވީ ޚާއްޞަގޮތެއްގައި ފާހަގަކޮށްލެވެއެވެ.\nވަލީދު ބުނު އަބްދުލްމަލިކު މަދީނާގެ ގަވަރނަރ ޢުމަރު ބުނު ޢަބްދުލްޢަޒީޒަށް ފަތްކޮޅެއް ފޮނުއްވިއެވެ. އެފަތްކޮޅުގައި އަންގަވައިފައިވަނީ މަސްޖިދުއްނަބަވީ އެކަން ރޫޅާލައްވައިފައި އަލުން ޢިމާރާތް ކުރެއްވުމަށެވެ. އެފަތްކޮޅުގައިވެއެވެ.\n"މަސްޖިދުއްނަބަވީގެ މުސްކުޅި ޢިމާރާތް ރޫޅައިލައްވައި އަލުން ޢިމާރާތް ކުރައްވާށެވެ. ޢިމާރާތްކުރައްވާއިރު އުންމަހާތުލް މުއުމިނީންގެ ކޮޓަރިކޮޅުތައްވެސް މިސްކިތާ އެއްކޮށްލައްވާށެވެ. ވަށައިގެން ކައިރި ކައިރީގައ ހުރި ގޭގެ އާއި ފިހާރަތައްވެސް ބައްލަވައިގެންފައި އެތަންތާނގެ ބިން މިސްކިތަށް ލައްވާށެވެ. ގެއެއް ނުވަތަ ފިހާރައެއް ވިއްކަން އެއްވެސް ފަރާތަކުން އިޢުތިރާޟުކޮށްފިނަމަ އަގުދެއްވައިފައި އެތަނެއް ސަރުކާރަށް ނަންގަވާށެވެ. އެގޮތުން ސަރުކާރަށް ނަންގަވާ އިމާރާތެއްގެ ވެރިފަރާތުން އަގާ ޙަވާލު ނުވެއްޖެނަމަ އެފައިސާއެއް ފަޤީރުންނަށް ޚައިރާތް ކޮށްލައްވާށެވެ."\nޢުމަރު ބުނު ޢަބްދުލް ޢަޒީޒު އެއަމުރުފުޅު ފުރިހަމަޔަށް ތަންފީޒުކުރެއްވިއެވެ. އައްޠަބަރީ ބަޔާންކުރައްވާ ގޮތުގައި މިހެޔޮކަމުގައި އެއްވެސް ފަރާތަކުން އެފަރާތެއްގެ ޢިމާރާތެއް ސަރުކާރާ ޙަވާލުކުރާކަށެއް ފަހެއް ނުޖެހެއެވެ. އެންމެންވެސް އަގު ޤަބޫލުކޮށް އިމާރަތްތައް ސަރުކާރާ ޙަވާލުކުރިއެވެ. ނަމަވެސް ބައެއް އެހެނިހެން ރިވާޔަތްތަކުގައި ވާގޮތުން ބައެއް ޢިމާރާތްތައް ސަރުކާރަށް ނެންގެވުމުގައި ބާރުގެ ބޭނުން ކުރައްވަން ޖެހިވަޑައިގެންނެވިއެވެ.\nއެދުވަސްވަރު ރޯމުގެ ޤައިޞަރާއި އިސްލާމީ ދައުލަތާ ދެމެދު ރަޙްމަތްތެރިކަމުގެ ގުޅުން އޮތެވެ. އެހެންކަމުން ޚަލީފާ ވަލީދު ޤައިޞަރަށް ސިޓީފުޅެއް ލިޔުއްވިއެވެ.\n"އަޅުގަނޑު މިއުޅެނީ އަޅުގަނޑުމެންގެ މާތް ނަބިއްޔާ ޞައްލަﷲ ޢަލައިހި ވަސައްލަމަގެ މިސްކިތްކޮޅު އަލުން ޢިމާރާތްކުރަންވެގެންނެވެ. އެހެންކަމުން ޢިމާރާތްކުރަން ބޭނުންވަ ތަކެތީގެ ތެރެއިން މަނިކުފާނަށް ފޮނުއްވެވޭން ހުރި އެއްޗެއް ފޮނުއްވުން އެދެމެވެ."\nވަލީދުގެ ސިޓީފުޅާ ވިދިގެން ޤައިސަރު އެއްލައްކަ މިޘްޤާލުގެ ރަނާއި، ހިލައާއި ލަކުޑީގައި ކުރެހުން އަޅާ ބާވަތްތަކުގެ ސާޅީސް ގަޓަރި ފޮނުއްވިއެވެ. އިމާރާތްކުރުމުގެ މާހިރުންގެވެސް އެތައް ބަޔަކު ފޮނުއްވިއެވެ. މަސައްކަތަށް ބޭނުންވާ ބައެއް ތަކެތި މަދާއިނުންވެސް ގެނެވުނެވެ.\nމަސައްކަތްތެރީންނާއި، މަސައްކަތަށް ބޭނުންވާ ތަކެތި ލިބިވަޑައިގެންނެވުމުން، އުމަރު ބުނު ޢަބްދުލްޢަޒީޒު ރަޙިމަހުﷲ މަދީނާގެ ޢިލްމުވެރީންނާއި ފިޤުހުވެރިން ކުރެ ޤާސިމް ބުނު މުޙައްމަދު ބުނު އަބީބަކުރު އާއި، ސާލިމު ބުނު ޢަބްދުﷲ ބުނު އުމަރު އާއި، އަބޫބަކުރު ބުނު ޢަބްދުއްރަޙްމާން ބުނު އަބީބަކުރު އާއި، ޢުބައިދުﷲ ބުނު އަބްދުﷲ ބުނު ޢުތުބާ އާއި، ޢަބްދުﷲ ބުނު ޚާރިޖާ ބުނު ޔަޒީދު އާއި، ޢަބްދުﷲ ބުނު ޢަބްދުﷲ ބުނު ޢުމަރު އާއި އަދި މިނޫންވެސް ބައެއް ބޭކަލުން (ރަޙިމަހުމުﷲ) ގޮވައިގެން ވަޑައިގެން އެބޭކަލުންގެ ޙާޒިރުގައި މިސްކިތްކޮޅު ރޫޅައިލައްވައި، އެބޭކަލުން ލައްވައި އައު އިމާރާތުގެ ބިންގާ އެޅުއްވިއެވެ.\nޢުމަރު ބުނު ޢަބްދުލްޢަޒީޒު، އަލްމަސްޖިދުއްނަބަވީ ބިނާކުރެއްވިއިރު މިސްކިތުގެ ހުޅަނގުފަރާތުން ވިހި މުށް، އިރުމަތީ ފަރާތުން ތިރީސް މުށް އިތުރު ކުރެއްވިއެވެ. އުތުރުފަރާތުންވެސް މިސްކިތް ބޮޑުކުރެއްވިއެވެ. ޢިމާރާތް ކުރެއްވީ ކުރެހުން އެޅި މޮޅު ހިލައިންނެވެ. މިސްކިތްކޮޅުގެ ހަތަރު ކަނުގައި ހަތަރު މުންނާރު ބިނާކުރެއްވިއެވެ. އޭގެކުރިން މަސްޖިދުއްނަބަވީގައި މުންނާރެއް ނުހުރެއެވެ. މިސްކިތްކޮޅުގައި ވިހި ދޮރުކޮޅު ބެހެއްޓެވިއެވެ. މިހުރާބުތައް ހައްދަވައި ފާރުތަކުގެ އެތެރޭގައި ސަންގުމަރުމަރު ހިލައާއި އެކިކުލަކުލައިގެ މުށި ޖެއްސެވިއެވެ. ތަނބުތައް ޖެއްސެވިއިރު އެތެރެއަށް ދަގަނޑާއި ތިމަރަ އެޅުއްވިއެވެ. ފުރާޅުގެ ދަށުން ހައިވަކަރު "ފުރާޅެއް" ލެއްވިއެވެ. ބުނެވޭ ގޮތުގައި ހައިވަކަރު ފުރާޅު ލެއްވީ ފިނިހޫނުމިން އެއްވަރު ކުރެއްވުމުގެ އެހީއެއްގެ ގޮތުންނެވެ. ތަނބުތަކުގެ މަތީކޮޅުގައްޔާއި، ދޮރުތަކުގެ މަތީއޮޅީގައްޔާއި ހައިވަކަރު ފުރާޅުގައި ރަން ގިރިޓީ ކުރެއްވިއެވެ. ކުރެހުންތަކާއި ވެޔޮގަނޑު ގަނޑު އެޅުއްވިއެވެ. މަސައްކަތްތެރިޔަކު އަޅާ ކޮންމެ ކުރެހުންގަނޑެއް ނުވަތަ ވެޔަގަނޑެއް ނިންމައިލުމުން އެމީހަކަށް މަޖޫރީގެ އިތުރުން ތިރީސް ދިރުހަމްގެ އިނާމެއް ދެއްވައެވެ.\nޢުމަރު ބުނު ޢަބްދުލް އަޒީޒު ރަޙިމަހުﷲ، އަލްމަސްޖިދުއް ނަބަވީ ޢިމާރާތްކުރައްވަމުން ގެންދެވީ އަމިއްލަފުޅު އިސްނެންގެވުމަކަށް ކުރެއްވި އަމިއްލަ މަސައްކަތްޕުޅެއް ފަދައިންނެވެ. އަނެއްކޮޅުން ޚަލީފާ ވަލީދު ހުންނެވީ އެމަސައްކަތްޕުޅަށް ޚަޒާނާ އަނގަމަތިކޮށް ލައްވައިގެންނެވެ. އެހެންކަމުން ޢުމަރު އެމަސައްކަތް ކުރެއްވީ ވަރަށް ފުރިހަމަޔަށެވެ. ތާރީޚު ފޮތްތަކުގައިވާ ގޮތުން ހަމައެކަނި ޤިބުލަ ފަރާތުގެ ފަރާނު ރޭނުއްވުމަށާއި، ޒީނަތްތެރިކުރެއްވުމަށް އެކަނިވެސް ޢުމަރުވަނީ ސާޅީސްފަސްހާސް އަސްރަފީ ޚަރަދުކުރައްވައިފައެވެ. މިސްކިތުގެ ބޭރުގައި ފައްވާރެއްވެސް ހެއްދެވިއެވެ.


India Aai Gulhun Beyhvumakee Kashmir Ge Rahyithunnah Beyvafaatherivun: Imran - Vaguthu\nއިންޑިއާއާ ގުޅުން ބޭއްވުމަކީ ކަޝްމީރުގެ ރައްޔިތުންނަށް ބޭވަފާތެރިވުން: އިމްރާން\nޕާކިސްތާންގެ ބޮޑުވަޒީރު ޢިމްރާން ޚާން\nއިންޑިއާއާ ގުޅުން ބާއްވައި، އެ ގުޅުން ބަދަހިކުރުމަކީ ކަޝްމީރުގެ ރައްޔިތުންނަށް ބޭވަފާތެރިވުން ކަމަށް ސިފަކުރައްވާ އެގައުމާ ގުޅުން ބަދަހި ނުކުރާނެ ކަމަށް ޕާކިސްތާނުގެ ބޮޑުވަޒީރު އިމްރާން ހާން ވިދާޅުވެއްޖެއެވެ.\nއިމްރާން ހާން ވިދާޅުވީ އަވަށްޓެރި އިންޑިއާއާ ގުޅުން ބަދަހިކުރުމަކީ ކަޝްމީރުގެ ރައްޔިތުން ކުރިމަތިލަމުންދާ ދަތިތަކާއި، އެ ސަރަހައްދުގައި މަރުވެފައިވާ 100,000 އަށް ވުރެ ގިނަ މީހުންނަށް ކުރެވޭ ބޭ އިހްތިރާމެއް ކަމަށެވެ.\nވެރިކަމާ ހަވާލުވި ފުރަތަމަ ދުވަހުން ފެށިގެން އިންޑިއާއާ ގުޅުން ބަދަހިކުރަން މަސައްކަތް ކުރެއްވި ކަމަށާއި، ދެ ފަރާތުން މަޝްވަރާ ކޮށްގެން ކަޝްމީރުގެ މައްސަލަތަކަށް ހައްލެއް ހޯދުމަށް މަސައްކަތް ކޮށްފައިވާކަން އޭނާ ފާހަގަ ކުރެއްވިއެވެ.\nއިންޑިއާއާ ގުޅުން ބާއްވައި، އެ ގުޅުން ބަދަހިކޮށްފި ނަމަ ޕާކިސްތާނުގެ ވިޔަފާރިތަކަށް ކުރިއެރުން ލިބުނު ނަމަވެސް، އެހެން ބައެއްގެ ލޭގެ ބަދަލުގައި އެފަދަ ކުރިއެރުމެއް ޕާކިސްތާނަށް ހޯދަން ބޭނުންނުވާ ކަމަށް ބޮޑުވަޒީރު ވިދާޅުވިއެވެ.\nއޮގަސްޓް 5، 2019 ވަނަ ދުވަހު އިންޑިއާއިން ވަނީ އެގައުމުގެ ގާނޫނުތަކަށް ބަދަލުގެނެސް ކަޝްމީރަކީ އިންޑިއާގެ އަވަށެއްގެ ގޮތުގައި ކަނޑައަޅާފައެވެ. އިންޑިއާއިން ވަނީ ކަޝްމީރު ސަރަހައްދު އެއްކޮށް ބަންދުކޮށް، ހާހަކަށް ވުރެ ގިނަ މީހުން ހައްޔަރުކޮށްފައެވެ. އަދި މިނިވަންކަމަށް ހުރަސް އަޅާ މުވާސަލާތީ ގުޅުންތަކަށް ހުރަސް އަޅާފައިވެއެވެ. މިއީ ޕާކިސްތާނުން އެއްގޮތަަކަށް ވެސް ރުހޭ ކަމެއް ނޫނެވެ. އެހެން ކަމުން އެ ގައުމުން ވަނީ އިންޑިއާއާއި އެކު އޮންނަ ގުޅުންތައް ހަނިކޮށް، ވިޔަފާރީގެ ގުޅުން ކަނޑާލައިފައެވެ.\n1947 ވަނަ އަހަރުން ފެށިގެން އިންޑިއާ އާއި ޕާކިސްތާނާއި މިނިވަންވީންސުރެ ދިޔައީ ހަނގުރާމަ ކުރަމުންނެވެ. އިންޑިއާ އާއި ޕާކިސްތާނުން ދައުވާކުރާ ގޮތުގައި ކަޝްމީރަކީ ދެގައުމުގެ ސަރަހައްދެކެވެ.


ކެންޑިޑޭޓުންގެ މަންދޫބުން ހަމަޖެއްސުމުގެ ފުރުޞަތު ހުޅުވާލުން\nރައްޔިތުންގެ މަޖިލީހުން ހުސްވެފައިވާ ދިއްގަރު ދާއިރާގެ ގޮނޑިއަށް މެންބަރަކު އިންތިޚާބުކުރުމަށްޓަކައި، 2015 ޖޫން 06 ވާ ހޮނިހިރު ދުވަހު ބޭއްވުމަށް ހަމަޖެހިފައިވާ ރައްޔިތުންގެ މަޖިލީހުގެ ދިއްގަރު ދާއިރާގެ ބައި-އިލެކްޝަންގެ ވޯޓު ނެގުމާއި، ވޯޓު ގުނުމުގެ ކަންތައްތައް ހިނގާ ނުހިނގާ ގޮތް ބެލުމަށް ވޯޓު ނަގާ، ގުނާ ކޮންމެ މަރުކަޒަކަށް 1 މަންދޫބަކު ޢައްޔަނުކުރުމުގެ ފުރުޞަތު ރައްޔިތުންގެ މަޖިލީހުގެ އިންތިޚާބުގެ ގަވާއިދުގެ 24 ވަނަ މާއްދާގެ (ހ) ގެ ދަށުން ކޮންމެ ކެންޑިޑޭޓަކަށްވެސް ލިބިދެއެވެ.\nމިގޮތުން ކެންޑިޑޭޓޫންގެ މަންދޫބުންގެ ގޮތުގައި ކުރިމަތިލައްވާ ފަރާތްތަކަށް 2015 މޭ 10 ވާ އާދިއްތަ ދުވަހުގެ ހެނދުނު 8:00 ން ފެށިގެން 2015 މޭ 25 ވާ ހޯމަ ދުވަހުގެ ހަވީރު 3:00 އާ ހަމަޔަށް އެ ފުރުޞަތު ހުޅުވާލައިފީމެވެ.\nމި އިންތިޚާބުގައި ކެންޑިޑޭޓުންގެ މަންދޫބުންގެ ގޮތުގައި ހުއްދަ ދެވޭނީ އަންނަނިވި ޝަރުޠުތައް ފުރިހަމަވާ ފަރާތްތަކަށެވެ.\nރައްޔިތުންގެ މަޖިލީހުގެ އިންތިޚާބާ ބެހޭ މަސައްކަތެއް ކުރުމަށް އިލެކްޝަންސް ކޮމިޝަނުގެ ފަރާތުން ޙަވާލުވެގެން ހުރި މީހެއްކަމުގައި ނުވުން.\nފަނޑިޔާރެއް ނުވަތަ މިނިވަން މުއައްސަސާއެއްގެ މެމްބަރެއް / ވެރިއެއް ކަމުގައި ނުވުން.\nދިވެހި ފުލުހެއް ނުވަތަ ސިފައިންގެ މީހެއް ކަމުގައި ނުވުން.\nކުށެއްގެ ތުހުމަތުގައި ބަންދުކުރެވިފައިވާ މީހެއް ކަމުގައި ނުވުން.\nކެންޑިޑޭޓު މަންދޫބުންގެ އެޕްލިކޭޝަން ފޯމް ބަލައިގަނެވޭނީ، އަންނަނިވި ތަކެތި ހަމައަށް ހުރުމުން ކަމުގައިވެސް ދެންނެވީމެވެ.\nރައްޔިތުންގެ މަޖިލީހުގެ ގަވާއިދު ޖަދުވަލް7ގައިވާ އިޤުރާރު (ފުރިހަމަކުރެވިފައިވާ)\nކެންޑިޑޭޓުގެ މަންދޫބަކަށް ވުމަށް އެދޭ ފަރާތުގެ ދިވެހިރައްޔިތެއްކަން އަންގައިދޭ ކާޑުގެ ކޮޕީ\nފޮޓޯގެ ސޮފްޓް ކޮޕީ (ފޯމްގައި ތައްކޮށްފައިވާ ފޮޓޯ، ފޯމްގައިވާ މީހާގެ ނަމާއި، އައިޑީ ކާޑު ނަމްބަރުން ރީނޭމް ކުރެވިފައި)\nއެޕްލިކޭޝަން ފޯމްގައި ކެންޑިޑޭޓްނޫން އެހެން ފަރާތަކުން ސޮއިކުރައްވާނަމަ، ކެންޑިޑޭޓު އެފަރާތަކަށް ޕަވަރ އޮފް އެޓާރނީ ދީފައި އޮތް ކަމުގެ ސިޓީ\nވޯޓު ނެގުމާއި ވޯޓު ގުނުމުގެ ކަންތައްތައް ހިނގާ ނުހިނގާ ގޮތް ބެލުމަށް ވޯޓުނަގާ، ގުނާ ކޮންމެ މަރުކަޒަކަށް ކެންޑިޑޭޓުންގެ ފަރާތުން ޢައްޔަނުކުރާ މަންދޫބުންނަށް، އިލެކްޝަންސް ކޮމިޝަނުން އެކަމަށް ކަނޑައަޅާފައިވާ އެޕްލިކޭޝަން ފޯމާއި، ހުށަހަޅުއްވަންޖެހޭ އެހެނިހެން ތަކެތި ހުށަހަޅަންޖެހޭ ގޮތް މި ދަންނަވަނީއެވެ.\nމި އިންތިޚާބަށް ކުރިމަތިލެއްވި ކެންޑިޑޭޓުންގެ މަންދޫބުންގެ އެޕްލިކޭޝަން ފޯމް ހުށަހަޅުއްވާނީ މާލެއިންނަމަ، އިލެކްޝަންސް ކޮމިޝަނުގެ އިދާރާއަށެވެ. އަދި ރަށުންނަމަ، ދިއްގަރު ކައުންސިލް އިދާރާއަށް، ރަތްމަންދޫ ކައުންސިލް އިދާރާއަށް، ވޭވަށް ކައުންސިލް އިދާރާއަށް، މުލި ކައުންސިލް އިދާރާއަށް، ނުވަތަ މަޑުއްވަރީ ކައުންސިލް އިދާރާއަށެވެ.\nވޯޓު ނެގުމާއި، ވޯޓު ގުނުމުގެ ކަންތައްތައް ހިނގާ ނުހިނގާ ގޮތް ބެލުމަށް ވޯޓުނަގާ، ގުނާ ކޮންމެ މަރުކަޒަކަށް، ކޮންމެ ކެންޑިޑޭޓަކަށް ދޫކުރެވޭނީ 1 (އެކެއް) މަންދޫބު ފާހެވެ.\nމި އިންތިޚާބުގެ ކެންޑިޑޭޓުންގެ މަންދޫބުންނަށް އެދޭ ފަރާތްތަކުން ފުރިހަމަކުރަންޖެހޭ އެޕްލިކޭޝަން ފޯމާއި އިޤުރާރު އިލެކްޝަންސް ކޮމިޝަންގެ އިދާރާއިންނާއި މ. ދިއްގަރު ދާއިރާއަށް ނިސްބަތްވާ ރަށްރަށުގެ ކައުންސިލްގެ އިދާރާއިން ލިބެން ހުންނާނެއެވެ. އަދި، އިލެކްޝަންސް ކޮމިޝަނުގެ ވެބްސައިޓުން (www.elections.gov.mv) ޑައުންލޯޑް ކުރެވެން ވެސް ހުންނާނެއެވެ. އެޕްލިކޭޝަން ފޯމު ބަލައިގަތުމަށް ހަމަޖެހިފައިވަނީ 2015 މޭ 10 ވާ އާދިއްތަ ދުވަހުގެ ހެނދުނު 8:00 ން ފެށިގެން 2015 މޭ 25 ވާ ހޯމަ ދުވަހުގެ ހަވީރު 3:00 އަށެވެ. އަދި ހޮނިހިރު ދުވަހުގެ ހެނދުނު 10:00 އިން ހަވީރު 3:00 އަށެވެ.


SunOnline: dhuvas feshumuge gothun kasrathu kohlaa!\nދުވަސް ފެށުމުގެ ގޮތުން ކަސްރަތުކޮށްލާ!\nފާޠިމަތު ރާޔާ ރައޫފް 17 Nov 2021, 07:32\nތިބާ ހެނދުނު ހޭލުމާއެކު ހަރަކާތްތެރިވެ އުޅުމާއި ހެލިފެލިވެ އުޅުމަކީ ފުރަތަމަ ކަމަކަށް ހިޔާރުކުރާނެ ކަމެއް ނޫނެވެ. ފުރަތަމަ ކަމަކަށްވެސް ބަލާނީ ހައިހޫނުކަން ފިލުވޭތޯއެވެ. ނަމަވެސް ދުވަސް ފެށުމުގެ ގޮތުން ކަސްރަތު ކުރުމަކީ ގިނަގުނަ ފައިދާ ލިބޭ ކަމެކެވެ.\nހެނދުނު ހިނގަން ނުވަތަ ދުވަން ދިއުމަކީ ކަސްރަތު ލިބޭ ކަމެކެވެ. ގާތްގަނޑަކަށް 30 މިނިޓް ހިނގައިފިނަމަ އެދުވަހަކަށް ހަށިގަނޑަށް ބޭނުންވާ ވަރަށް ކަސްރަތު ލިބި، އެތައް ފައިދާއެއް ލިބިގެންދާނެއެވެ.\nދުވަސް ފެށުމުގެ ގޮތުން ހިނގައިފިނަމަ އެ ދުވަހެއްގައި ހަށިގަނޑަށް ގިނަ ހަކަތަ ލިބިދޭނެކަމަށް ވެއެވެ. ވަކިން ހާއްސަކޮށް ބޭރު މަގުތަކުގައި ހިނގައިފިނަމަ ހަކަތަ ލިއްބައިދޭ މިންވަރު އިތުރުވާކަމަށްވެއެވެ.\nދިރާސާއަކުން ދެއްކި ގޮތުގައި ހެނދުނު ވަގުތު 20 މިނިޓް ބޭރުގައި ހިނގި މީހުންގެ ހަށިގަނޑުގައި 20 މިނިޓް ގޭތެރޭގައި އާދައިގެ ކަސްރަތު ކުރި މީހުންނަށްވުރެ ވަރުހުރެއެވެ.\nއަދި އެހެން ދިރާސާއަކުން ދެއްކި ގޮތުގައި ހެނދުނު އެއްވެސް އެއްޗެއް ނުކައި، 10 މިނިޓް ބޭރުގައި ހިނގި މީހާގެ ހަށިގަނޑުގެ ވަރު ކޮފީ ތައްޓެއް ބޮއެގެން ހުރި މީހާއަށްވުރެ މާ ގަދައެވެ.\nހެނދުނު ހިނގުމުގެ ސަބަބުން ނަފުސާނީ ގޮތުންވެސް ގިނަ ފައިދާތަކެއް ލިބޭކަމަށްވެއެވެ.\nއެގޮތުން ހެނދުނު ހިނގާލުމުން ކަންކަމާ މާބޮޑަށް ވިސްނޭ ނަމަ އެކަމުން ދުރުހެލިކޮށްދީ، މޫޑު ރަނގަޅުވެ، ނަފުސާނީ ބަލިމަޑުކަމެއް ތަހައްމަލުކުރަމުންދާނަމަ އެކަމަށް ލުޔެއް ލިބޭނެ ކަމަށް ނަފުސާނީ ބަލިތަކާ ބެހޭ ހާއްސަ ޑޮކްޓަރެއް ކަމަށްވާ މެކްސް ހެމިލްޓަން ބުނެފައިވެއެވެ. އަދި އޭނާ ބުނެފައިވާ ގޮތުން މިކަމުން ރަނގަޅު ނަތީޖާއެއް ނެރެން ބޭނުންނަމަ މަދުވެގެން ހަފުތާއަކު ފަސް ދުވަހު 20-30 ހެނދުނު ވަގުތު ހިނގަން ޖެހެއެވެ.\nމާބޮޑަށް ފަލަވެ، ބަރުދަން އިތުރުވުމަކީ ގިނަ މީހުން ހިތާމަކުރާ ކަމެކެވެ. ހެނދުނު ވަގުތު ހިނގުމުން ބަރުދަން ލުއިކުރުމަށް އެހީތެރިވެދެއެވެ. ދިރާސާތަކުން ދައްކާގޮތުގައި 30 މިނިޓް ހުއްޓާނުލައި ހިނގައިފިނަމަ 150 ކެލޮރީސް ހަށިގަނޑުން ނެތިކޮށްލައެވެ. އަވަހަށް ނަތީޖާ ނެރެން ބޭނުންނަމަ ހިނގުމުގައި ހޭދަކުރާ ވަގުތު އިތުރު ކުރެވިދާނެއެވެ.\nބަލިތަކުން ރައްކާތެރި ކޮށްދިނުން\nހެނދުނު ވަގުތު ހިނގުމަކީ ތަފާތު ބަލިތަކުން ރައްކާތެރިކޮށްދޭނެ ކަމެކެވެ. ނޭވާލުމަށާއި ހަޖަމުކުރުމަށްވެސް މިކަމުގެ ސަބަބުން އެހީތެރިވެދެއެވެ.\nދިރާސާތަކުން ދެއްކި ގޮތުގައި 30 މިނިޓް ހިނގައިފިނަމަ ހިތުގެ ބަލިތަކުން ރައްކާތެރިވުމަށް އެހީތެރިވެދޭނެއެވެ. ހަކުރުބަލި ހުންނަ ފަރާތެއް ހެނދުނު ވަގުތު 20-30 ހިނގައިފިނަމަ ލޭގައި ހަކުރު ހުންނަ މިންވަރު ދަށްކޮށްދޭނެއެވެ. އަދި މިއީ ކެންސަރުގެ ބަލިތަކުން ވެސް ރައްކާތެރިކޮށްދިނުމަށް މަގުފަހިވާ ކަމެއް ކަމަށް ދިރާސާތަކުން ދައްކައެވެ.\nރޭގަނޑު ރަނގަޅަށް ނިދުން\nހެނދުނުގެ ކަސްރަތުން ރޭގަނޑު ރަނގަޅަށް ނިދުމަށް އެހީތެރިވެދެއެވެ.\nސިއްހަތާ ބެހޭ އޮފިޝަލުން 2017 ވަނަ އަހަރު ކުރި ދިރާސާއަކުން ދެއްކި ގޮތުގައި އުމުރުން 55-65 މީހުންގެ ތެރެއިން ރޭގަނޑު ނިދަން އުނދަގޫ މީހުން ހެނދުނު ހިނގަން ދިއުމުން ރޭގަނޑު ނިދަން ފަސޭހަވެއެވެ.\nއެހެންކަމުން ދުވަސް ފެށުމުގެ ގޮތުން ހެނދުނު ކަސްރަތުކުރުމުގެ ގޮތުން 20-30 މިނިޓް ހިނގުމަކީ ވަރަށް މުހިންމު ކަމެކެވެ.


Raajjeyge Igthisaadhe Dhuveli Dhah vumaky Kurin Oiyy Sagaafaiyy...\nރާއްޖޭގެ އިޤްތިޞާދީ ދުވެލި ދަށްވުމަކީ ކުރިން އޮތް ސަގާފަތް އަލުން ރުޖޫޢަވުން: ސައީދު\n2 މަސް, 1 ހަފްތާ,2ދުވަސް,7ގަޑި,5މިނެޓް,2ސިކުންތު ކުރިން 1500މަރިޔަމް އިސްއާދާ\nރާއްޖޭގެ އިޤްތިޞާދީ ދުވެލި ކުރިއަށް އޮތް ތިން އަހަރު ދަށްވުމަކީ ކުރިން އޮތް ސަގާފަތް އަލުން ރުޖޫޢަވުން ކަމަށް ރައްޔިތުންގެ މަޖިލީހުގެ މާވަށު ދާއިރާގެ މެމްބަރު އަދި ކުރީގެ އިކޮނޮމިކް މިނިސްޓަރ މުހައްމަދު ސަޢީދު ވިދާޅުވެއްޖެއެވެ.\nސައީދު މިހެން ވިދާޅުވީ، ރާއްޖޭގެ އިގްތިސާދީ ދުވެލި ކުރިއަށް އޮތް ތިން އަހަރު ދަށަށް ދާނެ ކަމަށް ވޯލްޑް ބޭންކުން ލަފާކޮށްފި ކަމަށްބުނެ އޮންލައިން ނޫހަކުން ލިޔެފައިވާ ޚަބަރެއް ޓެގް ކުރައްވާ ކުރެއްވި ޓްވީޓެއްގައެވެ.\nސައީދުގެ އެ ޓްވީޓުގައި ބުނެފައިވަނީ، ރާއްޖޭގެ އިޤްތިޞާދީ ދުވެލި ކުރިއަށް އޮތް ތިން އަހަރު ދަށްވެ ސަރަޙައްދީ އެހެން ޤައުމުތަށް ކުރިއަރައިގެން ދިއުމަކީ ކުރިން ތަކުރާރުވަމުން އައި ސަގާފަތަކަށް އަލުން ރުޖޫޢަވުން ކަމަށެވެ. އަދި އެހެން އެކަން ވުމަކީ އަގު ބޮޑު އަނދިރި ކްރެޑިޓް ލައިންތަކާއި ހިލޭ އެހީއިން ޤައުމު ހިންގުމުގެ ސަގާފަތް އިޔާދަކޮށްދިނުން ކަމަށެވެ.\nސައުތު އޭޝިޔާގެ އިގްތިސާދީ ކުރިއެރުމާ ގުޅޭ ގޮތުން ވޯލްޑް ބޭންކުން ހަމާކޮށްފައިވާ ގޮތުން މި އަހަރު ރާއްޖޭގެ އިގްތިސާދީ ދުވެލި ހުންނާނީ 5.7 ޕަސެންޓްގައެވެ. މިދިޔަ އަހަރު ރާއްޖޭގެ އިގްތިސާދީ ދުވެލި ހުރީ 6.1 ޕަސެންޓްގައެވެ.\nއަންނަ އަހަރު އިގްތިސާދީ ދުވެލި 5.2 ޕަސެންޓަށް ދައްވާނެ ކަމަށް އަންދާޒާކޮށްފައިވާ އިރު 2021 ވަނަ އަހަރު އިގްތިސާދީ ދުވެލި 5.3 ޕަސެންޓަށް ދައްވާނެ ކަމަށް ލަފާކޮށްފައެވެ.\nވޯލްޑް ބޭންކުން ރާއްޖޭގެ އިގްތިސާދީ ދުވެލި ދަށްވާނެ ކަމަށް ލަފާކޮށްފައި ވަނީ ކުރިއަށް އޮތް ތިން އަހަރުގައި ރާއްޖޭގައި އިންވެސްޓްމެންޓްތައް ކުރިއަށްދާނެ މިންވަރަށް ބެލުމަށްފަހުއެވެ.\nސައުތު އޭޝިޔާގެ ގައުމުތަކުގެ ތެރެއިން އިގްތިސާދީ ދުވެލި ކުރިއަށް އޮތް ތިން އަހަރު އެންމެ ކުރީގައި އުޅޭނީ ބަންގްލަދޭޝް އާއި އިންޑިޔާއެވެ.\nއިޤްތިޞާދު މުހައްމަދު ސަޢީދު


އަނބިމީހާގެ ދައްތައާ ޖިންސީގުޅުން ހިންގުމުން އެޗްއައިވީ ޖެހުނު ފިރިއެއްގެ ވާހަކަ-\nއަނބިމީހާ ހޮސްޕިޓަލުން އައިއިރު އޭނާގެ ދައްތައާއި ފިރިމީހާ އުޅެނީ އޭނާގެ ކޮޓަރީގައެވެ. އޭނާ ގެއަށް އައިކަން އެނގުމުން އެނދުދަށަށް ވަދެ ދައްތަފިލީއެވެ. އެކަން އެނގިހުރެމެ ނުއެނގޭކަމަށް ހެދިގެން ހުރެ އަނބިމީހާ ބުންޏެވެ. "މިއަދަކީ އަހަރެމެންގެ އެންމެ އުފާވެރި ދުވަހެވެ. އަހަރެން އިނީ ބަލިވެއެވެ. ޓެސްޓްތަކުގެ ނަތީޖާ މިއޮތީއެވެ."\nއެކަމަށް އުފާކުރާކަމަށް ބުނަމުން އަނބިމީހާގެ ގައިގައި ބައްދާލަން އުޅުމުން އަނބިމީހާ ބުންޏެވެ. "މިއަދަކީ އަހަރެމެންގެ އެންމެ ހިތާމަވެރިވެސް ދުވަހެވެ. އަހަރެންގެ ގައިގައި އަތްނުލާށެވެ! ކަލޭ ހުރިހާލަތު ބަލަން ޓެސްޓްކުރާށެވެ. ކަލެއާއި އަހަރެންގެ ދައްތައާއި ގުޅުންހިންގާކަން އެނގުމުން އަހަރެން ހޮސްޕިޓަލަށް ދިއައީ އެޗްއައިވީއަށް ޓެސްޓްކުރާށެވެ. ބަލިވެއިންކަންވެސް އެނގުނީ އެކަމަށް ޓެސްޓްކުރުމުގެ ތެރޭގައެވެ. ނަޞީބަކުން އަހަރެންވެސް ދަރިފުޅުވެސް މިތިބީ ސަލާމަތުންނެވެ. ދައތަ އެޗްއައިވީއަށް ޕޮޒިޓިވްވިތާ މިއީ2ވަނަ އަހަރެވެ. ތިއަކުރާ ކަންކަން ކުރިއަށް ގެންދާށެވެ. އަހަރެމެން ދެމައިންގެ ސަލާމަތަށްޓަކައި މިގެއިން އަހަރެން މިދަނީއެވެ."\nއަނބިމީހާ ގެއިން ނުކުމެގެން ދިއުމުން ދައތައާއި ފިރިމީހާ ފެށީ ތަޅާފޮޅާށެވެ! ފިރިމީހާ ރުޅިއައީ އެޗްއައިވީއަސް ޕޮޒިޓިވްވެގެންހުރެ އޭނާ ޢާއި ގުޅުން ހިންގީތީއެވެ. ދައްތަ ބުނީ އޭނާ ކުރިކަމެއް ކުރީ އާދޭސްކުރުމުން ކަމަށެވެ. އަމިއްލައަށް އިސްނަގައިގެން ނޫން ކަމަށެވެ. ފިރިމީހާ ހޮސްޕިޓަލަށް ގޮސް ޓެސްޓްކުރިއިރު އޭނާ ވަނީ އެޗްއައިވީއަށް ޕޮޒިޓިވްވެފައެވެ.\nމިއީ އަޅުގަނޑު ސޯޝަލް މީޑިއާއިން ކިޔާފައިވާ ވާހަކައެކެވެ. މިއަދުނޫހުގެ ކިޔުންތެރިންގެ ސަމާލުކަމަށް މިވާހަކަ ގެންނަން ބޭނުންވީ ރާއްޖޭގައިވެސް އެއްޗެއައިވީ ކޭސްތައް ފެތުރެމުންދާ ވާހަކަ ޚަބަރުތަކުން ފެންނާތީއެވެ. ބަލައި ނުލާ އުޅެވޭނަމަ މިފަދަ ދެރަ ގޮތެއް ހަމަ ކުރިމަތިވެދާނެއެވެ. ހަމައެކަނި އަންހެނުންނެއް ނޫނެވެ. ހަމައެކަނި ފިރިހެނުންނެއްވެސް ނޫނެވެ. ދެބައިމީހުންވެސް މިކަމަށް ސަމާލުކަން ނުދީފިނަމަ ކޮންމެ މީހަކަށްވެސް ދެރަގޮތެއް މެދުވެރިވެދާނެއެވެ.\nއަހަރެމެންނަކީ މުސްލިމުންނެވެ. ކައިވެނީގެ ބޭރުން ޖިންސީގުޅުން ހިންގުމަކީ ޙަރާމްކަމެކެވެ. ދުނިޔެއާއި އާޚިރަތުގައިވެސް ސަލާމަތްކަން ލިބުން އޮތީ ﷲ ތަޢާލާ އަންގަވާފައި ގޮތަށް އުޅެގެންނެވެ.\nބައަކަށް އަޅުގަނޑުގެ ވާހަކަކޮޅުގައި ބުރަދަނެއް ނެތިދާނެއެވެ. ނަމަވެސް ވިސްނައިފިކުރުކުރާ މީހުންނަށް މިއީ ބުރަދަންހުރި ވާހަކަކޮޅަކަށްވާނެ ކަމަށް ޔަޤީންކުރަމެވެ.\n- ޝަމްސިއްޔާ / މިއަދުނޫހުގެ ކިޔުންތެރިއެއް


ތުރުކީގައި ހުރި އެންމެ މުހިއްމު އެއް އިމާރާތްކަމަށްވާ ހަގިއާ ސޯފިއާ، 85 އަހަރުފަހުން މިސްކިތަކަށް ބަދަލުކޮށް ބަންގިގޮވަން ފަށައިފިއެވެ. އެ ތަނަކީ 1453 ވަނައަހަރު ޢުޘްމާނީ ދައުލަތް ޤާއިމުކުރުމުގެ ކުރިން ކްރިސްޓިއަނުން ބިނާކޮށްފައިވާ ތަނެކެވެ.\nސުލްޠޯން މުޙައްމްދު2އެތަން 1453 ވަނަ އަހަރު މިސްކިތަކަށް ބަދަލުކުރެއްވުމުން މިސްކިތެއްގެ ގޮތުގައި ބޭނުންކުރަމުން އަންނަނިކޮށް އެތަން މިޔުޒިއަމަކަށް ބަދަލުކުރީ 1934 ވަނައަހަރު އެއިރުގެ ތުރުކީގެ ވަޒީރުންގެ އަމުރަކަށެވެ! ހުކުރު ދުވަހު އެތަން އަލުން މިސްކިތަކަށް ބަދަލުކޮށް ރައީސް ޠައްޔިބް އުރްދުޤާންގެ އަމުރުފުޅަށް ބަންގިގޮވަން ފަށާފައިވަނީ ކޯޓުން އެކަމަށް ޙުކުމްކުރުމުންނެވެ.\nއެ ޢިމާރާތަކީ ތުރުކީގެ އެންމެ މުހިންމު އެއް ޢިމާރާތެވެ. އަދި ޔުނެސްކޯއިން ވަނީ އެ ޢިމާރާތް ޙިމާޔަތްވެސް ކޮށްފައެވެ. 1934 ވަނަ އަހަރު އެތަން މިޔުޒިމަކަށް ބަދަލުކުރި ނަމަވެސް މިއަދާއި ހަމައަށްވެސް އެތަނުގެ ރަޖިސްޓްރީ އޮންނަނީ މިސްކިތެއްގެ ގޮތުގައެވެ.


ރައީސުލްޖުމްހޫރިއްޔާގެ ނައިބު، އުނގޫފާރު ރީޖަނަލް ހޮސްޕިޓަލަށް ޒިޔާރަތްކުރައްވައި ހޮސްޕިޓަލްގެ ވެރިންނާއި ބައްދަލު ކުރައްވައިފި – Ungoofaaru\nބަނޑޭރިގަނޑު/ޚަބަރު/ރައީސުލްޖުމްހޫރިއްޔާގެ ނައިބު، އުނގޫފާރު ރީޖަނަލް ހޮސްޕިޓަލަށް ޒިޔާރަތްކުރައްވައި ހޮސްޕިޓަލްގެ ވެރިންނާއި ބައްދަލު ކުރައްވައިފި\nރައީސުލްޖުމްހޫރިއްޔާގެ ނައިބު ފައިޞަލް ނަސީމް، މާޅޮސްމަޑުލު އުތުރުބުރީ އުނގޫފާރަށް އިއްޔެ ކުރެއްވި ޒިޔާރަތުގެ ތެރެއިން އުނގޫފާރު ރީޖަނަލް ހޮސްޕިޓަލަށް ޒިޔާރަތްކުރައްވައި، އެތަނުގެ ޙާލަތު ބައްލަވާލައްވައިފިއެވެ. މި ޒިޔާރަތުގައި އެމަނިކުފާނުވަނީ، ހޮސްޕިޓަލުގައި ފަރުވާ ހޯދަމުންދާ ބައެއް މީހުންނާއި ބައްދަލުކުރައްވައި، އެ މީހުންގެ ޙާލު އޮޅުންފިލުއްވާފައެވެ.\nމިޒިޔާރަތުގައި ރައީސުލްޖުމްހޫރިއްޔާގެ ނައިބު ފައިޞަލް ނަސީމް، އުނގޫފާރު ރީޖަނަލް ހޮސްޕިޓަލަށް ޒިޔާރަތް ކުރައްވާ މެހުމާނުންނާއި އިއްޒަތްތެރިން ސޮއިކުރައްވާ ފޮތުގައި ވަނީ ސޮއިކުރައްވާފަފއެވެ. މިބައްދަލުވުމުގައި ރައއީސުލް ޖުމުހޫރިއްޔާގެ ނައިބްގެ އިތުރުން މިނިސްޓަރ އޮފް އެޑިއުކޭޝަން ޑރ އާއިޝަތު އަލީ ވެސް ބައިވެރިވެ ވަޑައިގެންނެވިއެވެ.\nނައިބް ރައީސް ރ. އުނގޫފާރު އުނގޫފާރު ރީޖަނަލް ހޮސްޕިޓަލް


Maumoon fai magugai7gadi iru, hanguraamaige handhaanthah | Mihaaru\nކުރީގެ ރައީސް މައުމޫން: މީގެ 50 އަހަރު ކުރިން މި ދުވަހު އެމަނިކުފާނަށް ވަނީ ތަފާތު ތަޖުރިބާއެއް ކުރައްވާފައި. --ފޮޓޯ: ހުސެއިން ވަހީދު/ މިހާރު\nމައުމޫން ފައި މަގުގައި ހަތް ގަޑިއިރު، ހަނގުރާމައިގެ ހަނދާންތަައް\n05 ޖޫން 2017 - 13:27 34 comments\nއެއީ މައުމޫން މިސްރުގައި ކިޔަވާ ވިދާޅުވާން އުޅުއްވި ދުވަސްވަރެވެ. އިޒުރޭލާއި އަރަބިންނާ ދެމެދު ހިނގި މަޝްހޫރު "ހަ ދުވަހުގެ ހަނގުރާމަ"އިގެ ފުރަތަމަ ދުވަހު އިޒްރޭލުން މިސްރަށް ހަމަލާތައް ފެށުމާ އެކު އެ ގައުމުގެ ދަތުރުފަތުރު ހުއްޓުމަކަށް އަ އެވެ. އެކަމަކު އެއީ މައުމޫންގެ ވަރަށް މުހިއްމު އިމްތިހާނެއް އޮތް ދުވަހަކަށް ވާތީ، ކޮންމެހެން ވެސް ޔުނިވާސިޓީ އަށް ވަޑައިގަންނަވަން ބޭނުންފުޅުވި އެވެ.\n"އިމްތިހާން 9:15 ގައި އޮތީމަ 8:15 ގައި އަޅުގަނޑު ގެއިން ނުކުމެގެން ޔުނިވަސިޓީ އަށް ދިޔައީ. އެ ދިޔައިރު މަގުމަތީގައި ރޭޑިއޯ ޖަހާފައި ހުރީމަ އަޑު އިވުނު އިޒްރޭލުން ]މިސްރުގެ] އެތަން މިތަނަށް ބޮން އަޅައިފިއޭ. އެކަމަކު ތިމަންނަމެން ވަރަށް ވަރުގަދަ ހަމަލާއެއް ދީގެން މިތައް ބޯޓު ވައްޓާލައިފީމޭ،" އެ ދުވަހު ތަޖުރިބާ ކުރެއްވި ކަންކަން ސިންގަޕޫރުގައި ހުންނަވައި ފޯނުން "މިހާރު" އަށް މައުމޫން ކިޔައިދެއްވި އެވެ.\nމަގުމަތިން ހިންގަވާފައި ވަޑައިގެންނެވިއިރު، ކެފޭތަކުގައި ޖަހާފައި ހުރި ރޭޑިއޯތަކުން ލިބޭ މައުލޫމާތު އައްސަވައި މައުމޫން ގެންދެވީ ހަނގުރާމައިގެ ހާލަތު އޮޅުންފިލުއްވަމުންނެވެ. ހަނގުރާމައާ ހެދި އިމްތިހާން ކެންސަލްކޮށް، އެހެން ތާރީހަކަށް ފަސްކުރިކަން އެނގިވަޑައިގެންނެވީ ޔުނިވާސިޓީ އަށް ވަޑައިގަތުމުންނެވެ.\n"އޭރު ބަސް ދަތުރުތައް ވެސް އޮތީ ހުއްޓާލާފައި. އެއްވެސް ޓެކްސީއެއް ވެސް ނެތް. އެންމެން ވެސް ބިރުން ތަންތަނަށް ވަދެ ދެއްތޯ ތިބޭނީ، މަތިންދާ ބޯޓުތަކުން ހަމަލާތައް ދޭތީ ވަރަށް ނުރައްކާވީމަ. ދެން އަޅުގަނޑު ހިތަށްއެރީ، އަޅުގަނޑުމެންނާ އެކު ކިޔަވާ އަންހެން ކުދިންގެ ހާލު ބަލާނަމޭ، ވަރަށް ބިރުގަންނާނެއޭ،" މައުމޫން ވިދާޅުވި އެވެ.\nމައުމޫން ޒުވާން ދުވަސްވަރު ހދ. މަކުނުދޫގައި ފޮތެއް ވިދާޅުވަނީ: އެމަނިކުފާނަށް ވަނީ މިސްރުގައި ކުރި ބައެއް ހަނގުރާމަތަކުގެ މަންޒަރުތައް ފެނިވަޑައިގެންފައި.\nއެމަނިކުފާނު ވިދާޅުވި ގޮތުގައި އަންހެން ކުދިން އޭރު ތިބެނީ ފިރިހެން ކުދިން ތިބޭ ތަނާ ވަރަށް ދުރުގަ އެވެ. އޭރު މައުމޫނަކީ މިސްރުގައި ތިބި ކިޔަވާ ކުދިންގެ ޖަމިއްޔާގެ ރައީސެވެ. އެހެންވެ، ކުދިންގެ ހާލު ބެއްލެވުމަކީ އެމަނިކުފާނަށް އޮތް ވާޖިބެއް ކަމަށް ގަބޫލުކުރެއްވުނު ކަމަށް ވިދާޅުވި އެވެ.\n"އެ ކުދިން ތިބި ހިސާބަށް ދާން ޖެހުނީ ގާތްގަނޑަކަށް ހަތް ކިލޯ މީޓަރު ހިނގާފައި. ހިނގާފައި ގޮސް އެ ކުދިންގެ ހާލުބަލައި ކަންބޮޑުނުވައްޗޭ، ގެއިން ނުނިކުންނައްޗޭ ކިޔާފައި އެ ހިސާބުން އަޅުގަނޑުމެންގެ ގެއަށް އަނެއްކާ ހިނގާފައި ދާން ޖެހުނީ،" ހިނިފުޅުވަޑުވަމުން މައުމޫން ވިދާޅުވި އެވެ.\n"ވަރަށް ދިގުކޮށް ހިނގަން ޖެހުނު ދުވަހެއް އެއީ. ދުވަހަކު ވެސް އެހާ ދިގު ރާސްތާއެއް ފައި މަގުގައި ނުހިނގަން އޅުގަނޑުގެ އުމުރުގައި ވެސް. ދެކޮޅު ދަތުރަށް ގާތްގަނޑަކަށް ހަތް ގަޑިއިރު ހޭދަކުރަން ޖެހުނު."\nގެއަށް ވަޑައިގަތީ ރޭގަނޑުގެ ވަގުތަށް ވާތީ، އަނދިރި ކަމުން ކޮންމެވެސް ވަރަކަށް ދަތިތަކަކާ ކުރިމަތިވެވަޑައިގެންނެވި އެވެ. އެކަމަކު އިޒްރޭލުން ބޮން އަޅަނީ ގާހިރާ ތެރެއަށް ނޫން ކަމަށް ވާތީ، އެމަނިކުފާނު އެހާ ކަންބޮޑުވެވަޑައެއް ނުގަންނަވަ އެވެ. އިޒްރޭލުން އެ ދުވަހު ބޮން އެޅީ އެއާޕޯޓުތަކަށާއި މިލިޓަރީ ބައެއް މަރުކަޒުތަކަށެވެ.\n"ހަނގުރާމައިގެ މަންޒަރުތައް ފެނުނު. އެކަމަކު ނަސީބަކުން އަޅުގަނޑުމެން ތިބި ހިސާބަކަށް ގެއްލުމެއް ނުލިބޭ،" މައުމޫން ވިދާޅުވި އެވެ.\nއޭގެ ކުރިން، އޮކްޓޯބަރު 1956 ގައި އިޒްރޭލާއި ފަރަންސޭސިވިލާތް އަދި އިނގިރޭސިވިލާތުން އެއްފަހަރާ މިސްރަށް ދިން ހަމަލާގެ މަންޒަރުތައް ވެސް މައުމޫނަށް ފެނިވަޑައިގެންނެވި އެވެ. މިސްރަށް އެ ފަހަރު، ހަމަލާ ދިން ކަން އެނގިވަޑައިގަތީ، މައުމޫން ވިދާޅުވި ގޮތުގައި، ދިރިއުޅުއްވި ގެކޮޅު ގުޑަން ފެށުމުންނެވެ.\n"އެ ވީ ގޮތަކީ އެއާޕޯޓު ފަދަ ތަންތަނަށް ބޮން އެޅީމާ ބިންގަނޑު ގުޑައިގެން ދަނީ. އޭގެ އަސަރު އަޅުގަނޑުމެންގެ ގެއަށް ކޮށް، ބިއްލޫރިތައް ވެސް ތެޅޭ އަޑު އިވުނު، ފާރުތައް ވެސް ގުޑި،" ވަރަށް ކުޑައިރު މިސްރަށް ވަޑައިގެން ދިގު މުއްދަތެއް ހޭދަކުރެއްވި މައުމޫން ވިދާޅުވި އެވެ.\n"އެ ހަނގުރާމައިގައި ބިރުވެރި ކަންތައްތަކެއް ފެނުނު. ބައެއް ދުވަސް ދުވަހު ފެންނާނެ، ހަމަލާދޭ މަތިންދާ ބޯޓުތައް ވަރަށް މަތިން އުދުހިފައި ދާ ތަން. އެ މަތިން ދާ ބޯޓުތަަކަށް މިސްރުން ހަމަލާ ދިނީމާ އޭގެ އުންޑަ ގޮވާތަން ވެސް ފެންނާނެ އެއާޕޯޓު ކައިރިން."\nފަލަސްތީނުގެ ހުޅަނގު އައްސޭރި އާއި ގައްޒާ އަދި ސީރިޔާގެ ގޯލަން ހައިޓްސް އާއި މިސްރުގެ ސައިނާ އިޒުރޭލުން ހިފީ ހަ ދުވަހުގެ ހަނގުރާމައިގަ އެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް ތާރީހް އިޒްރޭލް މިސްރު ޕީޕީއެމް


Anna aharu bandhuge gothugai ithuru6dhuvas | Mihaaru\nރައީސް އިބްރާހިމް މުހައްމަދު ސޯލިހް: އަންނަ އަހަރުގެ ބަންދަށް ހަ ދުވަސް ވަނީ އިތުރުކޮށްދެއްވާފައި. --ފޮޓޯ: ނިޝާން އަލީ/މިހާރު\n12 ޑިސެމްބަރ 2019 - 14:23 20 comments\nސަރުކާރުގެ ރަސްމީ ބަންދު ދުވަސްތަކުގެ ގޮތުގައި ކަލަންޑަރުގައި ކަނޑައަޅާފައިވާ ދުވަސްތަކުގެ އިތުރަށް އަންނަ އަހަރު ހަ ދުވަސް ބަންދުކުރައްވަން ރައީސް އިބްރާހިމް މުހައްމަދު ސޯލިހް ނިންމަވައިފި އެވެ.\nއެމަނިކުފާނުގެ ތަރުޖަމާން އިބްރާހިމް ހޫދު މިއަދު ވިދާޅުވީ ބަންދު ދުވަސްތައް ކުރިން ކަނޑައެޅުއްވީ އާއްމުންނަށް ލުއި ފަސޭހައަކަށް ކަމަށެވެ. އެއީ، ދުރާލައި އެ ދުވަސްތައް ޕްލޭން ކުރުމުގެ ފުރުސަތު ދޭން ކަމަށް އޭނާ ވިދާޅުވި އެވެ.\nކަލަންޑަރަށް ރައީސް އިތުރުކުރެއްވި ބަންދު ދުވަސްތައް\n- ޖެނުއަރީ، 2\n- މެއި، 27\n- މެއި، 28\n- ޖުލައި، 28\nއަންނަ އަހަރުގެ ފެށުން، ޖެނުއަރީ، 1، 2020 ދިމާވަނީ ބުދަ ދުވަހަކަށެވެ. ޖެހިގެން އަންނަ ދުވަހަކީ ރަސްމީ ބަންދު ދުވަހެއްގެ ގޮތުގައި ހަމަޖެއްސަވާފައިވާތީ ދިގު، ހަފުތާ ބަންދެއް ލިބެ އެވެ. މި ދުވަސްވަރަކީ ސްކޫލްތަކުގެ ޗުއްޓީއަށް ވުމުން، އެ ހަތަރު ދުވަސް ބަންދުގެ ގޮތުގައި ލިބުމުން އާއިލާތަކަށް އެކުގައި ވަގުތު ހޭދަކުރަން ލިބޭ ފުރުސަތަކަށް ވާނެ އެވެ.\nމެއި މަހުގެ 27 އާއި 28 ބަންދުގެ ގޮތުގައި ހަމަޖެއްސެވީ ފިތުރު އީދާ ގުޅުވައިގެންނެވެ.\nޖުލައި، 26 ވާ އާދީއްތަ ދުވަހަކީ ރާއްޖޭގެ މިނިވަން ދުވަހެވެ. މިނިވަން ދުވަހުގެ މުނާސަބަތުގައި 27 ވަނަ ދުވަސް ވެސް ބަންދެވެ. މި ބަންދުގެ ތެރޭގައި ރައީސް ހިމެނުއްވީ އެ ހަފުތާގެ އަންގާރަ ދުވަހާއި ބުދަ ދުވަހެވެ. އޭރުން ހަފުތާއެއްގެ ޗުއްޓީ ލިބެ އެވެ.\nއަންނަ އަހަރުގެ ޖުމްހޫރީ ދުވަސް، ނޮވެމްބަރު 11 އަކީ ބުދަ ދުވަހެކެވެ. ޖެހިގެން އަންނަ ބުރާސްފަތި ދުވަސް ބަންދުކުރުމުން އެ ހަފުތާގައި ވެސް ދިގު ބަންދެއް ލިބެ އެވެ.\nހޫދު ވިދާޅުވި ގޮތުގައި، މި ދުވަސްތަކުގެ އިތުރުން ވެސް ބަންދު ދުވަސްތަކެއް ހަމަޖެއްސެވުން އެކަށީގެންވެ އެވެ. އެކަމަކު ދުރާލައި މި ދުވަސްތައް ބަންދުކުރައްވަން ރައީސް ނިންމެވީ، ބައެއް ދުވަސްތަކާ ގުޅިގެން ބަންދުތޯ އަހައި ހުށަހަޅާ ސުވާލުތަކާ ގުޅިގެންނެވެ.\n"ބައެއް ތާރީޚީ ބަންދުތަކާ ގުޅުވައި ޖެހިގެން އަންނަ ދުވަސް ބަންދުތޯ ސުވާލު އާދޭ. އެހެންވެ ރައީސް ނިންމެވީ ދުރާލައި އެ ބަންދުތައް އިއުލާން ކުރައްވަން. އެއީ އާއިލާތަކުން އެ ބަންދުތައް ކުރިއާލައި ޕްލޭންކުރަން ފަސޭހައަކަށް،" ހޫދު ވިދާޅުވި އެވެ.\nއިތުރު ލިޔުންތައް ދިވެހި ސަރުކާރު ރައީސް އިބްރާހިމް މުހައްމަދު ސޯލިހް ސިވިލް ސާވަންޓުން އިބްރާހިމް ހޫދު، ކޮމިއުނިކޭޝަންސް ސްޓްރެޓެޖިސްޓް\nސަރުކާރުގެ އޮފީސްތައް އާދީއްތަ ދުވަހު ހުޅުވާނެ


Emergency gai jessi Singapore Airlines ge boateh gai alifaan roavejje | Mihaaru\nސިންގަޕޫރު އެއާލައިންސްގެ ބޯޓުގައި އަލިފާން ރޯވެ އެއް ފިޔަގަނޑު އަނދާފައި. --ފޮޓޯ:ބީބީސީ\nއިމަޖެންސީގައި ޖެއްސި ސިންގަޕޫރު އެއާލައިންސްގެ ބޯޓެއްގައި އަލިފާން ރޯވެއްޖެ\n27 ޖޫން 2016 - 10:04 1 comment\nސިންގަޕޫރު (ޖޫން 27) - އިޓަލީގެ މިލާނަށް ދަތުރު ކުރަމުން ދިޔަ ސިންގަޕޫރު އެއާލައިންސްގެ މަތިންދާ ބޯޓެއް އިމަޖެންސީގައި ޖެއްސިތާ ކުޑަ އިރުކޮޅެއްގެ ތެރޭގައި އެ ބޯޓުގައި އަލިފާން ރޯވެއްޖެ އެވެ.\nމިލާނަށް ދިއުމަށް ފްލައިޓް އެސްކިއު368 ފުރީ ރޭ ސިންގަޕޫރު ގަޑިން 2:05 ގަ އެވެ. ދެ ގަޑިއިރު ދަތުރު ކުރި ފަހުން ޕައިލެޓް ވަނީ ބޯޓުގެ އިންޖީނުގައި މައްސަލައެއް އުޅޭ ކަމަށް އަންގައިފަ އެވެ. އަނބުރާލާފައި ޗަންގީ އެއާޕޯޓަށް ޖެއްސިތާ ކުޑަ ވަގުތު ކޮޅެއްގެ ތެރޭގައި ބޯއިން 777 ގެ ބޯޓުގެ ކަނާތް ފަރާތު އިންޖީނުގައި ވަނީ އަލިފާން ރޯވެފަ އެވެ.\nއިމަޖެންސީގައި ޖެއްސި ސިންގަޕޫރު އެއާލައިންސްގެ ބޯޓުގެ ފިޔަގަނޑުގައި އަލިފާން ރޯވެ އަނދާފައި. --ފޮޓޯ:އޭއެފްޕީ\nބޯޓުގައި ތިބި 22 ޕަސެންޖަރުންނާއި 19 ކްރޫން ވަނީ ރައްކާތެރިކަމާ އެކު ބޯޓުން ބާލައިފަ އެވެ.\n"ބޯޓު ނައްޓާލިތާ ގާތްގަނޑަކަށް ގަޑިއިރެއްހާ އިރު ގޭސް ވަހެއް ދުވަން ފެށި،" ބޯޓުން ދަތުރުކުރި ޕަސިންޖަރެއް ކަމަށްވާ ޗުއާން ބީބީސީ އަށް ބުންޏެވެ. "ދެން ޕައިލެޓް އެނައުންސް ކުރި އިންޖީނުން ތެޔޮ ލީކުވާ ކަމަށް. އަދި އަނބުރާ ސިންގަޕޫރަށް ޖައްސަން ދާ ކަމަށް."\nޗުއާން ބުނީ ހުރިހާ ޕަސިންޖަރުން ވެސް ބޯޓުގައި ތިބީ ވަރަށް ހަމަޖެހިލައިގެން ކަމަށާއި އެކަކު ވެސް ހާސް ވެގެން ނޫނޭ ކަމަށެވެ. އެކަމަކު އެ ހާދިސާގެ ނުރައްކާތެރިކަން އެނގުނީ ބޯޓުން ފޭބި ފަހުން ކަމަށް އޭނާ ބުންޏެވެ.\nޗުއާން ބުނީ ބޯޓުގައި ރޯވި އަލިފާން ނިއްވާލުމަށް ދިހަ ވަރަކަށް މިނިޓް ނެގި ކަމަށެވެ.\nސިންގަޕޫރު އެއާލައިންސް އިން ނެރުނު ބަޔާނެއްގައި ބުނީ މިލާނަށް ދިއުމަށް ހަމަޖެހިފައިވާ ޕަސިންޖަރުން އެހެން ބޯޓެއްގައި މިއަދުގެ ވަގުތެއްގައި ފުރުވާލާނެ ކަމަށެވެ. އަދި މި ހާދިސާ ތަހުގީގު ކުރުމުގައި ކަމާ ބެހޭ ފަރާތްތަކަށް އެއްބާރުލުން ދޭނެ ކަމަށް ވެސް އެއާލައިނުން ބުނެފައިވެ އެވެ.\nއިތުރު ލިޔުންތައް އަލިފާނުގެ ހާދިސާ ސިންގަޕޫރު ސިންގަޕޯ އެއާލައިންސް


ފިލިޕީންސްގެ ބޮކްސިން ޗެމްޕިއަން ރައީސް ކަމަށް ވާދަކުރަނީ\nމަނީ ޕެކިއާއޯ: ފިލިޕީންސްގެ ގާނޫން ހަދާ މަޖިލީހުގައި ސެޝަންތަކުގައި ބައިވެރިވެ ވަޑައިގަންނަވަނީމަނީ ޕެކިއާއޯ: ފިލިޕީންސްގައި އަންނަ އަހަރު އޮންނަ ރިޔާސީ އިންތިހާބަށް ވާދަ ކުރައްވަން ފޯމު ހުށަހަޅުއްވަނީމަނީ ޕެކިއާއޯ: ބޮކްސިން މެޗެއްގައި ވާދަ ކުރައްވައި ވާދަވެރިޔާ ބަލި ކުރައްވަނީ\nފިލިޕީންސްގައި އަންނަ އަހަރު، މެއި 9، 2022 ގައި އޮންނަ ރިޔާސީ އިންތިހާބުގައި އެ ގައުމުގެ ބޮކްސިން ޗެމްޕިއަށް އިމަނުއެލް ދާޕީދުރަން ޕެކިއާއޯ، މަނީ ޕެކިއާއޯ ވާދަ ކުރައްވާނެ އެވެ.\nއިންތިހާބުގައި ވާދަ ކުރެއްވުމަށްޓަކައި ޕަކިއާއޯ އާއި ރަނިންމޭޓް، ލީތޯ އަތިއެންޒާ ވަނީ އިލެކްޝަން ކޮމިޝަނަށް ފޯމް ހުށަހަޅުއްވާފަ އެވެ. ރައީސް ކަމަށް ވާދަ ކުރެއްވުމަށް އެންމެ ފުރަތަ ފޯމް ހުށަހެޅުއްވީ ވެސް މި ދެ ބޭފުޅުންނެވެ.\nމަނީ ޕެކިއާއޯ 42، އަކީ ފިލިޕީންސްގެ ގާނުންހަދާ މަޖިލީގު މެމްބަރެކެވެ. ލީތޯ އަތިއެންޒާ 80، އަކީ ގާނޫނު ހަދާ މަޖިލީހުގެ ޑެޕިއުޓީ ސްޕީކަރެވެ. އުމުރުގެ ގޮތުން މިހާ ތަފާތު ބޮޑު ދެ ބޭފުޅުން ރިޔާސީ އިންތިހާބުގައި ވާދަ ކުރައްވަން ނިންމެވުމުން ގިނަ ބަޔަކު ތިބީ ކޮސްވެފަ އެވެ. ކުރިން ހީކުރެވިފައި އޮތީ ރަނިންމޭޓަކަށް މަނީ ޕެކިއާއޯ އިޚްތިޔާރު ކުރައްވާނީ ޒުވާނެއް ކަމަށެވެ.\nޕެކިއާއޯ އަކީ ފިލިޕީންސްގައި ބަތޮލެކެވެ. ބޮކްސިންގެ ދާއިރާއިން އޭނާ ގައުމަށް ހޯއްދަވައި ދެއްވާފައި ކާމިޔާބީއަށް މުޅި ގައުމު ޝުކުރުވެރިވެ އެވެ. އޭނާއަކީ ބުނެވޭ ގޮތުގައި ވަރަށް ހިތްތިރި އެންމެންނާ ވެސް ގުޅޭ ބޭފުޅެކެވެ. ކުރިން ވަރަށް ފަގީރު ނަމަވެސް މިހާރު މުއްސަނދި މަހުޖަނެކެވެ.\nޕެކިއާއޯއަށް ބޮކްސިން ތަޅައިގެން ލިބޭ ފައިސާ ބައްކޮށްފައި ބެހެއްޓުމުގެ ބަދަލުގައި އިންސާނީ ވަސީލަތްތަކަށް ހޭދަ ކުރައްވާ ކަމަށްވެ އެވެ. އޭނާގެ މި ސިފަ މުޅި ފިލިޕިންސް އޮތީ ބަލައިގެންފަ އެވެ.\nރައީސް ކަމަށް ވާދަ ކުރައްވަން ނިންމަވައި ބޮކްސިން ކެރިއަރުން ވެސް ޕެކިއާއޯ މިހާރު ވަނީ އިސްތުއުފާ ދެއްވާފަ އެވެ. އޭނާ ގޮވާލައް ވަނީ ފިލިޕީންސްއިން ކޮރަޕްޝަންގެ ނުތާހިރުކަން މުޅިން ފިލުވާލައްވާނެ ކަމަށެވެ.


مادة التوحيد ٥ ( ف2، د3–އިސްލާމްކަމުގެ އެހެނިހެން ރުކުންތަކުގެ ދަލީލުތައް ) – DhiSalafiyyah\nمادة التوحيد ٥ ( ف2، د3–އިސްލާމްކަމުގެ އެހެނިހެން ރުކުންތަކުގެ ދަލީލުތައް )\n29/11/2015 ފިލާވަޅުއައްޝައިޚް ޢިމްރާން މުޙައްމަދު ޢަލީ\nނަމާދާއި ޒަކާތުގެ ދަލީލަކީ އަދި ތައުޙީދުގެ ތަފްސީރަކީ ﷲ ތަޢާލާގެ މިވަޙީބަސްފުޅެވެ.\n﴿وَمَا أُمِرُوا إِلَّا لِيَعْبُدُوا اللَّـهَ مُخْلِصِينَ لَهُ الدِّينَ حُنَفَاءَ وَيُقِيمُوا الصَّلَاةَ وَيُؤْتُوا الزَّكَاةَ ۚ وَذَٰلِكَ دِينُ الْقَيِّمَةِ﴾()\nމާނައީ: “ކިޔަމަންތެރިކަން ﷲއަށް ޚާލިޞްކުރާޙާލު ޙުނަފާއިންގެ ގޮތުގައި (އެބަހީ: ތައުޙީދުގެ މަގަށް ލެނބިހުރެ) ﷲ އަށް އަޅުކަންކުރުމަށާއި، ނަމާދު ޤާއިމުކުރުމަށާއި، ޒަކާތްދިނުމަށް މެނުވީ އެބައިމީހުންނަށް އަމުރުވެވިގެންނުވެއެވެ. އަދި ސީދާވެގެންވާ ދީނަކީ އެއީއެވެ.”\nރޯދައިގެ ދަލީލަކީ ﷲ ތަޢާލާގެ މިވަޙީބަސްފުޅެވެ.\n﴿يَا أَيُّهَا الَّذِينَ آمَنُوا كُتِبَ عَلَيْكُمُ الصِّيَامُ كَمَا كُتِبَ عَلَى الَّذِينَ مِن قَبْلِكُمْ لَعَلَّكُمْ تَتَّقُونَ﴾ ()\nމާނައީ: “އޭ އީމާންވި މީސްތަކުންނޭވެ. ތިޔަބައިމީހުންގެ ކުރީ މީހުންގެ މައްޗަށް ރޯދަ ފަރުޟު ކުރެވުނު ފަދައިން ތިޔަބައިމީހުންގެ މައްޗަށްވެސް ރޯދަ ފަރުޟު ކުރެވިއްޖެއެވެ. އެއީ ތިޔަބައިމީހުން ތަޤުވާވެރި ވުމަށްޓަކައެވެ.”\nޙައްޖުގެ ދަލީލަކީ ﷲ ތަޢާލާގެ މިވަޙީބަސްފުޅެވެ.\n﴿…وَلِلَّـهِ عَلَى النَّاسِ حِجُّ الْبَيْتِ مَنِ اسْتَطَاعَ إِلَيْهِ سَبِيلًا ۚ وَمَن كَفَرَ فَإِنَّ اللَّـهَ غَنِيٌّ عَنِ الْعَالَمِينَ﴾ \nމާނައީ: “އެކަމަށް މަގެއްފެނި ކުޅަދާނަވެއްޖެ މީހާ، އެގެފުޅަށްގޮސް ޙައްޖުވުމަކީ ﷲއަށްޓަކައި މީސްތަކުންގެ މައްޗަށްއޮތް ވާޖިބެކެވެ. (އެކަމާ) ދެކޮޅުހަދައިފި މީހާ، (ދަންނައެވެ.) ފަހެ، ހަމަކަށަވަރުން، ﷲއީ، އެންމެހާ ޢާލަމްތަކަށް (ބޭނުންވެވޮޑިގަތުމުން) ފުދިވޮޑިގެންވާ އިލާހެވެ.”\n* ނަމާދަކީ އިސްލާމްކަމުގެ ތަނބެވެ. ޝަހާދަތުގެ ދެކަލިމައަށް ފުރިހަމައަށް ހެކިވެވޭނީ އެކަން އަދާކޮށްގެންނެވެ. އެހެންކަމުން ނަމާދު އަޅާމީހަކީ ކާފިރެކެވެ. މުއްދައްޘިރު ސޫރަތުގައި ﷲ ތަޢާލާ ވަޙީކުރެއްވިއެވެ.\nمَا سَلَكَكُمْ فِي سَقَرَ ﴿٤٢﴾ قَالُوا لَمْ نَكُ مِنَ الْمُصَلِّينَ ﴿٤٣﴾ [ سورة المدثر]\nމާނައީ: ” ތިޔަބައިމީހުން ނަރަކަޔަށް ވެއްދީ ކޮންކަމެއް ހެއްޔެވެ؟  އެއުރެން ބުނާނެތެވެ. ނަމާދުކުރާ މީހުންގެ ތެރެޔަކު ތިމަންމެން ނުވަމުއެވެ. ”\n* ރުހިގެންވާ ޙާލު ޒަކާތް ނެރުމަކީ މުދަލާ ގުޅުންހުރިކަންކަމުގައި މުސްލިމުމީހާ ﷲ އަށް ބޯލަނބާކަމުގެ ފުރިހަމަ ހެއްކެކެވެ.\n* ރޯދައާއި ޙައްޖަކީ އިސްލާމްކަމުގެ ދެރުކުނެވެ. އިހުގެ ނަބީންނަށް، ﷲ ތަޢާލާވަނީ އެދެރުކުން އަދާކުރުމަށް އަމުރުކުރައްވާފައެވެ. ހަމަފަދައިން، ނަބިއްޔާ މުޙައްމަދު ޞައްލަﷲ ޢަލައިހި ވަސައްލަމަވެސް، އެދެރުން އަދާކުރުމަށް އެއިލާހު އަމުރުކުރެއްވިއެވެ.\n* މިހަތަރު ރުކުނަކީ އިންސާނާ ޙަޤީޤީ މުސްލިމަކަށް ހަދާ ކަންތައްތަކެވެ.\n– ފަހެ ނަމާދަކީ ﷲ މަތިވެރިކުރުމާއި އެއިލާޙު ހަނދުމަކުރުމާއި ޤުރުއާން ކިޔެވުންފަދަ އަޅުކަންތަކުގެ އަސާސެވެ.\n– ޒަކާތަކީ މުދަލާ ގުޅުން ހުރިކަންކަމުގެ އަސާސެވެ.\n– ރޯދައަކީ ޙައްޤުގެ މަތީގައި ނަފްސު ސާބިތުކުރުމުގެ އަސާސެވެ.\n– ޙައްޖަކީ ﷲގެ މަގުގައި ނަފްސާއި މުދަލުން ހޭދަކުރުމުގެ އަސާސެވެ.\nފަހެ އިސްލާމްދީނަކީ ކިހާ މަތިވެރި ދީނެއް ހެއްޔެވެ!\nއިސްލާމްކަމުގެ ރުކުންތައް ބަޔާންކުރާށެވެ.\nއިސްލާމްކަމުގެ ތަނބަކީ ނަމާދުކަމުގައިވީ ކީއްވެ ހެއްޔެވެ؟\nއަންނަނިވި އާޔަތުގައި މުޚާޠަބުކުރެވިގެންވަނީ ކޮން ބަޔަކަށް ހެއްޔެވެ.\n﴿…كُتِبَ عَلَيْكُمُ الصِّيَامُ … ﴾ [سورة البقرة ١٨٣]\nއަންނަނިވި ސުވާލުތަކަށް ރަނގަޅު ފާހަގައިން ނުވަތަ ނުބައި ފާހަގައިން ޖަވާބުދޭށެވެ.\n– ޒަކާތަކީ ﷲ ތަޢާލާ، އެއިލާހުގެ އަޅުތަކުންގެ މައްޗަށް ފަރުޟުކުރައްވާފައިވާ ކަމެކެވެ. ( )\n– ނަމާދަކީ އިސްލާމްކަމުގެ ތަނބެވެ. ( )\n– ޙައްޖުކުރުމުގެ ކުޅަދާނަކަން ލިބުނަސް ނުވަތަ ނުލިބުނަސް ޙައްޖަކީ ކޮންމެ މުސްލިމެއްގެ މައްޗަށް އޮތް ވާޖިބެކެވެ. ( )\n– ރޯދައިގެ ސަބަބުން އުނދަގޫތައް ތަޙައްމުލުކުރުމަށް ނަފްސު ހޭނެއެވެ. ( )\nޒަކާތާއި ރޯދައާ އަދި ޙައްޖުކުރުމުގެ ވާޖިބުކަން ބަޔާންކޮށްދޭ ދަލީލުތައް ލިޔާށެވެ.\n() [البينة: ٥ ]\n() [البقرة: ١٨٣]\n() [آل عمران: ٩٧]


މެންބަރުންގެ ޚިޔާލު: މިވަރުގެ ވެރިޔަކު ދުށިން ހެއްޔެވެ؟ – Maldivian Democratic Party\nމެންބަރުންގެ ޚިޔާލު: މިވަރުގެ ވެރިޔަކު ދުށިން ހެއްޔެވެ؟\nމިއަދު މިހެން ބުނަނީ މިރާއްޖޭގެ މީހުން އެކަންޏެއް ނޫނެވެ. ބޭރުގެ މީހުންވެސް މިހެން ބުނާލެއް މަދެއް ނޫނެވެ. އިނގިރޭސި ވިލާތުން ތައުލީމު ހޯއްދެވިއެއް ކަމަކު ރާއްޖޭގެ ތާރީޚު އެންމެ ރަނގަޅަށް ދިރާސާ ކުރައްވައިގެން މިރާއްޖޭގައި އެތަކެއް ހާސްއަހަރަށް މޫލައިފައިވާ އަނިޔާވެރި ވެރިކަމުގެ ވަށްޓަފާޅި މުޅީން ބަދަލުކޮށްލުމަށް ކުރެއްވި މަސައްކަތުގެ އުޖޫރައެއްގެ ގޮތުގައި ކުރީގެ ސަރުކާރުން ޖަލުގެ އަނިޔާތައް ދިނެއް ކަމަކު ރައްޔިތުން ހެޔޮހިތުން މިއަދު ކެނެރީގޭ މުހަންމަދު ނަޝީދާއި އެވަނީ މިގައުމުގެ ވެރިކަން ހަވާލުކޮށްފައެވެ. އުންމީދު ތަކަކާ އެކުގައެވެ.\nމިޖީލުގައި ދިވެހިރާއްޖޭގައި ބަސްކިޔާ އުމުރުގެ ބޮޑުއާބާދީއަކީ ކުރީގެ 30 އަހަރުގެ ވެރިކަމުގެ ކުނިވަހާއި އަނިޔާ ނޫނީ ދުށުމުގެ ނަސީބު ނުލިބޭ ބައެކެވެ. ދުނިޔެއަށް އުފަންވެ މީހުންނާ އިނދެ ދަރީންލިބި އެދަރީން އަނބި، ފިރި ފުރަޔަށް އެރީ އެވެރިކަމުގައި ހުރި މީހެއްގެ މުނާފިގުކަން އެކުލެވިގެންވާ މޫނުއެކަނި ދެކިގެންނެވެ. އަނިޔާވެރި ކަމުގައި ހައްދުފަހަނަ އަޅައި ރައްޔިތުންނަށް ދިންއަނިޔާތަކުގެ ހިތިރަހަ ނުދެކޭ ހަމަ އެންމެ ފަރުދަކުވެސް މިގައުމުގައި ނޫޅެއެވެ. ތިމާއަށް ނޫނީ ތިމާގެ މައިން، ބަފައިން ނުވަތަ އާއިލާގެ ކޮންމެވެސް މީހަކަށް އިންސާފުން އެއްކިބާވެ ލާއިންސާނީ އަނިޔާއެއް ދީފައިނުވާ އެންމެ ހިޔާވައްސެއްވެސް މިގައުމުގައި ދެދޮރުފަތް ޖައްސާފައި ނުވެއެވެ. މުސްކުޅި މައިން ބަފައިން މަރުވުމުން ލިބުނު ގޯތިގަނޑުގައި އާއިލާއާއި އެކުގައި އުފާވެރި ދިރިއުޅުމެއް އުޅުނަނުދީ ގެންގޮސް ޖަލުގެ ކުޑަގޮޅީގައި މީހަކު މަރާނުލާ މަދުއައިލާއެއް މެނުވީ މިގައުމުގައި ވާކަމަކަށް ނުވެއެވެ. ދައުލަތުގެ ހުރިހައި މުއްސަނދި ކަމެއް ވެރިމީހާގެ އަނބިދަރީންނާއި ގާތް ރަހުމަތްތެރީންނާއި އާއިލާއަށް ވަގުފުކޮށް ދީފައި އޮތްއިރު އިރުވައިގެ ތިންހަޅަ ޖަހާ ނިމޭއިރު ހަތަނުން ކަނޑައިގެންގޮސް ފުނޑުފުނޑު ނުވާ އެންމެ ބަދަރު ގަނޑެއްވެސް މިގައުމުގައި ހެދުނު ކަމަކަށް ނުވިއެވެ. މިނަރަލް ވޯޓަރުން ނޫނީ ވެރިމީހާގެ ކާފަދަރީންގެ ނަޖިހުން ފުރިފައިވާ ނެޕީގަނޑު ދޮންނަންވެސް ކަމުނުދިޔައިރު ރާއްޖޭގެ ރަށެއްގައި މީރުފެންފޮދެއް ލިބޭނެ އިންތިޒާމު ހަމަޖައްސައި ނުދެވުނެވެ. ތިމާމީހާގެ ފާހާނާގައި ރަނުގެ ތަށިބަހަށްޓައިގެން ނޫނީ ބޮޑުއަތިރިއަށް ނުދެވޭއިރު ރާއްޖެތެރޭގެ ހައެއްކަ ރަށުގައި މެނުވީ ނަރުދަމާގެ ނިޒާމެއް ގާއިމު ކޮށެއް ނުދެވުނެވެ. ރައްޔިތުންގެ އޮޑިފަހަރާ މުދާ ކަނޑަށް އަރަގުވެ ދިޔައިރު ވަންނާން އޮންނަ ނެރާދިމާލުން ވައިރޯޅިއެއް ވެލައިފި ނަމަ މާކަނާ ހިނގާ ގޮތަށް މެނުވީ ބަނދަރެއް ހަދައި ދެވުނު ކަމަކަށް ނުވިއެވެ. ރައްޔިތުންގެ ކަރަށް އަތްބާނައިގެން ގަދަކަމުން ވޯޓު އަތުލައިގެން ވެރިކަމުގައި ފަތަރާސީވެގެން ތިރީސްއަހަރު އިންއިރު ބިމުއަޑިޔަށް ގެއްލިނުދާ ބިންގަލެއް އެޅުނީ މަދުފަހަރަކުއެވެ. އެވެސް ބުނެއުޅެނީ ކޮއްކޯ ފުޅު ހިތްޕުޅާވާ ތަންކޮޅެއް ރިހަވައްތަރުގެ ކަތީބަކު ހުރިއްޔާއެވެ. ނޫނީ ތިމާ އެމީހެއްގެ ނިއްކުރީގައި އަމިއްލައަށް ” ބޮޑުވަގުގެ ” ސިއްކަ ޖެހި ޅިޔަނު ހިތްޕުޅާވާހާ ޅަބާޅަ އަންހެންކުދީން ޖާރިޔާއިންގެ ގޮތުގައި ވަގުފުކޮށްދިން ރަށްރަށަށެވެ. މިވެސް މަދުރަށަކަށް މެނުވީ ލިބުނު ނަސީބެއް ނޫނެވެ.\nވެރިކަމަށް އައިއިރު މުޅި އޭޝިޔާގައި އޮތް އެންމެ ބޮޑު ޝިޕިންގ ލައިން އޮތީ ގައިމުވެސް ރާއްޖޭގައެވެ. ފަހަރަކު ބޯޓެއް ވިއްކައި ކައި ގުޔަށް ހެދިއިރު ރާއްޖޭގައި އެކަމާ ދެކޮޅަށް ބަހެއް ބުނާ ކޮންމެ މީހަކުތިބީ ކުޑަދުލަށް ދާންދެން ވާކޮށްލާފައެވެ. އެންމެފަހުން އެކުންފުނީގެ ބަލަދުވެރިކަމުގައި އުފެއްދި ކުންފުނީގެ ދަށުގައި އޮތް ރިސޯޓުގަނޑުވެސް ހައެއްކަ ތަމަޅައިން މާލެއެރީމައި ގަންނާކުރައްވާ ބިރުން ދުވަނިކޮށް އަނދެގެންހުރި ފޮތިގަނޑުގެ ދަށަށްލައި ފޮރުވައިދިން އަންހެނަކަށް އޮތީ ދީނިންމާފައި ކަމުގައިވެސް ބަޔަކު ބުނާއަޑު އެހީމެވެ. ބޭރު ގައުމަކުން އެހީއެއް ދީފިނަމަ އެއީ ޑޮލަރުން ކަމުގައި ވާނަމަ ކޮންމެވެސް ކޮއްކޮއެއްގެ އެކައުންޓަށް ލައިގެން ދިރުވާލައިގެން ނޫނީ ލޮލަކަށް ނިންޖެއް ނާދެއެވެ. ދުނިޔޭގައި ވަގުންނާއި ފޭރޭމީހުންނޭ ބަޔަކަށް ކިޔާނަމަ އެބަޔަކަށް ހަތިޔާރާއި ތެލާއި ކާބޯތަކެތި ދީގެން ބަދަލުގައި ގެނައި މަސްތުވާ ތަކެތީން މުޅިގައުމުގެ އާބާދީގައި ހިމެނެންޏާ ހިމެނޭ ޒުވާނެއް ވިއްޔާ އެއަވައިގައި ޖެއްސިޔޯލައެވެ. މިއީ މީގެ ދެތިންއަހަރު ދުވަހުގެ ކުރީގައި އަހަރެމެން ދުށް ވެރިކަމުގެ ހާލުގެ މިންވަރެކެވެ. މުޅިރާއްޖެ ވިއްކާލީ ކާކުތޯ އަޅެ އެބެޔާ ސުވާލުކޮށްލަ ބަލާށެވެ.\nމިއަދު މިގަައުމުގައިވެސް އެހެރީ ރައްޔިތުން އިންތިޚާބު ކޮށްފައިހުރި ވެރިއެކެވެ. ގާނޫނީ ގޮތުން ކުރީގެ ވެރިމީހާއަށްވެސް ލިބެންޖެހޭ ހުރިހައި އިނާޔަތަކާއި އިއްޒަތަކާއި ގަދަރެއް ލިބިގެންވޭމެއެވެ. ނަމަވެސް ވެރިކަމުގެ ޝާނާ ޝައުކަތުގެ އަޖަލުގައި ޖެހި ބޮޑާވެ ކިބުރުވެރިވެގެން އުޅޭތަނެއް ނުފެނެއެވެ. އެންމެ އާދައިގެ މީހާއަކީވެސް ތިމާގެ ސާހިބެއްކަމުގައި ގަބޫލުކުރަށްވައެވެ. ކޮންމެ މީހަކާއި އެކުގައި ކާލައި ބޯލައި އުޅެވެއެވެ. އޮޅުލައި ސަލާމްކޮށްލައި ހިތްހެޔޮކޮށް އުޅެލެވެއެވެ. ކޮންމެމީހަކަށް ބަސްދެންނެވެއެވެ. އާދައިގެ ގޭގޭގައި އެހުންނަ ފެންވަރުގެ ފާހާނާ ތަށިވެސް ފުދެއެވެ. ޔާރުންނާއި ، ހަތުރުންނާއި މުއާމަލާތު ކުރުމުގައި ފަރަގެއް ނުގެންގުޅުއްވައެވެ. ވިދާޅުވި ކަމެއް އެވިދާޅުވި ގޮތަކަށް ރައްޔިތުންނަށްޓަކައި ކޮށްދެއްވުމުގައި މަށަންދަތި ހިފައިގެން މަގުކުނި ކަހާން ޖެހުނަސް އެންމެ ރަނގަޅެވެ. ރޭގަނޑުގެ ނިންޖާއި އަރާމެއް ރައްޔިތުންގެ ކުރިއަކަށް ނުނެރުއްވައެވެ. ހޭލާހުރެގެން ލޮލުފިޔައެއް ނުޖަހައިވެސް ގައުމުގެ ކުރިއެރުމާއި ރައްޔިތުންގެ ލާބައަށް ޓަކައި ކުރައްވާންޖެހުނު ކޮންމެ މަސައްކަތެއް ވެވަޑައި ގަންނަވަންޖެހޭ ކޮންމެ ގުރުބާނީއެއް އެދަނީ ވެވަޑައި ގަންނަވަމުންނެވެ. ގައުމު ކުޑައެއް ކަމަކު ބިރެއްނެތި އެންމެ ބޮޑެތި ގައުމުތަކުގެ ކުރިމަތީގައިވެސް މިގައުމުގެ ހައްގުގައި ވިދާޅުވާންޖެހޭ ކޮންމެ ބަހެއް ވިދާޅުވެއެވެ، ދުނިޔޭގެ ބޮޑެތި ބޮޑެތި ވެރީންވެސް ތައުރީފުގެ ބަސްތަކުން އެވެދުން ކުރަނީއެވެ. މިވަރުގެ ވެރިޔަކު އަޅެ ދުށީމު ހެއްޔެވެ؟ މިގޮތުގައި މިގައުމު ކުރިއަށް ގެންދާނެ އެހެންމީހަކު މިގައުމުގައި އަޅެފަހެ އެބަހުރި ހެއްޔެވެ؟ ހުރިނަމަ 2018 ވަނަ އަހަރަށް އެފަދަ މީހަކު ދިވެހީން ބޭނުންވާނެއެވެ. ތައްޔާރުވެގެން ހުންނާށެވެ.


SunOnline: Israel ge ehvves airline akah hudha eh nudhen: Transport\nއިޒްރޭލުގެ އެއްވެސް އެއާލައިނަކަށް ހުއްދައެއް ނުދެން: ޓްރާންސްޕޯޓު\nއައިޝަތު ފަރީޙާ 17 Jun 2021, 12:15\nޖުލައި 15، 2020: މިނިސްޓަރު ނަހުލާ -- ސަން ފޮޓޯ/ ފަޔާޒު މޫސާ\nއިޒްރޭލުގެ އެއްވެސް އެއާލައިނަކަށް ރާއްޖެއަށް ދަތުރުކުރުމުގެ ހުއްދަ ނުދޭކަަމަށް ޓްރާންސްޕޯޓު މިނިސްޓްރީ އިން ބުނެފި އެވެ.\nއިސްރާއިލާއި ރާއްޖެ އާ ދެމެދު ސީދާ ދަތުރުތައް ފަށަން އުޅޭކަމަށް ބުނާ ހަބަރެއް ވަނީ އިސްރާއިލުގެ ނޫހެއްގައި ޝާއިއުކޮށްފަ އެވެ.\nއެކަމާ ގުޅިގެން ޓްރާންސްޕޯޓު އެންޑް ސިވިލްއޭވިއޭޝަން މިނިސްޓްރީ އިން ނެރުނު ބަޔާނެއްގައި ބުނީ ރާއްޖެ އާއި އިސްރާއިލް އާ ދެމެދު ވައިގެ ދަތުރުފަތުރު ކުރުމަށް ހަމަޖެހިފައިވާ ކަމަށް ބުނެ ދެކެވޭ ވާހަކަ ތަކަކީ ހަގީގަތާ ހިލާފު ވާހަކަތަކެއް ކަމަށެވެ.\nއިސްރާއިލާ ރާއްޖެ އާއި ދެމެދު ވައިގެދަތުރު ކުރުމާގުޅޭގޮތުން މިހާތަނަށް އެއްވެސް މަޝްވަރާއެއް ނުކުރާ ކަމަށާއި އަދި ދަތުރު ކުރުމަށް އެއްވެސް އެއާލައިނަކަށް ހުއްދަ ނުދޭކަމަށްވެސް މިނިސްޓްރީ އިން ބުންޏެވެ. މީގެ އިތުރުން ޓްރާންސްޕޯޓުން ބުނީ އިސްރާއިލާއެކު ވައިގެދަތުރުތައް ކުރުމަށް އެއްވެސް އެއްބަސްވުމެއްގައި ސޮއިކޮށްފައިވެސް ނުވާނެ ކަމަށެވެ.\nމިނިސްޓްރީ އިން ބުނީ ރާއްޖެ އަށް ދަތުރުކުރުމަށް އިސްރާއިލުގެ އެއްވެސް އެއާލައިނަކަށް ހުއްދަ ދޭން ސަރުކާރުން ނިންމާފައިވެސް ނުވާނެ ކަމަށާއި ވައިގެ ދަތުރު ކުރުމާ ގުޅޭ އެއްބަސްވުމެއްގައި ސޮއިކުރަންވެސް ވިސްނާފައި ނުވާނެ ކަމަށެވެ.\nއިސްރާއިލާއެކު ރާއްޖެއިން އެއްވެސް ގުޅުމެއް ގާއިމްކޮށްފައިނުވާއިރު އެގައުމާއެކު ވިޔަފާރީގެ ގުޅުންވެސް ސަރުކާރުން ނުބާއްވަ އެވެ.


PHOTO GALLERY: Raees Yameen Addu ah kurevvi dhathurufulhuge thereyin | Mihaaru\nރައީސް ޔާމީން އައްޑުއަށް ކުރެއްވި ދަތުރުފުޅުގެ ތެރެއިން\nމި މަހުގެ 23 ގައި ބާއްވާ ރިޔާސީ އިންތިޚާބާ ދިމާކޮށް ރައީސް އަބްދުﷲ ޔާމީން އައްޑުއަށް ކުރެއްވި ދަތުރުފުޅުގެ ތެރެއިން: މި އިންތިޚާބުގައި ޕީޕީއެމްގެ ޓިކެޓުގައި ރިޔާސީ ދެވަނަ ދައުރަކަށް ކުރިމަތިލައްވާފައިވާ ރައީސް ޔާމީން އައްޑު އަށް ކުރެއްވި ދެ ދުވަހުގެ ދަތުރުފުޅުގައި ވަނީ އެ ސިޓީގައި އެމަނިކުފާނުގެ ސަރުކާރުން ހިންގި ތަރައްގީގެ ބައެއް މަޝްރޫއުތަކުގެ ނިމުން ފާހަގަކޮށްދެއްވާފައި.---ފޮޓޯ: ރައީސް އޮފީސް\nސ. ފޭދޫ: ސެޕްޓެމްބަރު 14، 2018- ރައީސް އަބްދުﷲ ޔާމީން އައްޑުއަށް ކުރެއްވި ދަތުރުފުޅުގައި ފޭދޫގައި ބޭއްވެވި ބައްދަލުވުމުގެ ތެރެއިން.---ފޮޓޯ: ރައީސް އޮފީސް\nސ. ފޭދޫ: ސެޕްޓެމްބަރު 14، 2018- ރައީސް އަބްދުﷲ ޔާމީން އައްޑުއަށް ކުރެއްވި ދަތުރުފުޅުގައި ފޭދޫގައި ބޭއްވެވި ބައްދަލުވުމަށް ދިޔަ މީހުންނާ އެމަނިކުފާނު އަތްޕުޅު ހިއްލާލައްވައި ސަލާމް ކުރައްވަނީ.---ފޮޓޯ: ރައީސް އޮފީސް\nސ. ފޭދޫ: ސެޕްޓެމްބަރު 14، 2018- ރައީސް އަބްދުﷲ ޔާމީން އައްޑުއަށް ކުރެއްވި ދަތުރުފުޅުގައި ފޭދޫގައި ބޭއްވެވި ބައްދަލުވުމުގައި އެ ދާއިރާގެ މެމްބަރު އިބްރާހިމް ދީދީ ވާހަކަ ދައްކަވަނީ.---ފޮޓޯ: ރައީސް އޮފީސް\nސ. ފޭދޫ: ސެޕްޓެމްބަރު 14، 2018- ރައީސް އަބްދުﷲ ޔާމީން އައްޑުއަށް ކުރެއްވި ދަތުރުފުޅުގައި ފޭދޫގައި ބޭއްވެވި ބައްދަލުވުމަށް ދިޔަ މީހުންތައް އެ ޖަލްސާގައި.---ފޮޓޯ: ރައީސް އޮފީސް\nސ. ފޭދޫ: ސެޕްޓެމްބަރު 14، 2018- ރައީސް އަބްދުﷲ ޔާމީން އައްޑުއަށް ކުރެއްވި ދަތުރުފުޅުގައި ފޭދޫގައި ބޭއްވެވި ބައްދަލުވުމުގައި ހައުސިން މިނިސްޓަރު މުއިއްޒު ވާހަކަ ދައްކަވަނީ.---ފޮޓޯ: ރައީސް އޮފީސް\nސ. ފޭދޫ: ސެޕްޓެމްބަރު 14، 2018- ރައީސް އަބްދުﷲ ޔާމީން އައްޑުއަށް ކުރެއްވި ދަތުރުފުޅުގައި ފޭދޫގައި ބޭއްވެވި ބައްދަލުވުމުގައި ވާހަކަފުޅު ދައްކަވަނީ.---ފޮޓޯ: ރައީސް އޮފީސް\nސ. ފޭދޫ: ސެޕްޓެމްބަރު 14، 2018- ރައީސް ޔާމީން އައްޑުއަށް ކުރެއްވި ދަތުރުފުޅުގެ ތެރެއިން ފޭދޫގެ ސަޕޯޓަރުންނާ އެކު ބޭއްވެވި ބައްދަލުވުމަށް ދިޔަ ބައެއް މީހުން.---ފޮޓޯ: ރައީސް އޮފީސް\nސ. ފޭދޫ: ސެޕްޓެމްބަރު 14، 2018- ރައީސް ޔާމީން އައްޑުއަށް ކުރެއްވި ދަތުރުފުޅުގެ ތެރެއިން ފޭދޫގެ ސަޕޯޓަރުންނާ އެކު ބޭއްވެވި ބައްދަލުވުމަށް ދިޔަ ބަޔަކާ އެކު ފޮޓޯފުޅެއް ނަންގަވަނީ.---ފޮޓޯ: ރައީސް އޮފީސް\nސ. ފޭދޫ: ސެޕްޓެމްބަރު 14، 2018- ރައީސް ޔާމީން އައްޑުއަށް ކުރެއްވި ދަތުރުފުޅުގެ ތެރެއިން ފޭދޫގެ ސަޕޯޓަރުންނާ އެކު ބޭއްވެވި ބައްދަލުވުމަށް ދިޔަ ބަޔަކާ ސަލާމް ކުރައްވަނީ.---ފޮޓޯ: ރައީސް އޮފީސް\nސ. ގަން: ސެޕްޓެމްބަރު 13، 2018- ރައީސް އަބްދުﷲ ޔާމީން އައްޑުއަށް ވަޑައިގަތުމުން އެމަނިކުފާނަށް މަރުހަބާ ދަންނަވަނީ.---ފޮޓޯ: ރައީސް އޮފީސް\nސ. ފޭދޫ: ސެޕްޓެމްބަރު 14، 2018- ރައީސް ޔާމީން އައްޑުއަށް ކުރެއްވި ދަތުރުފުޅުގެ ތެރެއިން ފޭދޫގެ ސަޕޯޓަރުންނާ އެކު ބޭއްވެވި ބައްދަލުވުމަށް ދިޔަ، އުމުރުން ދުވަސްވީ މީހަކާ ސަލާމް ކުރައްވަނީ.---ފޮޓޯ: ރައީސް އޮފީސް\nސ. ފޭދޫ: ސެޕްޓެމްބަރު 14، 2018- ރައީސް ޔާމީން އައްޑުއަށް ކުރެއްވި ދަތުރުފުޅުގެ ތެރެއިން ފޭދޫގެ ސަޕޯޓަރުންނާ އެކު ބޭއްވެވި ބައްދަލުވުމަށް ދިޔަ ސަޕޯޓަރުންގެ ތެރެއިން ކުޑަކުއްޖެއްގެ ކޮލުގައި ފިރުމާއްލައްވަނީ.---ފޮޓޯ: ރައީސް އޮފީސް\nސ. ފޭދޫ: ސެޕްޓެމްބަރު 14، 2018- ރައީސް ޔާމީން އައްޑުއަށް ކުރެއްވި ދަތުރުފުޅުގެ ތެރެއިން ފޭދޫގެ ސަޕޯޓަރުންނާ އެކު ބޭއްވެވި ބައްދަލުވުމަށް ދިޔަ ބައެއް ޒުވާނުންނާ އެކު އެމަނިކުފާނު ފޮޓޯފުޅެއް ނަންގަވަނީ.---ފޮޓޯ: ރައީސް އޮފީސް\nސ. ގަން: ސެޕްޓެމްބަރު 13، 2018- ރައީސް އަބްދުﷲ ޔާމީން އައްޑުއަށް ވަޑައިގަތުމުން އެމަނިކުފާނަށް މަރުހަބާ ދަންނަވަން އެއްވި ސަޕޯޓަރުންތަކެއް ކިޔޫގައި.---ފޮޓޯ: ރައީސް އޮފީސް\nސ. ގަން: ސެޕްޓެމްބަރު 13، 2018- ރައީސް އަބްދުﷲ ޔާމީން އައްޑުއަށް ވަޑައިގަތުމުން އެމަނިކުފާނަށް މަރުހަބާ ދަންނަވަން އެއްވި ސަޕޯޓަރުންތަކެއް، އެމަނިކުފާނުގެ ކެންޑިޑޭޓް ނަމްބަރު 1 ގެ ނިޝާން އިނގިލިން ދައްކާލަނީ.---ފޮޓޯ: ރައީސް އޮފީސް\nސ. ގަން: ސެޕްޓެމްބަރު 13، 2018- ރައީސް އަބްދުﷲ ޔާމީން އައްޑުއަށް ވަޑައިގަތުމުން އެމަނިކުފާނަށް މަރުހަބާ ދަންނަވަން އެއްވި މީހުންނާ ސަލާމް ކުރައްވަނީ.---ފޮޓޯ: ރައީސް އޮފީސް\nސ. ހިތަދޫ: ސެޕްޓެމްބަރު 13، 2018- ރައީސް އަބްދުﷲ ޔާމީން އައްޑުއަށް ކުރެއްވި ދަތުރުފުޅުގައި ހިތަދޫގައި ބޭއްވެވި ބައްދަލުވުމަށް ދިޔަ މީހުންނާ އެމަނިކުފާނު އަތްޕުޅު ހިއްލާލައްވައި ސަލާމް ކުރައްވަނީ.---ފޮޓޯ: ރައީސް އޮފީސް\nސ. ހިތަދޫ: ސެޕްޓެމްބަރު 13، 2018- ރައީސް އަބްދުﷲ ޔާމީން އައްޑުއަށް ކުރެއްވި ދަތުރުފުޅުގައި ހިތަދޫގައި ބޭއްވެވި ބައްދަލުވުމަށް ދިޔަ މީހުންތައް އެ ޖަލްސާގައި.---ފޮޓޯ: ރައީސް އޮފީސް\nސ. ހިތަދޫ: ސެޕްޓެމްބަރު 13، 2018- ރައީސް އަބްދުﷲ ޔާމީން އައްޑުއަށް ކުރެއްވި ދަތުރުފުޅުގައި ހިތަދޫގައި ބޭއްވެވި ބައްދަލުވުމުގައި ވާހަކަފުޅު ދައްކަވަނީ.---ފޮޓޯ: ރައީސް އޮފީސް\nސ. ގަން: ސެޕްޓެމްބަރު 13، 2018- ރައީސް އަބްދުﷲ ޔާމީން އައްޑުއަށް ވަޑައިގަތުމުން އެމަނިކުފާނަށް މަރުހަބާ ދަންނަވަން އެއްވި މީހުންގެ ތެރެއިން ކުޑަކުއްޖަކާ ވާހަކަފުޅު ދައްކަވަނީ.---ފޮޓޯ: ރައީސް އޮފީސް\nސ. ގަން: ސެޕްޓެމްބަރު 13، 2018- ރައީސް އަބްދުﷲ ޔާމީން އައްޑުއަށް ވަޑައިގަތުމުން އެމަނިކުފާނަށް މަރުހަބާ ދަންނަވަން، ވެހުނު ބޯ ވާރޭގައި ތެމިފޯވެގެން ތިބި ބައެއް މީހުންނާ ސަލާމް ކުރައްވަނީ.---ފޮޓޯ: ރައީސް އޮފީސް\nސ. ހިތަދޫ: ސެޕްޓެމްބަރު 13، 2018- ރައީސް އަބްދުﷲ ޔާމީން އައްޑުއަށް ކުރެއްވި ދަތުރުފުޅުގައި ހިތަދޫގައި ބޭއްވެވި ބައްދަލުވުމަށް ވަޑައިގަތުމުން އެމަނިކުފާނަށް މަރުހަބާ ދެންނެވުމަށް އެއްވި މީހުންނާ ސަލާމް ކުރައްވަނީ.---ފޮޓޯ: ރައީސް އޮފީސް\nސ. ހިތަދޫ: ސެޕްޓެމްބަރު 13، 2018- ރައީސް އަބްދުﷲ ޔާމީން އައްޑުއަށް ކުރެއްވި ދަތުރުފުޅުގައި ހިތަދޫގައި ބޭއްވެވި ބައްދަލުވުމުގައި ބައިވެރިވެވަޑައިގަންނަވަނީ.---ފޮޓޯ: ރައީސް އޮފީސް\nސ. ހިތަދޫ: ސެޕްޓެމްބަރު 13، 2018- ރައީސް އަބްދުﷲ ޔާމީން އައްޑުއަށް ކުރެއްވި ދަތުރުފުޅުގައި ހިތަދޫގައި ބޭއްވެވި ބައްދަލުވުމުގެ ތެރެއިން.---ފޮޓޯ: ރައީސް އޮފީސް\nސ. ހުޅުދޫ: ސެޕްޓެމްބަރު 13، 2018- ރައީސް އަބްދުﷲ ޔާމީން އައްޑުއަށް ކުރެއްވި ދަތުރުފުޅުގައި ހުޅުދުއަށް ވަޑައިގަތުމުން މަރުހަބާ ދަންނަވަން އެއްވި ބަޔަކާ ސަލާމް ކުރައްވަނީ.---ފޮޓޯ: ރައީސް އޮފީސް\nސ. ހުޅުދޫ: ސެޕްޓެމްބަރު 13، 2018- ރައީސް އަބްދުﷲ ޔާމީން އައްޑުއަށް ކުރެއްވި ދަތުރުފުޅުގައި ހުޅުދުއަށް ވަޑައިގަތުމުން މަރުހަބާ ދަންނަވަން އެއްވި މީހުންގެ ތެރެއިން ކުޑަކުއްޖަކާ ވާހަކަފުޅު ދައްކަވަނީ.---ފޮޓޯ: ރައީސް އޮފީސް\nސ. ހުޅުދޫ: ސެޕްޓެމްބަރު 13، 2018- ރައީސް އަބްދުﷲ ޔާމީން އައްޑުއަށް ކުރެއްވި ދަތުރުފުޅުގައި ހުޅުދުއަށް ވަޑައިގަތުމުން މަރުހަބާ ދަންނަވަން އެއްވި މީހުންގެ ތެރެއިން ކުޑަކުދިންތަކަކާ ވާހަކަފުޅު ދައްކަވަނީ.---ފޮޓޯ: ރައީސް އޮފީސް\nސ. ހުޅުދޫ: ސެޕްޓެމްބަރު 13، 2018- ރައީސް އަބްދުﷲ ޔާމީން އައްޑުއަށް ކުރެއްވި ދަތުރުފުޅުގައި ހުޅުދުއަށް ވަޑައިގަތުމުން މަރުހަބާ ދަންނަވަން އެއްވި މީހުންގެ ތެރެއިން، މަޝްހޫރު ވޮލީ ކޯޗު އިބްރާހިމް ރަޝީދު (ސަތޯ)އާ ސަލާމް ކުރައްވަނީ.---ފޮޓޯ: ރައީސް އޮފީސް\nސ. ހުޅުދޫ: ސެޕްޓެމްބަރު 13، 2018- ރައީސް އަބްދުﷲ ޔާމީން އައްޑުއަށް ކުރެއްވި ދަތުރުފުޅުގައި ހުޅުދުއަށް ވަޑައިގަތުމުން މަރުހަބާ ދަންނަވަން އެއްވި މީހުންގެ ތެރެއިން ބަޔަކާ ސަލާމް ކުރައްވަނީ.---ފޮޓޯ: ރައީސް އޮފީސް\nސ. ހުޅުދޫ: ސެޕްޓެމްބަރު 13، 2018- ރައީސް އަބްދުﷲ ޔާމީން އައްޑުއަށް ކުރެއްވި ދަތުރުފުޅުގައި ހުޅުދުއަށް ވަޑައިގެން، މި ރަށުގައި ސަރުކާރުން އިމާރާތް ކޮށްދިން ހައުސިން ޔުނިޓުގެ މަޝްރޫއު އިފްތިތާހު ކޮށްދެއްވަނީ.---ފޮޓޯ: ރައީސް އޮފީސް\nސ. ހުޅުދޫ: ސެޕްޓެމްބަރު 13، 2018- ރައީސް އަބްދުﷲ ޔާމީން އައްޑުއަށް ކުރެއްވި ދަތުރުފުޅުގައި ހުޅުދުއަށް ވަޑައިގަތުމުން، އެ ދާއިރާގެ މެމްބަރު މުހައްމަދު ޝާހިދު މަރުހަބާ ދަންނަވަނީ.---ފޮޓޯ: ރައީސް އޮފީސް\nސ. ހުޅުދޫ: ސެޕްޓެމްބަރު 13، 2018- ރައީސް އަބްދުﷲ ޔާމީން އައްޑުއަށް ކުރެއްވި ދަތުރުފުޅުގައި ހުޅުދުއަށް ވަޑައިގަތުމުން މަރުހަބާ ދަންނަވަން އެއްވި މީހުންގެ ތެރެއިން ބަޔަކާ ވާހަކަފުޅު ދައްކަވަނީ.---ފޮޓޯ: ރައީސް އޮފީސް\nސ. ހުޅުދޫ: ސެޕްޓެމްބަރު 13، 2018- ރައީސް އަބްދުﷲ ޔާމީން އައްޑުއަށް ކުރެއްވި ދަތުރުފުޅުގައި ހުޅުދުއަށް ވަޑައިގެން، މި ރަށުގައި ސަރުކާރުން ގާއިމްކޮށްދިން ފެނުގެ ޚިދުމަތުގެ މަޝްރޫއުގެ ނިމުން ފާހަގަކޮށްދެއްވަނީ.---ފޮޓޯ: ރައީސް އޮފީސް\nސ. ހުޅުދޫ: ސެޕްޓެމްބަރު 13، 2018- ރައީސް އަބްދުﷲ ޔާމީން އައްޑުއަށް ކުރެއްވި ދަތުރުފުޅުގައި ހުޅުދުއަށް ވަޑައިގެން، މި ރަށުގެ ގޮނޑުދޮށް ހިމާޔަތް ކުރުމުގެ މަޝްރޫއުގެ ނިމުން ފާހަގަކޮށްދެއްވަނީ.---ފޮޓޯ: ރައީސް އޮފީސް\nސ. ހުޅުދޫ: ސެޕްޓެމްބަރު 13، 2018- ރައީސް އަބްދުﷲ ޔާމީން އައްޑުއަށް ކުރެއްވި ދަތުރުފުޅުގައި ހުޅުދުއަށް ވަޑައިގެން، މި ރަށުގައި ސަރުކާރުން ގާއިމްކޮށްދިން ނަރުދަމާގެ ޚިދުމަތުގެ މަޝްރޫއުގެ ނިމުން ފާހަގަކޮށްދެއްވަނީ.---ފޮޓޯ: ރައީސް އޮފީސް\nސ. ހުޅުދޫ: ސެޕްޓެމްބަރު 13، 2018- ރައީސް އަބްދުﷲ ޔާމީން އައްޑުއަށް ކުރެއްވި ދަތުރުފުޅުގައި ހުޅުދުއަށް ވަޑައިގެން، މި ރަށުގައި ބޭއްވެވި ބައްދަލުވުމުގެ ތެރެއިން.---ފޮޓޯ: ރައީސް އޮފީސް\nސ. ހުޅުދޫ: ސެޕްޓެމްބަރު 13، 2018- ރައީސް އަބްދުﷲ ޔާމީން އައްޑުއަށް ކުރެއްވި ދަތުރުފުޅުގައި ހުޅުދުއަށް ވަޑައިގެން، މި ރަށުގައި ބޭއްވެވި ބައްދަލުވުމަށް ދިޔަ އެމަނިކުފާނުގެ ބައެއް ސަޕޯޓަރުން.---ފޮޓޯ: ރައީސް އޮފީސް\nސ. ހުޅުދޫ: ސެޕްޓެމްބަރު 13، 2018- ރައީސް އަބްދުﷲ ޔާމީން އައްޑުއަށް ކުރެއްވި ދަތުރުފުޅުގައި ހުޅުދުއަށް ވަޑައިގެން، މި ރަށުގައި ތިބި އެމަނިކުފާނުގެ ސަޕޯޓަރުންނާ ބައްދަލުކުރައްވައި ވާހަކަފުޅު ދައްކަވަނީ.---ފޮޓޯ: ރައީސް އޮފީސް


SunOnline: Baked_mv ge sihrakee Liu ge raha heyovarukurun\nބޭކްޑް އެމްވީގެ ސިއްރަކީ ލިޔުގެ ރަހަ ހެޔޮވަރުކުރުން\nމިޙްނާ ނާސިހު 18 Sep 2020, 11:45\nއާމިނަތު ލިއުޝާ އިސްމާއިލް --ފޮޓޯ:ފަޔާޒް މޫސާ/ ސަން\nވިސްކަކާއި ސްޕެޓިއުލާއެއްގެ އެހީގައި ބޭކްޑް އެމްވީގެ އުންމީދީ ވިޔަފާރި އާމިނަތު ލިޔުޝާ އިސްމާއިލް (ލިޔު) ފެށީ މި އަހަރުގެ ޖެނުއަރީގަ އެވެ. ދަމަކުން ބަޑިއެއް ޖަހާހެން ކަމެއް ކުރުމުގެ ބަދަލުގައި އޭނާ މިކަން ފެށީ އެތަށް ދުވަހުގެ ތަޖުރިބާ އާއި ނާކާމިޔާބީން ހިތްވަރުލިބިގެންނެވެ.\nއޮންލައިންކޮށް އެކި ފޮނިކާތަކެތި ތައްޔާރުކުރަމުންދާ ޕޭޖުތަކުގެ ތެރެއިން ބޭކްޑް އެމްވީއަކީ މިއަދު ސޯޝަލް މީޑީއާގައި މަގުބޫލު ޕޭޖެކެވެ.\nލިއު މަސައްކަތުގައި -- ފޮޓޯ:ފަޔާޒް މޫސާ/ސަން\nދެ ކުދިންގެ މަންމައެއް ކަމުގައިވާ ލިޔު އަކީ އިންޑިއާގެ ބީޖީއެސް ގްލޯބަލް ހޮސްޕިޓަލްގެ މާކެޓިން އެގްޒެކެޓިވްގެ ގޮތުގައި މިވޭތުވެދިޔަ ހަތް އަހަރު މަސައްކަތްކުރަމުން އަންނަ ޒުވާނެކެވެ. މިވަގުތު ނޯޕޭ އެއްގައި ހުރި ނަމަވެސް، އިންޑިއާގެ ބީޖީއެސް ހޮސްޕިޓަލަށް ދާ 95 އިންސައްތަ ދިވެހިންގެ ބޭސްފަރުވާގެ ހުރިހާ ކަމެއްގެ އެންމެ ގާތް އެހީތެރިއަކީ ލިޔު އެވެ. ދަތުރުކުރުމާއި، ބޭސްކުރުމާއި، އެމެޖެންސީތަކުގެ އިތުރުން އެއާޕޯޓް ޕިކްއަޕްގެ ޒިންމާއަކީވެސް ސީދާ ލިއު ބަލަހައްޓަމުން އައި ކަންކަމެވެ. ނުވިތާކަށް ބައްދަލުވުންތަކާއި، ސެމިނާ އަދި ޓްރެއިިނިންތަކުގައި ބައިވެރިވުމަށްޓަކައި ބެންގަލޫރަށް އަބަދުމެހެން ދަތުރުކުރަންޖެހެ އެވެ.\nމަސައްކަތު މާހައުލުން ބޭރުން، ބޭކިން އަކީ ލިޔުގެ އެންމެ ބޮޑު ޕެޝަން އެވެ. އެކި ތަންތަނުން ރެސިޕީތައް ހޯދައި ތަޖުރިބާ ކުރުމަކީ އޭނާގެ ހޮބީ އެވެ. ލިޔު ބުނާގޮތުން އޭނާ ކުރިން ކުރި ހުރިހާ އެކްސްޕެރިމެންޓްތަކަކީވެސް ހަމަ "ފްލޮޕް" އެކެވެ. އެހެން ނަމަވެސް، އެއީ ފިލާވަޅެއްގެ ގޮތުގައި ބަލައިގަނެ، ހިތްވަރު އެލުވާނުލާ މި މަސައްކަތް އޭނާ ދިޔައީ ކުރަމުންނެވެ. މިގޮތުން އެކި ދިމާތަކުން ފެންނަ ރެސިޕީތައް މޮޑިފައިކޮށް، އިތުރަށް ރަހަ ހެޔޮވަރު ކުރަމުންދިޔަ އެވެ. އެންމެ ފަހުން އޯޑަރުތައް އަންނަން ފެށީ އާއިލާގެ އެކި މެންބަރުންގެ އުފަންދުވަސް ފަދަ މުނާސަބަތުތަކަށް ކޭކާއި ކުކީސް ފަދަ ތަކެތި ތައްޔާރުކުރާށެވެ. މިހެން އުޅުމުގެ ތެރެއިން އަމިއްލަ ޕޭޖެއް ހެދުމުގެ ހިޔާލު ދިނީ ލިޔުގެ ކޮއްކޮ އެވެ.\n" ބޭކިން ޑިސްކްރައިބް ކުރަންޏާ ބުނެވޭނީ މިއީ ހަމަ ވޭ އޮފް ސްޕެރިޑިން ލަވް އޭ "- ލިއު\nއެއާ އެކު ބޭކްޑްއެމްވީ ގެ ނަމުގައި އޭނާ ފޭސްބުކަށް ފުންމާލީ އެވެ. ލިޔޫގެ މި ކުޑަކުޑަ ކޭކް ޝޮޕްގެ މެނޫގައި، ޗޮކްލެޓް ގަނާޝް ކޭކާއި، އޯރިއޯ، ނަޓެއްލާ، ޗީޒްކޭކް ބްރައުނީސް އާއި އެކި ބާވަތްތަކުގެ ކުކީސްއާއި ޗީޒްކޭކްސްވެސް ހިމެނެ އެވެ.\nބޭކްޑް އެމްވީގެ އެންމެ މަޝްހޫރު އޯރިއޯ ބްރައުނީސް--ފޮޓޯ:ފަޔާޒް މޫސާ/ސަން\nމި ހުރިހާ ބާވަތްތަކުގެ ތެރެއިންވެސް ބޭކްޑް އެމްވީގެ "ފޭވަރިޓަކީ" ޑަބަލް ޗޮކޯ ފަޖީ އޯރިއޯ ބްރައުނީސް އެވެ. މިއީ ދެ ވައްތަރެއްގެ ޗޮކްލެޓް ބޭނުންކޮށް، އެކި ލޭޔާސްތަކަށް އޯރިއޯ ބިސްކޯދު އަޅަައިގެން ތައްޔާރުކުރެވޭ ފަޖީ ބްރައުނީ އެކެވެ.\nލިޔޫ ބުނާގޮތުގައި އަމިއްލަ ރެސިޕީއަކަށް ބޭކު ކުރުމަކީ ގޮންޖެހުން ބޮޑުކަމެކެވެ. ހާއްސަކޮށް ރަހަ ހެޔޮވަރުކުރުމަކީ ބޮޑު މަސައްކަތެކެވެ. އަދި ރަހައާ އެއްވަރަށް ކޮންމެ ކާއެއްޗަކީ ވެސް ރީތިގޮތަކަށް މީހުންނަށް ޕްރެޒެންޓްކުރެވޭ އެއްޗަކަށް ހެދުމަށް ވެސް ލިޔޫ ބޮޑު ސަމާލުކަމެއްދެ އެވެ.\n"އަމިއްލަ ރެސިޕީއެއް ހެދުމަކީ ވަރަށް ޗެލެންޖިން ކަމެއް. އޭގެ ރަހަ ހެޔޮވަރުކުރުމާއި، ބޭކިން ޓައިމް އާއި އޭގެ ފައިނަލް ޕްރޮޑަކްޓް ޕްރެޒެންޓޭޝަން. މިހުރިހާ ކަމަކަށް ބަލަންޖެހޭ،" ލިޔު ބުންޏެވެ.\nމިހުރިހާ ކަމެއްގައި ފިރިމީހާ އާއި އާއިލާގެ ފަރާތުން ލިބޭ އެހީތެރިކަން ލިޔު ވަރަށް އުފަލާއި އެކީގައި ބަލައިގަނެ އެވެ. ލިޔު ބުނާގޮތުގައި އޭނާ އެންމެ ބޮޑު ސަމާލުކަމެއް ދެނީ ވީހާވެސް ސާފުތާހިރުކޮށް ތަކެތި ތައްޔާރުކޮށް ގެންގުޅެ އަދި އަތްފޯރާ އަގެއްގައި އާންމުންނަށް ތަކެތި ފޯރުކޮށްދެވޭތޯ އެވެ.\nއުމުރުން 12 އަހަރުގެ ކުއްޖަކާ އަދި 11 މަހުގެ ތުއްތު ކުއްޖެއް ލިޔުގެ ހުންނައިރު، މި ދުވަސްކޮޅު އޭނާ ހުންނަނީ މުޅީންހެން ބޭކްޑްއެމްވީގެ މަސައްކަތަށް ހުސްވެގެން އެވެ.\n"ހެނދުނު ހެނދުނާ ހޭލާފައި ގޭގެ މަސައްކަތްތައްކޮށް ނިންމާލަނީ. އެއަށްފަހު ބޮޑު ދަރިފުޅު، ބޭބީ ގޮވައިގެން އުޅޭނެ ބޭކްކުރާ ގަޑީގައި. ދެން ޕްރީ އޯޑާސްތަކުގެ މަސައްކަތް ފަށަނީ. ބައެއްފަހަރު އެންމެ ފަހު ވަގުތުކޮޅުގައި ވެސް ކަސްޓަމަރުން އޯޑަރު ދޭނެ. ކިރިޔާވެސް ނެގެން އޮތިއްޔާ ހަމަ އޯޑަރެއް ދުލެއް ނުކުރަން،" ލިޔު އޭނާގެ މަސައްކަތްތައް ކުރިއަށްދާ ގޮތް ކިޔައިދިނެވެ.\nލިއު މަސައްކަތުގައި --ފޮޓޯ:ފަޔާޒް މޫސާ/ސަން\nޖެނުއަރީގައި ބޭކްޑް އެމްވީ ގެ މަސައްކަތް ފެށުނުއިރު، ކޮވިޑްް19 ގެ ސަބަބުން ވިޔަފާރިއަށް ކޮންމެވެސް ވަރެއްގެ އަސަރުތަކެއް ކުރިކަން ލިޔު ފާހަގަކުރި އެވެ. މިގޮތުން ބޭނުންވާ ބައެއް އިންގްރިޑިއަންޓްތައް ނުލިބުމާއި، އަދި ބައެއް ދުވަސްވަރު ޑެލިވަރީ ކުރުމަށްވެސް ދަތިތަކެއް ދިމާވި އެވެ.\nލިއު ބުނާގޮތުން މި މަސައްކަތުގައި ދެމިހުރުމަށް އޭނާއަށް ލިބޭ އެންމެ ބޮޑު ހިތްވަރަކީ ފިރިމީހާއާއި އަދި ކަސްޓަމަރުންނެވެ.\n"ފިރިމީހާގެ ސަޕޯޓު ވަރަށް ބޮޑު، ގަޑިން ގަޑިއަށް ހުރިހާ ޑެލިވަރީސް ކޮށްދޭއިރު، ގިނަފަހަރު ދާންޖެހެނީ ދަރިފުޅުވެސް ގޮވައިގެން. ކަސްޓަމަރުންގެ ފަރާތުންވެސް އެކަން ވަރަށް ބޮޑަށް ބަލައިގަނޭ. އެހެންވީމަ މިއީ އަސްލު ހަމަ ފެމިލީ އެފޯޓެއް،" ލިޔު ބުންޏެވެ.\nލިޔު ތައްޔާރުކުރާ ' ޑަ ބޮމްބް' އަދި ޗޮކްލެޓް ގަނާޝް ކޭކް-- ފޮޓޯ:ފަޔާޒް މޫސާ/ސަން\nމިހާތަނަށް ވިޔަފާރިއަށް އައި ކުރިއެރުމާއެކު، ލިއުގެ ވިސްކާއި ސްޕެޓިއުލާގެ އިތުރަށް މިއަދު ލިއު މަސައްކަތްކުރަމުންދަނީ މިފަދަ ކަމެއް ކުރުމަށް ބޭނުންވާ އެންމެ ފަސޭހަ އާލަތްތަކާއި އެކީގަ އެވެ. އޭނާގެ އުންމީދަކީ އަދިވެސް މިކަމުގައި ކުރިއަށް ދިއުމެވެ.


Gulhifalhu project kuriah dhanee EIA aa ehgothah kan kashavaru kuraanan\n"ގުޅިފަޅު ޕްރޮޖެކްޓު ދަނީ އީއައިއޭއާ އެއްގޮތަށްތޯ ކަށަވަރު ކުރާނަން"\nއެންވަޔަރަމެންޓް މިނިސްޓަރު ޑރ. ހުސައިން ރަޝީދު ހަސަން؛ ގުޅިފަޅު ޕްރޮޖެކްޓާ ގުުޅިގެން ގިނަ ފާޑުކިޔޔުން ވަނީ އަމާޒުވެފަ -- ފޮޓޯ: އެންވަޔަރަމެންޓް މިނިސްޓްރީ\nގުޅިފަޅު ޕްރޮޖެކްޓު ކުރިއަށްގެންދާނީ އީއައިއޭގައި ކަނޑައަޅާފައި އޮތް މިންވަރަށްތޯ ކަށަވަރު ކުރާނެ ކަމަށް އެންވަޔަރަމެންޓް މިނިސްޓަރު ޑރ. ހުސައިން ރަޝީދު ހަސަން ރޭ ވިދާޅުވެއްޖެ އެވެ.\nދައުލަތުގެ މީޑިއާއިން ގެނެސްދޭ "ރާއްޖެ މިއަދު" ޕްރޮގްރާމްގައި ވާހަކަދައްކަވަމުން، އެންވާރަމަންޓު މިނިސްޓަރު ވިދާޅުވީ\nގުޅިފަޅު ހިއްކަން ވެގެން ހަދާފައިވާ އީއައިއޭ ރިޕޯޓްގައި ގެއްލުންވާނެ މިންވަރު ކަމަށް ކަނޑައަޅާފަައިވާ މިންވަރަށް ވުރެ ބޮޑަށް އެއްވެސް ކަމެއް ހިނގާތޯ ބަލާކަމަށާއި ކަމެއް ހިނގާނަމަ އެކަން އިސްލާހުކުރަން އަޅަން ޖެހޭ ފިޔަވަޅުތައް އަޅުއްވާނެ ކަމަށެެވެ.\nސަރުކާރުން މިހާރު ކުރިއަށްގެންދާ ގުޅީފަޅު ހިއްކުމުގެ ބޮޑު ޕްރޮޖެކްޓާއެކު ކަނޑާއި ފަޅުތަކަށް ގެއްލުން ލިބޭ ކަމަށް ބުނެ އާއްމުން ދަނީ އެޕްރޮޖެކްޓު ހުއްޓުވުމަށް އެދެމުންނެވެ. މި ޕްރޮޖެކްޓުުގެ ސަބަބުން އިއާދަ ނުކުރެވޭ ވަރަށް އެ ސަރަހައްދުގެ ފަރުތަކަށް ގެއްލުން ލިބި ގިނަ ޑައިވް ޕޮއިންޓްތަކައްވެސް ނުރައްކާ ވާނެކަމަށް އެކި ފަރާތްތަކުންދަނީ ބުނަމުންނެވެ.\nރޭޓަރ މާލެ ކަނެކްޓްވިޓީ ބްރިޖް މަޝްރޫއާ ގުޅިގެން މިނިސްޓަރު ވިދާޅުވީ، މިހާރު ކުރިއަށްދަނީ ކަނޑާއި އެއްގަމު ސަރަަަހައްދުގައި ބޯ ހޯލް ތޮރުފައިގެން ކުރާ ދިރާސާތައް ކުރުމުގެ މަސައްކަތް ކަމަށެވެ. މި މަސައްކަތް ކުރަމުންދާއިރު އެ ސަރަޙައްދުގެ ލޮނުގަނޑު ތަގައްޔަރުވާ މިންވަރުބަލާ ޓެސްޓްތައް (ޓާބިޑިޓީ ޓެސްޓު) ހަދާކަމަށް އެންވާރަމަންޓު މިނިސްޓަރު ވިދާޅުވިވެ. މި ޓެސްޓްގައި ލޮނުގަނޑު ތަގައްޔަރު މިންގަނޑުކަމުގައި ބަލަނީ ފަހަކުން މައްޗަށް ދިއުމުން ކަމަށާއި މި ޕްރޮޖެކްޓް ކުރިއަށްދާ ސަރަހައްދުތަކުގައި މި އަދަދުހުރީ ގާތްގަނޑަކަށް ސުމެއްގައިކަމަށް މިނިސްޓަރު ވިދާޅުވި އެވެ.\n"މި ޕްރޮޖެކްޓު ހިންގާ ފަރާތުން ކޮންމެ ދުވަހަކު އެ ސަރަހައްދު ބަލާފައި އީޕީއޭ އަށް އެބަ ހުށަހަޅާ. އަދި އެ ފަރަރާތުން ހުށަހަޅަނީ ރަނގަޅު ހުށަހެޅުމެއްތޯ އީޕީއޭގެ ސައިންޓިސްޓުން އެތަނަށް ގޮސް ބަލައި، ޓާބިޑިޓީ ލެވެލް ހުރީ ކިހާ ވަރެއްގައިތޯ"\nއިތުރަށް ފާހަގަ ކުރެއްވީ، އެ ޓެސްޓުތައް ހުރީ ވަރަށް ކުޑަ ލެވެލްއެއްގައި ކަމަށް އީޕީއޭ އިންވެސް މިނިސްޓަރާ ހިއްސާ ކުރެއްވި ކަމަށެވެ. އަދި އެކަން އީޕީއޭ އިން ގަވައިދުން މޮނިޓާ ކުރަމުން ގެންދާ ކަމަށެވެ.\n"ސަރުކާރުން ޔަގީންކުރަން ބޭނުންވަނީ، ކަނޑައަޅާފައި އޮތް މިންވަރަށް ލެވެލް ފަހަކާ ހަމައަށް އަރާފިއްޔާ އެކަން އެގޮތަށް ނުވާ ގޮތަށް އަމަލުކުރަން. އެކަމަކު، ކުރިއްސުރެ ކަނޑައަޅާފައި އޮތް މިންވަރުގެ ތެރޭގައި ހުރެގެން މިކަން ހުއްޓާކަށް އެއްވެސް ކަމެއް ނުކުރެވޭނެ. އެއީ ސައިންޓިފިކް ލެވެލްގައި މިއޮތީ ނިންމާފައި ޓާބިޑިޓީ ލެވެލް ފަހަކަށް ނާރަންޏާ ފަރާއި މުރަކައިގެ ނިޒާމަށް އެކަށީގެންވާ ގެއްލުމެއް ނުލިބޭނެ ކަމަށް" އެންވާރަމަންޓު މިނިސްޓަރު ވިދާޅުވި އެވެ.\nތިމާވެށި ގުޅިފަޅު އީޕީއޭ + ޑރ. ހުސައިން ރަޝީދު ހަސަން


FACE Aligadha Thari Quran Mubaaraaiy 1442 Fashaishi - AO News\nފިޔޯރީ އެސޯސިއޭޝަން ފޮރ ކޮމިއުނިޓީ އެމްޕަވަރމަންޓް (ފޭސް) ޖަމިއްޔާގެ “ފޭސް އަލިގަދަ ތަރި ޤުރްއާން މުބާރާތް 1442” ފަށައިފިއެވެ.\nގދ. ފިޔޯރީ، ގދ. ރަތަފަންދޫ އަދި ގދ. ފަރެސްމާތޮޑާގެ ދަރިވަރުންނަށް ބައިވެރިވުމުގެ ފުރުސަތު ހުޅުވާލެވުނު މި މުބާރާތުގެ ފުރަތަމަ ދަންފަޅީގެ ކިޔެވުން ފެށިފައި ވަނީ މިއަދު ހެނދުނު 08:00 ގައެވެ. އަދި މެންދުރު ގދ. ފިޔޯރީ ސްކޫލު ހޯލުގައި މި މުބާރާތް ރަސްމީކޮށް ފެއްޓުމުގެ ގޮތުން ބޭއްވި ޙާއްސަ ރަސްމިއްޔާތެއް ވެސް ވަނީ ކުރިއަށް ގެންގޮސްފައެވެ. މި ރަސްމިއްޔާތު ޝަރަފްވެރިކޮށްދެއްވީ ފިޔޯރީ ކައުންސިލް އިދާރާގެ ޑިރެކްޓަރ އަޙްމަދު އަޝްފާގެވެ.\nމި މުބާރާތުގައި ފަރެސްމާތޮޑާ ދާއިރާގެ ގދ. ފިޔޯރީ، ގދ. ރަތަފަންދޫ އަދި ގދ. ފަރެސްމާތޮޑާ އިން ޖުމްލަ 67 ދަރިވަރުން ބައިވެރިވެފައިވެއެވެ. މި މުބާރާތުގައި ފަނޑިޔާރުކަން ކޮށްދެއްވާނީ ރާމިޒް އަބޫބަކުރު، މުޙައްމަދު ރަމީޒް އަދި ޙަޒްމާ ރަޝީދެވެ.\nކުޑަކުދިންގެ ހިތްތަކުގައި ކީރިތި ޤުރްއާނަށް ލޯބި ޖައްސައި، ޤުރްއާން ކިޔެވުމުގެ ފަންނު ދިރުވައި އާލާކޮށް ފެތުރުމުގެ މަޤްސަދުގައި، އެ ޖަމްއިއްޔާއިން ކޮންމެ އަހަރަކު ފިޔޯރީގައި ބާއްވަމުން އަންނަ މި މުބާރާތުގެ ކިޔެވުން މި އަހަރު ކުރިއަށް ގެންދާނީ މާރިޗް މަހުގެ 05 ވަނަ ދުވަހުން ފެށިގެން މާރިޗް މަހުގެ 08 ވަނަ ދުވަހާ ހަމައަށެވެ.\nއުމުރުން 06 އަހަރާއި 16 އަހަރާއި ދެމެދުގެ ދަރިވަރުންނަށް ބައިވެރިވުމުގެ ފުރުސަތު ހުޅުވާލާފައިވާ މި މުބާރާތުގެ މުޅި މުބާރާތުން ވަނަވަނަ އަށް ހޮވޭ ދަރިވަރުންނަށް ފައިސާގެ އިނާމް ދިނުމަށް ހަމަޖެހިފައިވެއެވެ. މިގޮތުން މުބާރާތުން 1 ވަނަ އަށް ހޮވޭ ދަރިވަރަކަށް އިނާމެއްގެ ގޮތުގައި 10،000 (ދިހަ ހާސް) ރުފިޔާ ދިނުމަށްވަނީ ހަމަޖެހިފައެވެ.\nފޭސް އަލިގަދަ ތަރި ޤުރްއާން މުބާރާތްގދ. ރަތަފަންދޫގދ. އަތޮޅުގދ. ފަރެސްމާތޮޑާގދ. ފިޔޯރީ


Kaaboa thaketheege agu aiy nufoara hisaabah - Hali News\nމާލޭގެ ލޯކަލް މާރުކޭޓު: ފޮޓޯ ހަލި\nކާބޯތަކެތީގެ އަގު އަތްނުފޯރާ ހިސާބަށް\nގޭގެ ހުރިހާ ކުދިވެރިން ރޯގާ ޖެހިގެން އުޅޭތީ އޮރެންޖެއް ގަންނަން ނުކުމެއްޖައީމެވެ. އެންމެ ފުރަތަމަ ވެސް ވަނީ މާރުކޭޓަށެވެ. އެތާގެ އެއްވެސް ގޮޅިއެއްގައި އޮރެންޖެއް ނެތެވެ. އެހެން ކަމުން ލައިގެންކާނެއެއްޗެއް ހެދުމުގެ ނިޔަތުގައި މުރަނގަތޮޅިކޮޅެއް ގަނެލަން ހިތަށް އެރިއެވެ. އެންމެ ކައިރީގައި ހުރި ގޮޅީން ވެސް މުރަނގަތޮޅި ފެނިއްޖެއެވެ. އަގު އަހާލުމުން ސޭޓު ބުނީ ކިލޯއެއް 180 ރުފިޔާ އަށް ކަމަށެވެ. "ގައިކޮޅު ގައިގައި ދުރޭ" ކިޔާފައި މާރުކޭޓުން ނުކުމެއްޖައީމެވެ.\nފިހާރައަކުންނަމަވެސް އޮރެންޖެއް ގަންނަން ހިނގައިގަތީމެވެ. ތަންކޮޅަކަށް ދިޔަތަނާ ފިހާރައެއްގައި އޮރެންޖު ހުއްޓައި ފެނިއްޖެއެވެ. ފީހަރައަށްވަދެ އޮރެންޖުގެ އަގުއަހައިލީމެވެ. ސޭޓަކަށް އިން ބިދޭސީ މީހާ ވަރަށްފަރިތަ ކަމާއެކު އެއް އޮރެންޖު ދިހަ ރުފިޔާ އަށޭ ބުނެލިއެވެ. އަހަންނަށް އިނގިލި ކުރީގައި ދައިގަނެވުނެވެ. ސުބުހާނަﷲ އޭ ބުނެލެވުނެވެ. އެއްގޮތަކަށްވެސް އަހަންނަށް އޮރެންޖާއި މެންޑަރީން އޮޅުނީއެއްނޫނެވެ. މިދައްކަނީ މީގެކުރިން ދެރުފިޔާ ބަޔަށް ތިން ރުފިޔާ އަށް ގަތް އޮރެންޖުގެ ވާހަކައެވެ. އެންމެ އަގުބޮވެގެން ވެސް ފަސް ރުފިޔާއަށެވެ. މިހާރު ލިބެން މިހުރީ ދިހަ ރުފިޔާ އަށެވެ.\nއޮރެންޖުގެ ވާހަކަ ބާއްވާފައި ދޮންކެޔޮ ގަންނާނަމޭ ހިތައި އަގު އަހާލީމެވެ. ސޭޓު ބުނީ ކިލޯއެއް ފަސްދޮޅަހަށް ކަމަށެވެ. އެ ދޮންކެޔޮގަނޑުން ކިލޯއަކަށް ފަސް ވަށް ވެސް ނާރާނެއެވެ. ވިސްނާ ފިކުރުކޮށްބަލާށެވެ. ދޮންކެޔޮ ވަކެއްގެ އަގު މި ހުރީ ބާރަ ރުފިޔާއިން މަތީގައެވެ. ތަކެތީގެ އަގު ބޮޑުކުރުމުގައި ވެސް ހައްދެއް ނެތީތާއެވެ.\nފިހާރައިގައި ހުރި އެހެން އެއްޗެއްސަށް ނަޒަރު ހިންގާލީމެވެ. އެއްވެސް އެއްޗެއްގައި އަގު ޖަހާފައެއް ނެތެވެ. ދިވެހިރާއްޖޭގެ ވިޔަފާރީގެ ގަވާއިދު ބުނާގޮތުން ވިއްކާ ކޮންމެ އެއްޗެއްގައި އެ އެއްޗެއް ވިއްކާ އަގު ލިޔެފައި އޮންނަން ޖެހެއެވެ. ނަމަވެސް ގަވާއިދު އޮތީ އޮންނާނެ ތަނެއްގައެވެ. އެމީހަކު ހިތަށްއެރި އަގެއްގައި ތަކެތި ވިއްކަމުން ގެންދަނީއެވެ. މިނިވަން ވިޔަފާރިއެއް ވިއްޔާއެވެ. ކުރާނެ ކަމެއް ނެތެވެ. "ލަކުޑިގަނޑު މާވަޑިޔާގެ ހިތެވެ. ނިޔާ ފަނޑިޔާރުގެ ހިތެވެ."


Iraq muzaaharaa therein ithuru4meehaku maruvejje\nއިރާގު މުޒާހަރާ ތެރެއިން އިތުރު ހަތަރު މީހަކު މަރުވެއްޖެ\nއިރާގުގައި އިއްޔެކުރި މުޒާހަރާ ތަރެއިން\nއިރާގުގެ ސަރުކާރު ކޮންޓްރޯލް ކުރަމުންދާ ސިޔާސީ ޕާޓިތަކާ ދެކޮޅަށް ފާއިތުވި ތިން ހަފުތާގެ ތެރޭގައި ކުރަމުންދާ މުޒާހަރާތައް ކޮންޓްރޯލް ގެއްލި ހަމަނުޖެހުންތަކުގެ ތެރެއަށް އިރާގު މިހާރު ވަނީ ވެއްޓިފަ އެވެ. މުޒާހަރާގެ ބައިވެރިން ގެންދަނީ ތަކުރާރުކޮށް ފުލުހުންގެ އެންގުންތަކާ ހިލާފުވެ ސަރުކާރުގެ މުދާތަކަށާއި ފުލުހުންނަށް ހަމަލާ ދެމުންނެވެ.\nމުޒާހަރާގެ ބައިވެރިން ކޮންޓްރޯލްކޮށް މަގުމަތި އަމާން ކުރުމުގެ ގޮތުން ފުލުހުން ދަނީ މުޒާހަރާގެ ބައިވެރިންގެ ގަޔަށް އަމާޒު ކޮށް، ކަރުނަ ގޭސް، ސައުންޑް ބޮމް އަދި ލައިވް ވަޒަން ބޭނުން ކުރަމުންނެވެ. އިއްޔެ ކުރިއަށް ދިޔަ މުޒާހަރާ ކޮންޓްރޯލް ކުރުމުގެ ގޮތުން ވެސް ވަނީ ލައިވް ވަޒަން ބޭނުންކޮށްފަ އެވެ. މުޒާހަރާގެ ބައިވެރިންގެ ގަޔަށް އަމާޒު ކޮށްގެން ދިން ބަޑީގެ ހަމަލާގައި އިއްޔެ ތިން މީހަކު ވަނީ މަރުވެފަ އެވެ.\nމުޒާހަރާ ކޮންޓްރޯލް ކުރުމުގެ ނަމުގައި ފުލުހުން ދިން ބަޑީގެ ހަމަލާތަކުގެ ސަބަބުން މިހާތަނަށް ވަނީ 17 މީހަކު މަރުވެފަ އެެވެ. އަދި 100 އަށް ވުރެ ގިނަ މީހުން ޒަހަމް ވުމުގެ ސަބަބުން ފަރުވާދީފަ އެވެ.\nފުލުހުން ބުނީ، އިއްޔެގެ މުޒާހަރާ ކޮންޓްރޯލް ކުރުމަށް ލައިވް ވަޒަން ބޭނުންކުރަން ޖެހުނީ، މުޒާހަރާގެ ބައިވެރިން ފަހަތަށް ޖައްސަން ފެށުމުން މުޒާހަރާގެ ބައިވެރިން ހަތިޔާރު ބޭނުން ކޮށްގެން ހަމަލާދޭން ފެށުމާއި ގުޅިގެން ކަމަށެވެ.


197.9 million rufiyaa Dhaulatha Vanee Nulibi: MIRA - vNews.mv\nއަހުމަދު ހަމީދު އާދަމް 17 January 2019, 19:33\n2018 ވަނަ އަހަރުގެ ނިޔަލަށް 7,089 ކުންފުންޏަކުން އަހަރީ ފީ އަދި ޖޫރިމަނާގެ ގޮތުގައި 197.9 މިލިއަން ރުފިޔާ ދައްކާފައި ނުވާކަމަށް މީރާއިން ބުނެފިއެވެ.\nމީރާއިން މިއަދު އާންމުކޮށްފައިވާ ބަޔާނެއްގައި ބުނެފައިވަނީ މީގެ ތެރޭގައި 2017 ވަނަ އަހަރު ރަޖިސްޓްރާރ އޮފް ކޮމްޕެނީޒްއިން އުވާލުމަށް ނިންމާފައިވާ 5،772 ކުންފުންޏަކުން ދައްކަންޖެހޭ 189.6 މިލިއަން ރުފިޔާވެސް ހިމެނޭކަމަށެވެ. އަދި ދެން ހިމެނީ އިތުރު 1317 ކުންފުންޏަކުން ދައްކަންޖެހޭ 8.2 މިލިއަން ރުފިޔާކަމަށެވެ.\nކުންފުނީގެ އަހަރީފީގެ އިތުރުން، ވިޔަފާރީގެ ފައިދާއިން ޓެކްސް ނެގުމުގެ ގާނޫނުގައިވާ ގޮތުން، ކުންފުނިތަކުން އެއްވެސް ވިޔަފާރިއެއް ނުކުރިކަމުގައި ވިޔަސް ގާނޫނުގައިވާ ގޮތުގެ މަތިން ޓެކްސް ބަޔާން ހުށަހަޅަން ޖެހޭއިރު، އެކަން ނުކުރެވިއްޖެނަމަ ގާނޫނުގެ ދަށުން ޖޫރިމަނާ ކުރަމުންދެއެވެ.\nޓެކްސް ނެގުމާބެހޭ އިދާރީ ގާނޫނުގައި ކަނޑައެޅިފައިވާގޮތުން ކުންފުންޏެއް ޓެކްސް ދައްކާ ފަރާތްތަކުގެ ރަޖިސްޓަރީން އުނިކުރެވޭނީ އެ ކުންފުންޏެއް ރަޖިސްޓްރާރ އޮފް ކޮމްޕެނީޒްއިން އުވާލުމުންކަމަށް ވެސް މީރާއިން ބުނެއެވެ.\nއެހެންކަމުން، ވިޔަފާރި ނުކުރާ، އުވާލަން ބޭނުންވާ ކުންފުނިތައް، ކުންފުންޏާ ބެހޭ ޤާނޫނުގައި ކަނޑައަޅައިފައިވާ އުސޫލުގެ މަތިން ރަޖިސްޓްރާރ އޮފް ކޮންޕެނީޒްއަށް ހުށަހަޅައިގެން އުވާލުމުގެ ކަންތައްތައް ކުރިއަށް ގެންދިއުމަށް މީރާއިން ވަނީ އިލްތިމާސް ކޮށްފައެވެ.\nއަމިއްލަ ފަރުދުން މީރާގައި ރަޖިސްޓަރީ ކުރުމާއި، ޓެކްސް ބަޔާން ހުށަހެޅުމާ ގުޅޭގޮތުން 2017 ވަނަ އަހަރުތެރޭގައި މީރާއިން ވަނީ ލުއިތަކެއް ދީފައެވެ. އެހެންނަމަވެސް، ޓެކުހާގުޅޭ ގާނޫނުތަކުގައި ވަކި ގޮތަކަށް ކަނޑައެޅިފައިވާތީ، މި ލުއިތަކެއް ކުންފުނިތަކަކަށް ރައްދެއް ނުވެއެވެ. ނަމަވެސް ކުދި ވިޔަފާރިތަކުން ހިސާބުތައް ތައްޔާރުކުރުމާއި އޮޑިޓްކުރުމާގުޅޭގޮތުން ދެވިފައިވާ ލުއިތަކަކީ ކުންފުނިތަކަށްވެސް ރައްދުވާ ލުއިތަކެއް ކަމުގައި މީރާއިން ބުނެއެވެ.


ލިބޭ އާމްދަނީ މަދު ނަމަވެސް އަދި މުސާރަ ކުޑަ ނަމަވެސް އެއިގައި ﷲ ތަޢާލާ ބަރަކާތް ލައްވަވައިފިނަމަ ފުދިގެން އުފަލުގައި ދުނިޔޭގައި އުޅެވޭނެ ކަމަށް މަޝްހޫރު ދީނީ ޢިލްމުވެރިޔާ އިސްމާޢީލް މުފްތީ މެންކް ވިދާޅުވެއްޖެއެވެ.\nއިސްލާމީ މަރުކަޒުގައި އިމާމްވެ ހުކުރު ކުރައްވަމުން ދެއްވި ޚުޠުބާގައި މުފްތީ މެންކް މިއަދު ވިދާޅުވީ އާޚިރަތް ކާމިޔާބުކުރުމަށްޓަކައި ތިމާ ކައިބޮއި އަދި ބޭނުންކުރާ ތަކެއްޗަކީ ޙަލާލް ތަކެތި ހެދުމަކީ ސުވަރުގެ ޙާޞިލުކުރުމަށްޓަކައިވެސް ކުރަންޖެހޭނެ ކަމެއް ކަމަށެވެ. އަދި އެމީހާގެ ބަނޑަށް ލީ ތަކެއްޗާއި އާމްދަނީ ހޯދި ގޮތާއިމެދު ކޮންމެ މީހަކުވެސް ޤިޔާމަތް ދުވަހުން ޖަވާބުދާރީވާން ޖެހޭނެ ކަމަށެވެ.\nމުފްތީ މެންކް ވިދާޅުވީ ކޮންމެ މީހަކީވެސް އެމީހެއްގެ ބަނޑު ފުރަންޖެހޭނެ މީހެއް ކަމަށާއި ދުނިޔޭގެ އެންމެންވެސް އެކަމަށް މަސައްކަތްކުރާ ކަމަށެވެ. އަދި ކިތަންމެ ބޭނުންވި ނަމަވެސް ބަނޑު ފުރަންޖެހޭނީ ޙަލާލުގޮތުގައި ހޯދާތަކެތިން ކަމަށެވެ. ކޮންމެ ހާލަތެއްގައިވެސް ޙަރާމް އެއީ ޙަރާމް ކަމަށާއި ޙަލާލް އެއީ ޙަލާލް ކަމަށް އަބަދުވެސް ވިސްނަން ޖެހޭނެ ކަމަށެވެ.\nޙަރާމް ގޮތުގައި ތަނަވަސްކަން އިތުރުކުރި ނަމަވެސް އެއިން ކުރާނެ އެއްވެސް ޙަޤީޤީ ފައިދާއެއް ނެތް ކަމަށާއި ދުނިޔެ ދޫކޮށްފައި ދާން ޖެހޭނީ އެތަކެތި ދޫކޮށްފައިކަން ކޮންމެ މީހަކުވެސް ޤަބޫލުކުރަން ޖެހޭނެ ކަމަށްވެސް މުފްތީ މެންކް ވިދާޅުވިއެވެ.


ރައުދާ، ޔާމީން އަދި އަނަސްގެ މަރުގެ ތަހުގީގު ނިމިއްޖެ | | Sangu News\nރައުދާ، ޔާމީން އަދި އަނަސްގެ މަރުގެ ތަހުގީގު ނިމިއްޖެ\n19 ސެޕްޓެމްބަރ 2019 - 13:53\nއަނަސް، ޔާމިން، ރައުދާގެ މަރުގެ މައްސަލައިގެ ތަހުގީގު ރިޕޯޓު ވަނީ ނިމިފައި\nދެހާސް ސަތާރަ ވަަނަ އަހަރުގެ ތެރޭގައި މަރާލި ރ. މީދޫ ފެންފިޔާޒްގެ މުހައްމަދު އަނަސް އާއި މަޝްހޫރު މޮޑަލް ރައުދާ އާތިފް އަދި ބްލޮގާ ޔާމީން ރަޝީދުގެ މަރުގެ މައްސަލާގައި މަރުތައް ތަހުގީގު ކުރާ ރިޔާސީ ކޮމިޝަން އިން ކުރި ތަހުގީގު ނިމިފައިވާ ކަމަށް ރައީސް އިބްރާހިމް މުހައްމަދު ސޯލިހު ވިދާޅުވެއްޖެ އެވެ.\nރައީސް އޮފީހުގައި މިއަދު ބޭއްވި ބައްދަލުވުމުގައި ވާހަކަފުޅު ދައްކަވަމުން ރައީސް ސޯލިހު ވިދާޅުވީ ޔާމީން މަރާލި މައްސަލައިގެ ތަހުގީގު ކޮމިޝަން އިން ނިންމާފައިވާ ކަމަށާއި ނަމަވެސް އެ މައްސަލައިގެ ޝަރީއަތް ކުރިޔަށް ދާތީ ހާމަ ނުކުރެވޭނެ ކަމަށެވެ. ނަމަވެސް އަންނަ މަހު ކުރީކޮޅު ޝަރީއަތްތައް ނިމޭނެ ކަމަށް މައުލޫމާތު ލިބޭ ކަމަށާއި ނިމުނުހާ އަވަހަކަށް އެ މައްސަލައިގެ ރިޕޯޓު ހާމަ ކުރައްވާނެ ކަމަށް ރައީސް ވިދާޅުވި އެވެ.\nއަނަސްގެ މަރުގެ މައްސަލާގައި މަރު ކޮމިޝަން އިން ހެދި ރިޕޯޓު ވެސް ނިމިފައިވާކަމަށާއި، އަދި އިތުރު ދެ މީހަކާއި ސުވާލު ކުރުން ކުރިޔަށް ގެންދަންޖެހޭތީ އެ މައުލޫމާތުތައް ފަހުން އާއްމު ކުރައްވާނެކަމަށް ރައިސް ވިދާޅުވި. އޭގެ އިތުރުން ރައުދާގެ މަރުގެ މައްސަލަ ވެސް ތަހުގީގުކޮށް ނިމިފައިވާ ކަމަށް ރައީސް ސޯލިހު ވިދާޅުވި އެވެ.\nރައުދާ ދަންޖެހި މަރުވެފައި ހުއްޓާ ފެނުނީ އޭނާ ބަންގްލާދޭޝްގައި ކިޔަވަން އުޅުނު ކޮލެޖްގެ ނިދާ ކޮޓަރި ތެރެއިން، މިދިޔަ މާޗް މަހުގެ 29 ވަނަ ދުވަހު އެވެ. ރައުދާ މަރުވީ ދަންޖެހިގެން ކަމަށް އެންމެ ފުރަތަމަ ހެދި އޮޓޮޕްސީން ވެސް ދެއްކި އެވެ. ނަމަވެސް ރައުދާ އަމިއްލައަށް މަރު ނުވާނެ ކަމަށާއި ބަޔަކު އޭނާ މަރާލީ ކަމަށް ބުނެ އާއިލާއިން މައްސަލަ ހުށަހެޅުމުން ރައުދާގެ ހަށިގަނޑު ނަގައިގެން ދެ ވަނަ އޮޓޮޕްސީއެއް ވެސް ހެދި އެވެ.\nފުލުހުން ބުނެފައިވަނީ ރައުދާ ދަންޖެހިގެން މަރުވީ ކަމަށް އޮޓޮޕްސީ ރިޕޯޓުން ދައްކާއިރު ރައުދާގެ ފޯނާއި ލެޕްޓޮޕުން އަދި އެހެން ގޮތްގޮތުން ލިބުނު މައުލޫމާތާ ހާދިސާ ހިނގައިދިޔަ ގޮތާ ދިމާވާ ކަމަށެވެ. ފުލުހުން ބުނީ ރައުދާ މަރުވީ އޭނާ ލޯބީގެ ގޮތުން ގުޅިގެން އުޅުނު ދިވެއްސަކާ ޖެހުނު މައްސަލައެއްގައި ކަމަށެވެ. ނަމަވެސް ރައުދާގެ އާއިލާއިން ވަނީ އެކަން ގަބޫލު ކުރުމަށް ދެކޮޅު ހަދާ، ފުލުހުންގެ އިހުމާލު މައްސަލައިގައި ވާކަމަށް ބުނެފައެވެ.\nޖުލައި 31، 2017 ވަނަ ދުވަހުގެ ރޭ ލިޓަސް ސާވިސް ސެންޓަރުތެރޭގައި އަނަސް މަރާލާފައި ވަނީ ގުރޫޕަކުން އައިސް ވަޅިން ހަމަލާދިނުމުގެ ސަބަބުންނެވެ. އަނަސްއަކީ މީދޫއާއި މާލެއާ ދެމެދު ދަތުރުކުރާ ފެރީގެ ކައްޕިއެވެ. އަދި އެދުވަހު އޭނާ މަރާލާފައިވަނީ އެދުވަހު މާލެއައިސް އުޅެނިކޮށެވެ. ފުލުހުން ބުނެފައި ވަނީ އަނަސް މަރުވެފައި ވަނީ އެ ހަމަލާއާ ގުޅިގެން ލިޓަސް ގަރާޖު ތެރެއަށް ވެއްޓި، އެތަނުގައި އޮވެ އޭނާގެ ހަރަކާތް ހުއްޓެމުން ގޮސް ކަމަށާއި އަނަސްގެ ހަށިގަނޑުގެ 25 ތަނަކަށް ވަޅި ހަރާލާފައިވާ ކަމަށެވެ. އަނަސް ލިޓަސް ގަރާޖު ކައިރިއަށް ދިޔައީ އެތަނަކީ އޭނާ ކުރިން މަސައްކަތް ކޮށްފައި ވާ ތަނަކަށް ވާތީ އެތަނުގައި ތިބި ރަހުމަތްތެރިންނާ ބައްދަލުކޮށްލަން ކަމަށް ފުލުހުން ބުނެފައި ވެއެވެ.